
PREFACO DE LA TRADUKINTO 


1. Partaka, la misterulo... 


Partaka, la aŭtoro de la verko ĉi tie prezentita en verda 
kostumo, estas unu el la plej konataj idistoj nuntempaj, sed 
ankaŭ la plej mistera... 

Mistera, unue, pro la nomo. Kvankam Partaka ekzistas ja 
kiel reala familia nomo en Usono, mi trovis nenian spuron pri ĝi 
en la ibera duoninsulo. Oni rajtas do konjekti, ke ĝi estas 
pseŭdonimo, aŭ artista nomo. Kurioze, ĝi konsistas el tri Ido- 
morfemoj (par-, tak-, -a)!' kvankam la ekuzo de tiu ĉi 
pseŭdonimo, ŝajne, longe antaŭiras la Ido-lernon de la 
pseŭdonimulo. Kion signifas la nomo? De kie ĝi fontas? Neniu 
scias... Tamen, se veras tio, kion Partaka mem rakontas en sia 


dua romano, ? lia miriga nomo venas de aĝo sufiĉe frua... 


! tako estas la Ido-nomo de peco, ordinare T-forma, fiksita per la bazo 
de la T, al kiu oni ligas la kablon de ŝipo aŭ boato, por senmovigi 
ĝin. Mi ne scias la Esperanto-nomon (A cleat, F taquet, G Klampe, 
H cornamusa, I galloccia, R yrxa; P cunho, Nd klamp, kikker, Sv 
knap). 

2 Habemus LIA. Original Ido-verko cienco-fiktiva. Barcelona 2010. 
159 p. [p. 40]. www.ido-vivo.info/Habemus. LIA. pdf 


Mistera ankaŭ tial, ĉar lia naskiĝjaro estas nesciata kaj 
ŝajne nesciebla. Iam demandite de mi ĉi-prie, li enigme 
respondis nur, ke li “naskiĝis en la 20a jarcento”... Nu, se ni scias 
nenion pri la jaro, ni tamen scias lian precizan naskiĝtagon (la 
30an de septembro) pro publika mesaĝo aperinta en Ido- 
forumo.” 

Kion plian ni scias pri nia estimata misterulo? Apenaŭ ion. 
Partaka aperis en la idista mondo en 2003 per publika mesaĝo 
en alia Ido-forumo.“ Baldaŭ poste, responde al pria demando de 
James Chandler, Partaka malkaŝis ankaŭ siajn urbojn naskiĝan 
(Valencio) kaj rezidan (Barcelono). 

Tiel debutis Partaka. Unue kvazaŭ timide, per mesaĝoj 
neoftaj, eĉ raraj, poste pli kaj pli ofte, pli kaj pli interveneme, pli 
kaj pli verve, ĝis li fariĝis unu el la plej aktivaj membroj. Kaj 
baldaŭ li sentis eĉ la bezonon krei propran grupon: je 
2004-05-13 naskiĝis ja la Yahoo-grupo Ido-Catala-Occitan, 
kiun li surprize fondis kaj ĝis nun animas kaj entuziasme nutras 
per buntaj mesaĝoj, senlace stimulante ĝiajn membrojn, 


bedaŭrinde ne ĉiam tre reagemajn. Post du jaroj, je 2006-03-03, 


3 Mesaĝo 15430 en la Yahoo-grupo IdoCatalŝOccitan (2015-12-06). 

“ Mesaĝo 8699 en la Yahoo-grupo Idolisto (2003-05-25). Baldaŭ 
poste (2003-06-18) li prezentis sin ankaŭ en la Yahoo-grupo 
Idoespanyol (mesaĝo 802). 

5 Mesaĝo 8711 en la Yahoo-grupo Idolisto (2003-05-26). 


li kreis eĉ duan Yahoo-grupon, nomatan posta Mundi, tute 
alispecan, en kiu oni praktikas maloftan kaj tial plej dezirindan 
kaj aplaŭdindan planlingvan ekumenismon, ĉar tie ĉiu rajtas 
publikigi mesaĝojn en sia(j) plej ŝatata(j) planlingvo(j). 

Tiel Partaka, la misterulo, fariĝis unu el la plej konataj kaj 
gravaj figuroj de la nuna Ido-movado. Tamen li ne limigas sin al 
publikigado de mesaĝoj en diversaj forumoj. Li dediĉis sin 
ankaŭ al literaturo kaj fariĝis atentinda Ido-verkisto. Libroforme 
li premieris en 2007 per la tradukita kolekto Citaji.” En 2010 
aperis lia sciencfikcia romano Habemus LIA,' io senprecedenca 
en la planlingva panoramo, ĉar la temo de la romano estas 
planlingvoj, kaj en ĝi ludas rolon konataj planlingvanoj. En 
2013, li publikigis la Ido-proverbaron Dicaji.” En la sekva jaro 
(2014) aperis lia dua romano, nun pri religia temo (Evangelio 
segun Partakael”, post tri jaroj (do, en 2017), Espritaji,'” 
kolekto da spritaĵoj, tradukitaj ĉefe el la hispana kaj valencia, kaj 


1 


fine, en 2019, Voci Valenciana,'' eta kolekto da poemoj 


tradukitaj kaj unu originala. 


$ http://kanaria1973.ido.li/idolibrerio/citaji.pdf 
T vd. noton 2. 

S www.ido-vivo.info/DICAJI.pdf 

? www.ido-vivo.info/Partakaelevangelio.pdf 

19 www.ido-vivo.info/ESPRITAJI.pdf 

!! https://archive.org/details/voci. valenciana 


Krome, li publikigis originalajn kaj tradukitajn poemojn en 
diversaj interretaj forumoj, precipe ĉe ICO (IdoCatalaOccitan). 
Partaka estas unu el la ĉefaj kunlaborantoj de la interesa kaj 
unika pdf-revuo Posta Mundi, en kiu publikiĝas artikoloj en 
pluraj planlingvoj kaj lingvoprojektoj, kaj de kiu aperis 33 
numeroj inter 2011 kaj 2020.'” En tiu ĉi periodaĵo, Partaka ĝis 
nun publikigis multajn poemojn kaj prozaĵojn, originalajn kaj 
tradukitajn, ne nur en Ido, sed ankaŭ en sia propra Ido-simila 
lingvoprojekto Populido. Inter ili certe meritas emfazon lia 
kompleta Ido-traduko de The Prophet (1923), konata verko de 
la libana-usona poeto, eseisto kaj pentristo Ĥalil Ĝibran (1883- 
1931), kiun Partaka publikigis poĉapitre (aŭ “posendaĵe”, kiel li 
sprite vortumas) sub la titolo 7la Profeto, en ĉiu numero de tiu 
revuo. 

Partaka, per sia stilo viveca kaj flua, per sia bonefika 
kreemo kaj miriga ekspluatemo, pro sia kapablo uzi kaj utiligi 
ĉiujn potencialojn kaj virtualojn de Ido kaj ilin profiti por estigi 
efektojn agrable surprizajn, iom memorigas la verkmanieron de 
antaŭa Ido-verkisto, nome Louis Pascau (1913—-1983), kiu iam 
animis la paĝojn de Progreso, kie tiam regis tono solena kaj 


profesoreca. 


!? Ĉiuj numeroj disponeblaj ĉe: http://jurnal.postamundi.org/ 

Tamen Partaka ne nur verkas: li ankaŭ ŝatas renkonti siajn 
samlingvanojn kaj babili kun ili pri diversaj temoj, por amuziĝi 
kaj sin ekzerci en Ido ankaŭ parole. Li neniam partoprenis en la 
internaciaj Ido-renkontiĝoj organizataj de ULI (Uniono por la 
Linguo Internaciona) aŭ de privatuloj kun la apogo de ULI aŭ 
de GIS (Germana Ido-Societo), sed li plurfoje akceptis en 
Barcelono konatajn idistojn, kaj tiajn privatajn renkontiĝojn, 
ordinare nur duopajn — kiujn nia verkisto sprite nomas somito- 
renkontri (“pintkunvenoj”) — li publike priskribis kun 
admirinda vervo kaj entuziasmo. ? 

Yen do: Partaka, la verkisto, Partaka, la animanto de 
interretaj grupoj, ne kaŝas sin malantaŭ la ekrano nek neglektas 
la socian elementon de la movado, la rektan kontakton 
interhoman, la konversadon sen perado de maŝinoj aŭ 
instrumentoj. Jen li en la flughaveno, jen li sur avenuoj 
multhomaj, jen li trankvile sidanta antaŭ glaso da biero, jen li en 
hotelĉambroj kun specialaj turistoj: kun idistoj, kun samcelanoj, 
por intima konatiĝo kaj amikiĝo, en sia amata Barcelono. 

Tamen, en 2020, pro konataj cirkonstancoj, draste 
malpliiĝis la vojaĝebloj, kaj la idistoj devis trovi aliajn rimedojn 


3 Li ja publikigis la koncernajn raportojn en la Yahoo-grupo 


IdoCatalŝOccitan: mesaĝoj 2585 (2006-07-07), 9023 (2010-03-03), 
8066 (2009-10-26), 9023 (2010-03-03) kaj 11290 (2012-02-06). 

por pluigi siajn parolajn kontaktojn. Ankaŭ ĉi-foje kaj ĉi-kampe 
Partaka montriĝis senlaca entuziasmulo. Pro lia iniciato kaj 
instigo, Jam de majo 2020 okazas ĉiusabate (kun ununura 
escepto, okaze de Kristnasko) internacia videokonferenco idista, 
kiun Partaka organizas, gvidas kaj animas. Ĝis nun (2021-03- 
13) jam okazis 42 tiaj konferencoj, en kiuj oni parolas nur Idon. 
Kelkaj konferencoj estas parte registritaj kaj publike 
disponeblaj.“ Ordinare la registrita parto koncernas 
konversacion pri specifa temo (lingvoj, kuirarto, sporto, kino, 
muziko ktp). Fine, jam en 2021, Partaka kreis plian liston, ĉe 
Google, por anstataŭigi la mortantan Idoliston de James 
Chandler. 

Jen fidela portreto pri menso internacia, kiu renkontis la 
perfekte taŭgan lingvon, la idiomon idealan por lia vervo, la 
komunikilon, kiun li estimas kaj kiu delektas lin... kaj aliajn, per 
la maniero kreema, originala kaj ofte surpriza, en kiu li ĝin uzas 


en pluraj kampoj.” 


4 www.youtube.com/channel/UC838Ce-mbGRITprUVmoE4MA 
www.youtube.com/playlistlist=PLANyAkOLZUBXGShV2u8ofKqGZ 
3mlEsJ . 

15 https://groups.google.com/g/ldistaro 

16 Pli detalaj informoj pri la agado de Partaka, ĉefe pri liaj 
“pintkunvenoj”, troveblas en Neves 2019c. 

2. Esperanto kaj Ido: nekono kaj miskono 


La nuna libro (esperantigo de Ido-literaturaĵo) estas raraĵo. 
Ĝis nun, pro historiaj kialoj, Esperanto kaj Ido vivis ĉefe kiel du 
paŭtemaj kuzoj, ĉiu kun la dorso turnita al la alia. Tio signifas, 
ke plej ofte la esperantistoj apenaŭ scias ion pri la agado de la 
idistoj, kaj reciproke. Aŭ se ili scias ion, ili ne aprezas ĝin — 
tial, ĉar temas pri la “rivala” lingvo — aŭ rigardas ĝin nur per 
siaj kriterioj kaj laŭ sia unuopa perspektivo. Tamen ĉiam ekzistis 
esceptoj. Ekzemple, Donald Broadribb kiel unua (en la 1950aj 
jaroj), kaj Andre Cherpillod pli malfrue (en la 1970aj kaj 
1980aj), publikigis interesajn artikolojn en Progreso, verkitajn 
en tre bela Ido,'” kio, evidente, ne igis ilin aŭtomate “idist(aĉ)oj” 
aŭ “malfideluloj”: ili simple uzis la lingvon kiel taŭgan 
instrumenton, pro scivolo aŭ intelekta plezuro... 

Unu el la plej bonaj manieroj diskonigi la literaturajn 
valorojn de la du kuzaj lingvoj en ambaŭ tendaroj estas la idigo 
de esperantaj verkoj kaj la esperantigo de idaj verkoj. La unua 


traduka direkto (de Esperanto al Ido) estas pli frua kaj pli 


! Broadribb: 1954. n-roj 175 (p. 70-74) kaj 176 (p. 6-10); Cherpillod: 
1978, n-ro 253 (p. 5-8); 1979, n-ro 257 (p. 6-9); 1980, n-roj 258 (p. 
9-10), 259 (p. 5-6) kaj 260 (p. 12); 1981, n-roj 261 (p. 8-11) kaj 
263 (p. 15). 

abunda,“ pro kompreneblaj kialoj: la esperanta literaturo ja pli 
vastas kaj pli facile alireblas, kaj ne ĉiuj idistoj regas Esperanton 
verknivele, eĉ se ili komprenas ĝin lege.!” 

Gravan kaj pioniran antaŭenpuŝon pri la idigo de 
esperantaj literaturaĵoj donis Carlevaro, kiam li ekredaktis en 
1971, kaj publikigis en 1977 (kun dua eldono, nur reta, en 
2019), ampleksan Esperantal antologio en Idolinguo, en kiu 
aperas poemoj de 49 esperantaj poetoj en Ido,”' tradukitaj de li 
mem kaj poluritaj de Andreas Juste, kaj ankaŭ biografiaj indikoj 
kaj literaturkritikaj notoj pri ĉiu aŭtoro. Poste, en 2002, mi idigis 


la faman poemon Preĝo sub la verda standardo? kaj, inter 2002 


18 Plej probable, la unua idigo de esperanta literaturaĵo estas la unua 
Ido-traduko de La Espero, fare de Friedrich Schneeberger (1909). 
Poste aperis tri pliaj idigoj de tiu fama poemo de Zamenhof, fare de 
Carlevaro (1977), Neves (2002) kaj Madonna (2010). Ĉiuj kvar 
tradukoj troveblas en Neves 2019a: 74-78. Ekzistas plia idigo, sub 
la titolo Ido-himno (!), nesubskribita, trovebla en Ido-kanzonaro de 
Heinrich Peus, reeldonita en 2014 (antaŭaj eldonoj: 1922 kaj 1929), 
pri kiu min atentigis Madonna, kiu en 2011, okaze de internacia Ido- 
renkontiĝo en Echternach (Luksemburgio), fotis la koncernan 
tradukon el antaŭa eldono kaj ĝin afiŝis en la Ido-Vikipedio: 
https://io.wikipedia.org/wiki/Esperanto-himnoH/media/Arkivo:Ido- 

himno.jpg 

1) Temas do ne pri “minuskomplekso far idistoj” (Minnaja 2019: 
318)... 

2) https://archive.org/details/EsperantalAntologioEnIdolinguo 

2! vd. kompletan liston en Neves 2019a: 68. 

2 vd. Neves 2002: 44-47. 

kaj 2005, mi tradukis kaj publikigis en Progreso plurajn 
poemojn de pli nuntempaj esperantaj poetoj (Browne, Camacho, 
Fernandez). Pli freŝdate, mi idigis tri el miaj propraj Esperanto- 
verkoj” kaj, decembre de 2020, mi kompletigis mian idigon de 
La profeto el Pedras, konata romano de Gersi Alfredo Bays, kiu 
aperis ĉe Fonto en februaro de 2021. Parentezan mencion 
meritas ĉi-punkte la du poemoj de L. de Beaufront, Nacionar- 
Ligo (kurioza adapto de La Espero, dediĉita al la Ligo de Nacioj) 
kaj La Skopo, kiu baziĝas sur La vojo de Zamenhof.” 

En la kontraŭa direkto (de Ido al Esperanto), la rikolto, kiel 
mi diris antaŭe, estas pli magra, sed ĝi ekzistas. Laŭ mia esploro 
(ne elĉerpa!), la plej frua ekzemplo datiĝas de 1990, kiam Long, 
en detala artikolo pri la Ido-poeto Gilbert H. Richarson (1871—- 
1950), esperantigis plurajn partojn de poemoj el kvin poemaroj 
liaplumaj, aperintaj inter 1927 kaj 1938.” Poste, en 1999, 
Carlevaro senrime esperantigis soneton de Juste kaj ĝin enmetis 


en artikolon pri tiu verkisto.” En 2002, mi esperantigis mian 


23 Muliero qua savas la Latina (2018), Esperanto ed Ido: diferanta 
voyi adsur Parnaso (2018), Riveno a Lisboa (2019). 

2 En Bulletin Francais-Ido de la Langue Auxiliaire, n-roj 31-32, 
majo-junio 1921 (nenumerita folio inter p. 112 kaj 113). 

25 vd. Long 1990: 28-30. 

26 yd. Carlevaro 1999: 135 (la originalo aperas sur p. 134). 

Ido-poemon Trans la skreno kaj publikigis la tradukon (Trans 
l'ekrano), kune kun la originalo, en diskoniga verko.”” 

Apartan mencion meritas Madonna, verkisto trilingva 
(itala, Ido, Esperanto): siajn originalajn Ido-rakontojn La sonjo 
furtita kaj La mikra punto l italigis kaj poste esperantigis (“La 
sonĝo ŝtelita”, “La malgranda punkto”); sian originalan Ido- 
rakonton La saponbulo li mem italigis, kaj Minnaja ĝin elitaligis 
en Esperanton; sian italan rakonton La stella nel giardino lh mem 
esperantigis (“La stelo en la ĝardeno”) kaj idigis (“La stelo en la 
gardeno”); sian italan kanton Ninna nanna Pargoletto hl idigis 
(“Lulkansono por lesu”) kaj esperantigis (“Lulkanto por 
Jesuo”). Krome, 16 el liaj poemoj ekzistas en la du lingvoj: La 
orfaj vortoj estas originala en Esperanto, kaj poste li ĝin idigis 
(“La orfana vorti”); la poemon Marto li verkis en la itala, kaj 
longe poste li ĝin tradukis samtempe al Ido kaj Esperanto; pri la 
ceteraj poemoj, ““ tamen, ne ĉiam klaras, kiu el la du versioj estas 


la originala, kaj kelkajn li eĉ verkis samtempe en la du lingvoj. 


21 vd. Neves 2002: 40-41. 

28 Vintro, Noktoceno (Nokta sceno), Tra la stradi di tu (Tra la stratoj 
de vi), Printempo, Jorno di printempo (Tago de printempo), Tua 
spirito (Via anim' avara), Jornoceno (Taga sceno), Somero, La 
soldateto e la dansistino (La soldateto kaj la dancistino), Autuno 
(Aŭtuno), Promeno tra la yaro (Promeno tra la jaro), Adsur la 
tragedio (Sur la tragedion), Mea nokto (Mia nokto), Lakrimo 
(Larmo). 

Emfazindas ankaŭ lia poemo La esperantisto kaj ['Idisto, duone 
en Esperanto, duone en Ido, do probable unikaĵo en la du 
literaturoj (eĉ la titolo estas dulingva!). 

Espereble, ĉi tiu verko (la unua Ido-romano esperantigita) 
stimulos pluan tradukan interŝanĝon inter la du kuzaj lingvoj kaj 


helpos disfaligi “la obstinajn barojn”... 


3. La nuna traduko 


La nunan tradukon mi komencis fine de junio 2019. Je 
2019-07-02 mi ja sendis Jenan mesaĝon al la aŭtoro, ĉi tie 


esperantigitan: 


“Parenteze, antaŭ nelonge mi komencis esperantigi vian 
evangelion. Mi tradukas nur malmultajn liniojn ĉiutage, pro 
tempomanko. Jen sperto stranga, sed tre plaĉa. Kiom mi scias, 
ĝis nun ekzistas neniu Ido-literaturaĵo esperantigita. [Nun mi 
scias, ke tiu informo ne estas ĝusta]. Se mi sukcesos iam fini la 
taskon, mi publikigos la tradukon kiel pdf-libron, se vi 


, 


permesos.” 


Je 2019-07-13 Partaka responde sendis al mi jenan 


mesaĝon (ĉi tie esperantigitan): 

“Se vi vere sukcesos fintraduki al Esperanto klasika mian 
Evangelion (ĉu “Evangelio laŭ Partakael'?), vi povus eĉ verki 
kaj aldoni ian prefacon por komenti ĉion, kion vi deziros, kaj pri 
mia verko, kaj pri via Eo-versio, ĉu ne? Ŝajnas strange, ke neniu 


tradukis Ido-verkon al Eo; evangelIO fariĝu evangelEO! :-)” 


Nu, la traduko bone progresis en julio (je 2019-07-18 mi 
ja mesaĝis al Partaka, ke 17 ĉapitroj jam estas tradukitaj), sed 
poste ĝi malrapidiĝis, kaj je 2019-09-05 mi anoncis al li, ke mi 
devas interrompi la tradukan laboron, kiam nur 19 ĉapitroj estas 
tradukitaj. Kaj poste la traduko letargiis longan tempon, ĝis la 
komenco de januaro 2021, kiam mi finfine rekomencis la taskon 
kaj senhalte tradukis la ceterajn ĉapitrojn, uzante la bedaŭrindan 
okazon, ke, pro la ekonomia detruiĝo de mia lando, mia profesia 
laboro preskaŭ haltis komence de 2021, kaj do mi subite ekhavis 
pli da libera tempo... 

Kiam mi tradukas profesie kaj, pro malfacile solvebla 
dubo, mi sukcesas trovi la retadreson de la aŭtoro kaj kontaktas 
la koncernaton, tiu ĉi neniam degnas respondi de sur sia alta 
piedestalo... Ĉi-foje, male, mi feliĉe povis facile konsulti la 
aŭtoron dum la laboro traduka, kiam iu dubo min turmentis, kaj 


li ĉiam respondis, rapide kaj efike. Tio estas privilegio por 

tradukisto! Per lia helpo, supozeble kaj espereble, mi sukcesis 
atingi kontentigan gradon de fideleco. 

Dum la traduko mi eksentis la bezonon aldoni piednotojn 
al la teksto, ĉar la verkon traplektas aludoj, pli-malpli subtilaj, 
pri kulturoj kristana kaj hispana kaj eĉ, unufoje, pri la Ido- 
mondo. Ĉar la celpubliko de la nuna traduko probable estos pli 
vasta kaj heterogena ol tiu de la originalo, ŝajnis al mi, ke la 
aldono de tiaj piednotoj estos utila kaj tute ne ĝenos la legadon. 

Pri la bibliaj citaĵoj, mi evidente helpis min per la Londona 
Biblio (LB), sed ne ĉiam mi menciis la fonton de tiaj citaĵoj per 
piednoto. En kelkaj okazoj, mi devis iom devii de LB,” ĉar tion 
postulis la originalo mem, en kiu la aŭtoro lerte miksas tradiciajn 
citaĵojn kun siaj propraj pripensoj kaj komentoj, iafoje ironiaj 
kaj amuzaj, sed neniel ikonoklastaj. Tiel, la verkon certe aprecos 
laikoj kaj religiuloj, ateistoj kaj kredantoj, ĉar la enhavo estas 
ekvilibra, sobre kunmiksante fikcion, tradicion kaj vojaĝajn 
spertojn de la aŭtoro. 

Mi dankas miajn amikojn Partaka kaj Antonio Valen, kiuj 
pacience, skrupule kaj zorge reviziis la tutan verkon kaj helpis 


min senerarigi kaj plibonigi la manuskripton. Dankon mi ŝuldas 


29 Ne nur pri citaĵoj, sed unufoje eĉ pri biblia nomo: en Ĉapitro 12, 
Putifar anstataŭ Potifar, por aludi la ĉiesulinecon de la koncerna 
virino, laŭ la intenco de la aŭtoro. 

ankaŭ al Spiros Sarafian (Zrbpoc ZapopiGv), kiu transliteris la 
esperantan enpergamenan frazon de la kovrilo, kaj al Tiberio 
Madonna, kiu ne nur liveris al mi ĝisdatajn kaj fidindajn 
datumojn pri siaj Ido-verkoj aperintaj ankaŭ en Esperanto, sed 
krome atentigis min pri la ekzisto de kvina traduko de La 
Espero, kiun mi bedaŭrinde ne menciis en Neves 2019a: 74-78. 

Nu, la ĵeto estas farita. Mi esperas, ke la tradukon — kaj, 
per ĝi, la verkon — la legantoj ĝuos tiom multe, kiom mi ĝuis la 


tradukan laboron. 


Goncalo Neves 


PARTAKA 

EVANGELIO LAŬ PARTAKAEL 


Mi plej volonte invitas vin ĉiujn, respektindaj samideanoj 
kaj samcelanoj, vojaĝi kun mi, tra la tempo kaj la spaco, por 
fariĝi samtempanoj kaj eĉ samgrupanoj de Jesuo el Nazareto kaj 
de lia estimata apostolaro. Mi mem tute certas, ke ni vere pleje 
ĝuos la sekvan, nur ŝajne tute neeblan, aventuregon. Bonvolu ne 
forgesi, ke ĉio, absolute ĉio, eblas. La potenciala kapablo de la 


homa cerbo estas kvazaŭ senlima. 


PARTAKA 

Ĉapitro 1 


Jam antaŭe, ree kaj ree, kaj eĉ ankoraŭfoje denove, 
ripetiĝis en mia kapo la sama penso kaj la sama deziro; penso 
kaj deziro ja tute frenezaj kaj nerealigeblaj: kiom multe mi ŝatus 
retroiri en la tempo por fariĝi samtempano kaj samgrupano de 
Jesuo Kristo kaj de liaj disĉiploj! 

Dum mia ĝistiama vivo, de tempo al tempo, min kaptis la 
ideo provi fari ion por ke tia deziro fariĝu realaĵo, sed, kiel agi? 
Kion fari? Mi antaŭe aŭdis kaj legis pri la tute nekredebla ekzisto 
de certaj maŝinoj, kiuj kapablas transporti iun antaŭen kaj retro 
en la tempo, sed, eĉ se tio estus vere ebla, jen mi mem havus 
nenian ŝancon akiri aŭ disponi tian gravegan kaj ekskluzivan 
transportilon, kiu sendube estus rezervita al homoj plej 
monhavaj kaj potencaj. Tamen jam antaŭe mia koro kaj mia 
kapo neniam rezignaciis kaj forte skuis min, ŝajne por ke mi 
finfine sentu kaj komprenu tion, kion mi devus senti kaj 
kompreni, se mi estus pli atentema kaj rememorus pli ofte, ke 
ĉio, absolute ĉio, estas ja ebla, kiam oni fermas sian pordon al 
nenia eventualo. 

Ho, jes! Ankaŭ mi, plej evidente, konektiĝas al tiu speco 


de centra komputilo, kiu, unuflanke, ŝajnas protekti kaj 

plifaciligi nian vivon per siaj konjekteble kvazaŭ diaj kaj 
nekontesteblaj informoj, sed kiu, aliflanke, limigas nian korpon 
kaj nian spiriton, ĝis ni fariĝas homoj timemaj kaj tute 
nekapablaj eliri el la komuna vojo, kiun ni ĉiuj, supozeble, devas 
trairi nur tial, ĉar ni estas homoj... Mi ja ne povas nek volas 
rezigni la informojn, kiujn tia centra komputilo transdonas al ni, 
sed mi bezonas almenaŭ provi akcepti aŭ rifuzi nenion gravan, 
kion mi mem, post propra pripensado, ne akceptis aŭ rifuzis 
antaŭe. Do, kara maŝinego, prenu mian maldekstran manon, sed 
permesu al mi, eĉ en absoluta mallumo, plu serĉi ion plian per 


mia dekstra mano! 





FA 


Sentitola sed signifoplena ilustraĵo de OGerard 
DuBois (n. 1968), franca artisto. 
Fonto: CO The New York Times (2015/06/27). 23 


Ĉapitro 2 


Ĝis nun, mi esprimis mian menciitan deziron al nur kelkaj 
amikoj kaj konatoj, sed mi ne povas forgesi tion, kion respondis 
al mi unu el ĉi tiuj: “Ĉu vi diras, ke vi ŝatus paroli kun Jesuo 
Kristo? Ho, do prenu numeron kaj atendu vian vicon! Inter ni ja 
multas tiuj dezirantaj demandi amason da aferoj al li!”. Tiam, 
tute surprizita per tia reago de mia konato, mi aldonis, ke plaĉus 
al mi demandi vere nenion al Jesuo, sed nur esti tie kun li kaj liaj 
disĉiploj; observi, aŭskulti kaj sperti ĉion apud ili, kaj nenio plia. 
Mi do bezonus sukcesi ion ege pli malfacilan ol ricevi numeron 
kaj atendi mian vicon. 

Kiom min koncernas, mia vico neniam alvenintus, se ne 
pro mia frenezega fido, kiu pelis min ĉiam pli antaŭen, por ke 
mi povu pli kaj pli firme kredi, ke mi certe sukcesos retroiri en 
la tempo, ĝis mi atingos mian celon. Kaj mi celis fariĝi 
samtempano de Jesuo el Nazareto, kaj krome, se eble, reveni 
sana kaj sekura al mia nuna tempo, por raporti al la mondo, eble, 
iom nuancitan version de tio skribita de la kvar ĉefaj 
evangeliistoj, nome Mateo, Marko, Luko kaj Johano, kaj eĉ de 
pliaj homoj. Kaj mi tuj demandas vin permesi al mi uzi, ankaŭ 


ĉi-okaze, mian propran version de la bibliaj nomoj, sed kondiĉe, 

ke mi bone komprenigos al vi ĉiuj, pri kiu aŭ kiuj mi skribas, kaj 
kiun aŭ kiujn mi aludas. 

Post tia klarigo, mi provu, nun kaj ĉi tie, retroiri en la 
tempo, sed nur por rememori kie, kiam kaj kiel mi provis retroiri 
en la tempon tiaman, por finfine atingi mem la vivon kaj 


miraklojn de Kristo. 





De vier evangelisten (“La kvar evangeliistoj”), oleopentraĵo de Artus Wolffort 
(1581-1641), flandra artisto ĉefe konata pro siaj historiaj verkoj pri religiaj kaj 
mitologiaj scenoj. Sur la bildo videblas, de live dekstren: Marko, Mateo, Johano kaj 
Luko, kun siaj karakterizaj simboloj (samorde: leono, anĝelo, aglo kaj bovo). 

Ĉapitro 3 


Kie? En vilaĝo proksima al Valencio (Valencilando), kie 
mi loĝis dum mia tuta knabaĝo kaj ĝis mia freŝa adoltaĝo, kiam 
mi sukcesis fariĝi sendependa por instaliĝi sola, unue en la urbo 
Valencio, kaj poste en la urbo Barcelono (Katalunio). Tamen, 
pro motivoj familiaj kaj sentimentalaj, mi restis ĉiam ligita al la 
menciita vilaĝo, kiun mi kutime plu vizitas de tempo al tempo. 

Kiam? Jen, tio de nun raportota okazis precize dum unu el 
miaj vizitoj kaj restadoj plurtagaj en tiu vilaĝo, kiam la 20a 
jarcento estis baldaŭ forironta. 

Kiel? Ha, kiel! Jen do. Tiutage mi trankvile promenis 
ekster la vilaĝo mem, kiam, tute senatende, mi komencis pensi 
denove pri mia freneza deziro, sed ĉi-foje kun energio kaj 
entuziasmo senmezura, kiu ŝajne ne akceptis eliri el mia cerbo, 
kvazaŭ oni klopodus komuniki al mi, ke mi devas forgesi por 
ĉiam mian revon kaj ne plu pensi pri ĝi, krom se mi estos vere 
kapabla ĝin iel realigi. Kaj ĉio ĉi, plej evidente, por mia propra 
saneco mensa. Tio estis do klara invito, por ke mi forlasu mian 
tute nerealigeblan absurdaĵon, ĉu ne? Kiel mi povus vojaĝi en la 
tempo? Per kia maŝino? Ho, mi ja bezonus almenaŭ ian miraklon 


similan al tiuj raportitaj pri Jesuo mem, ĉu ne? He! Ĉu mi diris 

“maŝino”-n? Ĉu mi diris MAŜINO-n? Subite, enorma ideo 
atingis min... Ĉu ne veras, ke ni posedas plej potencan maŝinon, 
kies kapablon, ŝajne, ni profitas apenaŭ dek-procente aŭ 
maksimume dudek-procente? Ho, jes, la cerbo! Jen: la cerbo. Ĉu 
mi sukcesus retroiri en la tempo per mia cerbo? Ĉu mi veturus 
per la cerbo ĝis mi atingus mian celon? Kial ne?! Ĉu mi ne 
asertis, ke mi ĉion kredas ebla? Ĉu mi ne konvinkiĝas prie? Se 
jes, necesus nur decidi de kie ekzakte, kiam kaj kiel, mi intencos 


ekveturi. 





Pentraĵo de O Jose Maria Molina Ciges (n. 1938), fama valencia artisto, 
prezentanta la cerbumon de loĝanto de lia naskiĝvilaĝo (Anna, La Canal de 
Navarres). 

Ĉapitro 4 


Dum mi, tute ekscitite, plu marŝis kaj pensis pri ĉio ĉi, jen, 
kvazaŭ responde al mia demando, mi alvenis al loko plej grava 
por mi. Fakte, ĝi estis mia loko preferata; la loko, soleca kaj 
speciala, kie, de tempo al tempo, mi kutimis enpensiĝi pri mia 
vivo, kaj kie mi antaŭe prenis eĉ kernajn decidojn, aŭ por esti pli 
ekzakta, kie mi antaŭe kreis apartan ceremonion por plifortigi 
tiajn decidojn, kaj por ne plu bedaŭri ilin. Tie, ekzemple, antaŭ 
kelke da jaroj, post kiam mi deklamis laŭte certajn vortojn ja 
ceremoniajn, mi finis la riton per longa ĵeto de granda ŝotrero, 
dum per mia tuta energio mi kriegis en mia gepatra lingvo: A 
FER PUNYETES! (mi traduku per “SAT! ĜIS ĈI TIE!”). Mia 
dekstra flanko tre bone memoras tiun momenton pro la fortega 
doloro, kiun ĝi sentis post la ĵeto, vere konsiderinda, kiu plu 
dolorigis mian korpon dum pluraj tagoj kaj noktoj. Tamen mi 
povas aserti hodiaŭ, ke, almenaŭ ĝis nun, mi neniam pentis pri 
mia tiama decido, nek pri tia ceremonio. Male: mi ĝoje 
konstatas, ke ĉio ĉi plej efikis. 

Kaj mi tuj sentis kaj komprenis, ke, se estas iu loko 
speciala, de kie mi povus provi ekiri al ajna loko en alia tempo, 


ĝi estas ĝuste ĉi tie, kie mi staras nun, kaj kie mi sidiĝos poste... 

La vilaĝo, sufiĉe fora kaj maldekstre de mia dorso; agroj kaj 
kanaletoj, la ponto de la trajno, la rekta fervojo, la kurba fervojo, 
tiu speco de sidila tomboŝtono, la kablaro elektra super la kapo, 
la blua ĉielo, aeroplanoj, la varma kaj agrabla vetero, la 
unudirektaj vojegoj alsubaj, apud la profunda fluejo de preskaŭ 
senakva rivero, kiu baraktas por atingi sian celon, la maron, 
apenaŭ diveneblan, dekstre, fore. Kaj antaŭ mi, sed ne tiom fore, 
Valencio, kaj malantaŭ mi, sed centoble pli fore ol Valencio, 
Madrido... 

Kaj mi decidis, ke ne tiutage, sed en la morgaŭa tago 
matene, mi revenos al mia estonta Cabo CaĥaveraP? aparta (aŭ 
“apartaka”, laŭ iu amiko) por provi havigi al mi la finan venkon, 
aŭ por suferi la finan sinkon de mia revo, kio, eble, kondukus 


min al ankoraŭ unu plia forges-rito bezonata. 


390 Hispana nomo de Cape Canaveral (“Kabo Kanejo”), nomo de 
geografia regiono en la orienta marbordo de Florido, Usono, kie 
troviĝas i.a. raketlanĉejo de U.S. Air Force (usona aerarmeo) kaj 
raketlanĉejo de NASA, nomata Kennedy Space Center. (La trad.) 


29 


Ĉapitro 5 


Kaj en la morgaŭa tago matene, ne komunikinte al miaj 
familianoj kaj amikoj mian projekton, mi eliris el la domo de 
miaj gepatroj, kiel en ajna tago, sed tute malplenpoŝa, ĉar tie, 
kien mi vojaĝos, mi vere bezonos nek mian monon, nek mian 
identigilon, nek miajn ŝlosilojn, kiujn mi kaŝis en loko sekura 
kaj kutima ekster la domo. Fakte, mi ne scias kial, mi prenis kaj 
kunportis nur mian plej puran naztukon tolan. 

Kvankam mi ĵus asertis, ke mi komunikis nenion al iu ajn, 
jen mi ne povis ne skribi ion surpapere, por ke miaj familianoj 
almenaŭ iel sciiĝu pri mia projekto. Kaj jen mi skribis ĉi tion, 
sed en mia gepatra lingvo, sur blanka paperfolio, kiu restis sur la 


tablo de la manĝoĉambro: 


Kulpis ninum (rr mia malajo! Mi havojnĝis la 
tempon pon nlings Tun de lemo Kvurto haj vun ard G 
lum Ti jenoj, Mi inteneno neni ĉi tun, al ui, nd mi 

mt 241, Un mie varma, Dreon alin ĉuj! PIK 


Dum mi relegis la ĵusan skribaĵon, mi ridetis ĉe la nura 


imago pri tio, kion mia sankta patrino krios ankoraŭfoje pri mi, 


30 


kiam ŝi legos mian tielan papermesaĝon: “Ekstravaganculo! 
Frenezulo!” 

Kompreneble, mi antaŭvidis, ke mi revenos hejmen plej 
malfrue du horojn poste, por la okazo, se mi ne sukcesos eliri el 
mia vilaĝo survoje al la Jerusalemo de la tempo de Jesuo. Kaj en 
tiu cirkonstanco mi tuj malaperigus mian strangan mesaĝon, por 
ke neniu legu ĝin. Ho, jes! Mi ja estis tute konvinkita pri mia 
ebla sukceso, ĉar mi neniel ĉesis pensi, ke ĉio, absolute ĉio, 
eblas; tamen, mi nepre devis konsideri, ke se vere ĉio eblas, 
ankaŭ eblas malsukcesi, ĉu ne? Do, kun fido kaj espero, mi 
luktus ja ĝisfine por mia revo, sed... 

Kaj jes, dum mi marŝadis tiutage al mia fato, mi estis plene 
konscia pri ĉiuj miaj aferoj en Barcelono, atendantaj mian 
baldaŭan revenon, kiu neniel efektiviĝus, se mi sukcesus rilate 
mian gravegan projekton. Sed mi preferis ne troe pensi prie, ĉar 
tio povus bremsi kaj limigi mian enorman entuziasmon kaj mian 
konvinkiĝon. Frenezaĵo aŭ ne, nenio malhelpus min provi realigi 
kaj travivi mian revon, kaj plej aparte tiam, kiam mi finfine jam 
komprenis, ke, eĉ se apenaŭ ekspluatatan de ni mem, ni jam 
posedas la potencan maŝinon, kiu ebligus atingi tian mirindan 
celon, kiel la mia. 


Kaj tiel, marŝante kaj pensante, mi alvenis al mia ekirejo. 

Ĉapitro 6 


“Kaj nun... kiel agi? Kion fari?”, mi demandis min. Mi 
rigardis, kun vera plezuro kaj tute senhaste, ĉion ĉirkaŭ mi, eĉ 
tiun foran montaron, kiu videblis de tie, kaj kiun mi forgesis 
mencii en mia antaŭnelonga priskribo de tiu loko tiel speciala 
por mi, kuŝanta proksime de mia vilaĝo. 

Post mia detala ĉirkaŭrigardado, mi sidiĝis sur tiu speco 
de tomboŝtono, malantaŭ la fora montaro ĵus aludita, kaj kun la 
zumanta kablaro elektra precize super mia kapo. Jen mi lokiĝis 
inter du fervojoj: je mia dekstra flanko, la rekta fervojo, kaj je 
mia maldekstra flanko, la kurba fervojo. Tre baldaŭ trajno 
venanta el Valencio atingus mian solecejon kaj transveturus ĝin 
senhalte. Tiam, kiam la trajno estus paralele cirkulanta flanke de 
mi, mi provus koncentri mian tutan mensenergion por ekiri de 
tie direkte al plej dezirata nekonataĵo. Ĉiaj danĝeroj estus 
bonvenaj, se finfine mi povus sukcesi travivi ion tiel grandiozan, 
kiu certe ŝanĝus mian vivon por ĉiam. 

Tiutage, same kiel en la antaŭa, la vetero estis belega. Mi 
profunde spiris plurfoje por malplirapidigi la batadon de mia tro 
ekscitita koro, kaj por plene regi mian cerbon, kiu, eĉ pli 


ekscitita, ŝajnis al mi preskaŭ bolonta kaj vaporiĝonta. Tamen, 

malgraŭ tio, mi sentis, ke ĉio estas en ordo, ke ĉio harmonias, 
kvazaŭ la tiama evento estus ekzakte tio, kio devas okazi. Tamen 
mi devas konfesi nun, ke min trafis ankaŭ momentoj de timo, eĉ 
de paniko, kiam mi vidis la alproksimiĝon de mia ebla ekira 
tempo: “Patro: formetu de mi ĉi tiun trajnon!” Sed tiajn 
momentojn tuj venkis mia enorma entuziasmo kaj aventurema 
spirito, kiuj pelis min antaŭen, ĉiam pli antaŭen. 

Kaj tiam mi ekvidis trajnon traveturi la ponton kaj 
alproksimiĝi al mi. Kaj mi ekspiris ankoraŭfoje plej profunde... 
La trajno. La dika tomboŝtono. La kablaro elektra. La rekta 
fervojo. La kurba fervojo. Mia koro. Mia cerbo. MI. Mal-MI. 
LUMO. 

Kiam la trajno min preterpasis laŭ la rekta fervojo, mi 


fermis la okulojn kaj atendis. Kaj ekspektis.” Kaj esperis. Kaj 


3! Ĉi tie la aŭtoro parodias jenan parolon de Jesuo sur la monto 
Olivarba: “Patro, se Vi volas, formetu de mi ĉi tiun kalikon!” (Luko 
22:42) (La trad.) 

32 ekspekti: “supozi aŭ kredi, ke io okazos”, laŭ Vatrĉ (1987: 21), kiu 
donas nur tri referencojn, el kiuj du estas vortaraj, kaj nur unu 
ekstervortara (Bak$i$, originala novelaro de L. N. Newell, 1938). 
Cherpillod (1988: 41), donas dek referencojn, nur vortarajn. 
Waringhien (1957: 93) inkluzivas la vorton kaj, sen traduko, 
resendas ĝin al la dua senco de atendi, kiun li tradukas jene: 
“s'attendre d (qc, d ce que), compter (que)” (p. 40). Eble li celis 
ankaŭ la duan sencon de atendi en PV: “Antaŭvidi ion, esperante aŭ 
timante”. Diego (2000: 540) donas ekspekt(ad)o kiel tradukon de 
expectativa. Iel ajn, temas pri tre malofta vorto (ĉefe vortara) en 

A9? 


subite mi sentis ian “klaŝ-klaŝ” en mia cerbo, kaj jen mia korpo 
peliĝis malantaŭen kaj supren, dum mi ekvidis lumajn 
punktetojn flavajn, oranĝajn, ruĝajn kaj violajn, kaj dume mi 
spertis, ke mia korpa strukturo disfragmentiĝas kaj ĉio 
mallumiĝas. Kaj mi ne povas raporti la postan okazaĵon, ĉar mi 
ĉesis konscii kaj svenis; aŭ almenaŭ tio ŝajnis al mi. Ĉu eblas 
sonĝi dum svenado? Kial mi sentis, ke, malgraŭ ĉio, mia vojaĝo 
estis vere neniel longa, sed male, kvazaŭ oni simple transportis 
min ĝis ne tro fora loko, proksime de mia ekirejo, eble tra 
nevidebla truo, kiu kondukis min al alia dimensio spacotempa ol 


la nia? Ĉu mi fiaskis kaj ne ekveturis? Ĉu mi freneziĝis? Kie mi? 


Esperanto, dum expektar, male, estas tre ofta en Ido. Do, ĉi-romane, 
laŭ kriterioj detale prezentitaj aliloke (vd. Neves 2019b), mi 
tradukis expekt- per ekspekt- nur escept-okaze, kiam la klareco tion 
nepre postulis, kaj en la ceteraj okazoj mi tradukis ĝin per atend-. 
(La trad.) 

Ĉapitro 7 


Kiam mi fine malfermis la okulojn, mi tute konfuziĝis, ĉar 
mi devis atenti samtempe plurajn strangajn fenomenojn: unue, 
mi sentis subitan kaj apartan varmon... Mi neniel rekonis la 
lokon, kie mi kuŝis surtere kaj tute nuda, sed certe temis ne pri 
mia ekveturejo... Ŝajnis al mi, ke miaj sensoj iĝis pli kapablaj... 
Jam malaperis mia troa graso korpa kaj mi fariĝis sufiĉe magra... 
Mia haŭto ege pli blankis ol kutime, sed, tuj kiam mi kapablis, 
mi stariĝis, ekpaŝis kaj kovris mian tutan korpon per ia blanka 
robo, kiu kuŝis subsune sur enorma planto aŭ arbusto situanta 
sur la korto de la vasta domo, apud kies pordego mi ŝajne 
surteriĝis, ekirinte el mia vilaĝo. 

Dum mia mallonga paŝado, mi sentis min aparte malpeza, 
kvazaŭ ŝveba, se ne fluganta. Reveninte al la ekzakta loko de 
mia surteriĝo, kaj jam vestita, mi sidiĝis surtere kun la dorso 
apogita al la muro, kaj mi komencis ĉirkaŭrigardi ĉion... Ĉu 
ĉion? Unue, mi devis atenti ion eĉ pli gravan kaj mirigan: mi ĵus 
malkovris, kial mi antaŭe eksentis min aparte blanka... Ĉiuj 
haroj de miaj brakoj malaperis... Tamen ne nur de miaj brakoj, 
sed ankaŭ de la kruroj, de la brusto kaj de la cetera korpo... Tute 


konsternita, mi konstatis, ke mi perdis ankaŭ mian barbon, la 

lipharojn kaj... Ho, ne! Neniu haro sur mia kapo! Kaj krome, 
miaj brovoj kaj la okulharoj same malaperis. Sed kio okazas ĉi 
tie? Kie mi? Kaj tiam mi fine ekvidis grandiozan templon antaŭ 
mi. Kaj tiam mi ekvidis homojn, kiuj piediras en longaj vestoj 
similaj al tiu, kiun mi ĵus surmetis por kovri mian nudecon. Kaj 
tiam mi ekrigardis la bluan ĉielon, spiris profunde, direktis la 
okulojn al ĉio ĉirkaŭ mi kaj ekkonsciis, ke, eble jes, mi vere 
atingis la urbon Jerusalemo de la epoko de Jesuo, kiel mi ja 
deziris. Kaj kial ne? En kiu alia loko mi povus esti? Ĉu ie en 
Maroko, proksime de Hispanio? Ho, ne! Tute neeble! Kiam mi 
antaŭe koncentris mian menson rilate mian alvenejon, mi ja estis 
plej konkreta... 

Dume, jen maljuna viro, kiu pasis apud mi, kompate 
rigardis min kaj ĵetis almozan moneron sur mian sinon. Ho! Mi 
ne eĉ sukcesis reagi! Ĉu mi vere aspektis tiel kompatinde? Sed 
kial? Ĉu ĉar mi estis senhara tutkorpe? Ĉu ĉar mi sidis tie, 
proksime de la templo? Ĉu pro miaj piedoj sensandalaj? Ĉu ĉar 
la blanka robo, kiun mi surmetis, estis tro granda por mia korpo 
kaj neniel konvenis al ĝi? (Parenteze: kio okazis al mia propra 
vestaro? Ĉu ĉio malaperis por ĉiam? Ho, jes! Ĉio perdiĝis. Eĉ 


mia plej pura naztuko tola vanuis survoje, ve!). 

Ĉapitro 8 


Kaj tiam mi ekvidis lin. Temis pri knabo ĉirkaŭ dekdu- 
jara, kiu trankvile alpaŝis la templon, tuj enironte ĝin. Kvankam 
mia konfuziĝo ne ĉesis, mi devis reagi plej rapide, ĉar tiu knabo 
povis esti neniu alia ol Jesuo el Nazareto. Mi ne tro multe pensis, 
kiam mi levis mian manon kaj salutis lin per la unua vorto, kiu 
venis al mi en la kapon, ofte uzata en mia gepatra lingvo: 

— Hola! 

La knabo haltigis sian marŝon, ekrigardis min kun intereso 
kaj aŭdigis al mi sian belan voĉon: 

— Saluton! Ĉu vi estas fremdulo? 

— Ĉu fremdulo? Ho, jes! Kaj eĉ pli multe ol simpla 
fremdulo! — mi enigme respondis. 

Dum momento mi timis, ke tiu knabo ne estas Jesuo, sed 
nur dum momento: 

— Mi komprenas: vi venis ne nur de fora lando, sed ankaŭ 
de fora tempo, ĉu ne? — li aŭdacis. 

Kaj nur tiam mi ekkonsciis mirindaĵon, kiu preskaŭ 
paralizis mian langon: mi konversaciis kun Jesuo aramee... Sed 
kiam mi lernis la aramean? Ĉu tio estis ia miraklo? Ĉu novaj 


kapabloj de mia cerbo? Mi nur scias, ke, aŭdinte la unuajn tri aŭ 

kvar vortojn de Jesuo, mia cerbo tuj detektis la lingvon kaj 
ebligis al mi kompreni kaj paroli la aramean, kvazaŭ mi estus 
naskita en tiu loko tiuepoke. 

— Ho, jes! — mi konsentis —. De tre fora lando kaj tre 
fora tempo, verdire. Fakte, mi venis viziti vin, se vi estas Jesuo 
el Nazareto. Tamen, mi miskalkulis la ĝustan tempon, kaj jen mi 
alvenis ĉi tien almenaŭ dek ok jarojn pli frue ol mi intencis 
alveni. Kaj nun, jen mi ne tute certas, ĉu mi sukcesos denove 
veturi cerbe por atingi vian vivon plenaĝan. 

— Se vi sukcesis alveni ĉi tien, vi sukcesos alveni ankaŭ 
tien — li asertis. 

— Ĉu vere? Do, mi plej volonte akompanos vin dum via 
grava publika agado — mi aldonis. 

— Kiel vi nomiĝas? — demandis Jesuo. 

— Mi nomiĝas Partakael, “Dio kun Partaka”, sed nur 
Partaka por miaj familianoj kaj amikoj. Kaj Par aŭ Parti por mia 


edzino. 


3 Ĉi tie la aŭtoro parodias la etimologion de Emanuel, nomo 
signifanta, en la hebrea, “Dio kun ni”, kiel estas skribite en la 
Biblio: “Jen virgulino gravediĝos kaj naskos filon, / Kaj oni donos 
al li la nomon Emanuel; / tio estas, Dio kun ni.” (Mateo 1:23). La 
fina parto de la nomo, el (hebree PN) signifas ja “Dio”. (La trad.) 

— Bone, Partakael: mi nun adiaŭu vin kaj eniru la 
templon, ĉar mi devas diskuti ĝustatempe kun la tieaj kleruloj. 
Ĝis baldaŭ! 

Kaj Jesuo eniris la templon, dum mi restis samloke kaj 
komencis pensi, kiel mi agos por ne plu miskalkuli mian cerban 
vojaĝon. Nu, ĉi-foje mi certe klopodus esti absolute preciza, 
kiam mi orientos mian menson direkte al mia ekzakta celo 


spacotempa. 





Jubilo de Jesus Nifo (“Jubilo de Infano Jesuo”), 
2020), oleopentraĵo de O Jose Luis Castrillo 
(n. 1959), aŭtodidakta pentristo hispana. 

Ĉapitro 9 


Miaj sensoj jam definitive pliboniĝis, kaj mi devis tuj 
eklerni regi ilin, por ne freneziĝi... Jen mi videgis, aŭdegis, 
flaregis, kaj ĉio ĉi kune vere estis iom suferiga kaj kaosa por mi, 
kiu, ne necesas tion diri, neniam antaŭe spertis ion similan en 
mia tuta vivo. 

Post ne tro multe da minutoj, mi vidis aperi, sed sufiĉe 
fore, viron kaj virinon, kiuj aspektis aparte nervoze kaj zorgeme. 

Mi deduktis, ke ili estas Jozefo kaj Maria, kaj mi fiksis sur 
ii ambaŭ miajn novajn kapablojn... Kvankam ili troviĝis 
ankoraŭ sufiĉe fore, mi povis perfekte vidi iliajn mienojn kaj 
aŭdi ilian konversacion, kiu, tute neantaŭvidite, temis pri mia 
persono: 

— Ni demandu tiun sidantan viron kun la dorso apogita al 
la muro! Eble li vidis nian filon kaj povas informi nin prie — 
sugestis Jozefo. 

— Ĉu tiun viron tie? Ĉu tiun vestitan per blanka robo? Ho, 
Jozefo! Li ŝajnas al mi tre stranga homo — komentis Maria. 

Bonvolu kredi min, kiam mi diras al vi, ke, eĉ sen ajna 
malbona intenco, mi ne povis ne reagi per jena penso: “Ĉu mi 


strangas? Strangas via gravediĝo!”. 

Kaj jen ili plu dialogis pri mi, dum ili iom post iom 
alproksimiĝis al la loko, kie mi sidis: 

— Ho, jes! Li ŝajnas vere stranga homo... Kaj kian 
enorman kaj kalvan kapon li havas! — ekkriis Jozefo. 

Kiam ili fine alvenis al mi, ili haltis, kaj Jozefo salutis min: 

— Pacon al vi, sinjoro! Ĉu vi komprenas mian lingvon? 

— Jes, vian lingvon mi komprenas kaj parolas. Ĉu mi 
povas vin helpi? 

— Ni serĉas, jam de tri tagoj, nian malaperintan fileton. 
Ĉu vi vidis adoleskulon, kiu ŝajnas ŝvebi dum li paŝas? Li estas 
vere tute neordinara — diris Jozefo. 

— Ho, jes, sinjoro! Mi eĉ parolis kun li. Li eniris la 
templon antaŭ nelonge — mi informis. 

— Ĉu vere? Dankon! Dankon, sinjoro! Pacon al vi! — 
ekkriis Jozefo, dum li senprokraste eniris la templon kun sia 
edzino. 

Iom poste, kaj eĉ antaŭ ol nia sankta trio eliris el la templo, 
mi sukcesis aŭdi la voĉon de Jesuo: 

— Kial vi serĉis min? Ĉu vi ne sciis, ke mi devas esti en 
la domo de mia Patro? 

— Ĉu en la domo de via patro? Mi donos al vi plian domon 
de via patro! — koleriĝis Jozefo, kaptinte orelon de Jesuo kaj 


eltirinte lin el la templo. 

— AJ! Aĵ! Aj! — esprimis Jesuo sian subitan oreldoloron. 

— Ĉu vi ŝatas suferigi vian patrinon, bubo? Ĉu vi ne 
konscias, kion vi faris? — riproĉis lin Jozefo, sen liberigi lian 
orelon. 

— Mi petas, Jozefo! Mi petas! — intervenis Maria —. Li 
estas nura knabo! Ne estu tro severa! 

— Ĉu nura knabo? Knabo ja, sed tro dorlotita! Se vi antaŭe 
ne donus al li flugilojn,”“ Maria... Se vi antaŭe permesus al mi 
rompi al li oston ĝustatempe, neniam okazus ĉi tio! 

Mi sentis Jozefon tiel furioza, ke mi decidis ankaŭ 
interveni, sed plej ruze kaj efike: 

— He, sinjoro! Ankaŭ mi treege ŝatas kapti orelojn por 
puni knabojn malobeemajn... Permesu al mi kapti la alian orelon 
de via filo, por ke la puno estu eĉ pli humiliga! 

— Ĉu vi ŝercas, sinjoro? Mian filon punas neniu alia ol mi 
mem — respondis Jozefo, tuj liberigante la orelon de Jesuo. 

— En ordo, sinjoro! Mi provis nur helpi per mia propono 


— mi diris. 


3 Doni al iu flugilojn: metafora esprimo, ekzistanta en simila formo 
en pluraj lingvoj (ekzemple, en la portugala, hispana, itala, 
nederlanda kaj greka) kaj signifanta “doni liberecon”, “doni 
elanon”, “kuraĝigi”, “stimuli”. (La trad.) 

Kaj sen pliaj vortoj rimarkindaj, la Sankta Familio plu 
paŝis kaj malproksimiĝis de mia starejo ĉe la muro, ĝis mi vidis 
ilin malaperi. (Parenteze: jen nia knaba Jesuo ne ĉesis karesi sian 


punitan orelon, por ĝin sendolorigi, ve!, mi konjektas). 





Ritrovamento di Gesŭ nel tempio (“Retrovo de Jesuo 
en la templo”), oleopentraĵo de O Sofia Novelli 
(n. 1991), itala artistino, specialiĝinta pri sakrala arto. 

Ĉapitro 10 


Mi ekkomprenis, ke mia tempo en tiu Jerusalemo jam 
finiĝis, kaj ke mi devas provi ekiri, kiel eble plej baldaŭ, direkte 
al iu posta Jerusalemo, kie Jesuo el Nazareto mondfamiĝos... 
Tamen konvenus, se mi ekirus de plej trankvila loko, sed jen mi 
ne aŭdacis marŝi eĉ kelkajn paŝojn meze de la homoj, ĉar mia 
ĝenerala aspekto, kaj precipe la tunikego, kiun mi antaŭe 
surmetis, invitis iri vere nenien... Ŝajnis al mi, ke mia blanka 
robo ĉiumomente pligrandiĝas, aŭ ke mia korpo konstante 
ŝrumpas, sed, ĉiaokaze, mi sentis min tute ridinda tiel vestite, 
kvankam tia vestegaĉo jam utilis al mi, almenaŭ por kovri mian 
nudecon. Kaj se restis al mi iu dubo pri mia malbelega aspekto, 
ĝi malaperis, kiam pluraj infanoj, kiuj pasis apud mi, rigardis 
min mokeme, kaj salutis min per “Adiaŭ, sinjoro malbela!”, dum 
ili ridegis kaj forkuris de mi. Mi do decidis reveni sur la korton 
de la domego, kie mi antaŭe prenis la tunikon, kaj supreniri 
ŝtonan ŝtuparon, kiun mi antaŭe vidis tie, kaj kiu, plej probable, 
kondukos al supra teraso, de kie mi povos provi malaperi por 
denove aperi, sed en malsama spaco kaj en posta tempo. 

Mi stariĝis kun nekutima lerteco kaj ekmarŝis al la apuda 


korto, dum mi spertis ankoraŭfoje, ke mia korpo fariĝas pli 

malpeza, kvazaŭ ĝi ŝvebus... Kaj jen, eĉ antaŭ ol mi komencis 
supreniri la ŝtuparon, min ŝokis tio, ke mi antaŭvidis kun plena 
certeco, kion mi trovos tie, ke mi renkontos neniun, kaj do ke tia 
teraso estos loko tute trankvila kaj sekura por mi... Atinginte ĝin, 
mi serĉis la plej oportunan angulon por mia ekiro, kaj la plej 
bonan kaŝejon, por la okazo, ke mi aŭdos bruon de paŝoj 
suprenirantaj la ŝtuparon. 

Ĉe nura pripenso pri la ebla aspekto de la proprietulo de 
mia vestego, mi ektremis, ĉar li certe estus enorma, kvazaŭa 
giganto dumetra kaj cent-kvardek-kilograma, almenaŭ... 

Kiam mi trovis la plej taŭgan ekirejon sur la teraso, mi 
sentis la bezonon kaj la impulson demeti mian robegon kaj resti 
denove tute nuda, tia, kia mi antaŭe surteriĝis en Jerusalemo, 
ekirinte de mia vilaĝo. Kaj mi demetis mian veston. 

Ĉi-foje mi eĉ pli forte konvinkiĝis ol antaŭ mia unua ekiro, 
kaj krome, mi aldonis al ĝi la vortojn, kiujn Jesuo diris al mi: 
“Se vi sukcesis alveni ĉi tien, vi sukcesos alveni ankaŭ tien”. 

Mi ne tedos vin per detala klarigado de ĉio, kion mi faris 
por ekiri; mi diros al vi nur, ke min altiris la bluo de la ĉielo... 
Min altiris la ĉielo... Min altiris... Kaj ke, ĉi-okaze, mi sentis en 
mia cerbo nenian “klaŝ-klaŝ”, sed nur ian senfinan zumadon, kiu 


invitis min fermi la okulojn, forgesi min mem kaj lasi min 

konduki ĝis la transa bordo... “Zummm Zummm 


» 


Zummm Zummm Zummm ”. 





Flying high (“Alte flugante”, 2009), akrila pentraĵo de O Mats Eriksson (n. 1967), sveda 
artisto, specialiĝinta pri portretoj kaj nudverkoj, iama kemia esploristo. 

Ĉapitro 1 


Ĉu mi diris “la transa bordo”? Nu, jen mi fakte reaperis 
inter bordo kaj bordo kaj, pli ekzakte, meze de iom profunda 
rivero, en kiu mi retrovis min sidanta surfunde kaj tute nuda... 
Mi devas agnoski, ke, antaŭ ol ekiri, jam venis al mi en la kapon 
la drola ideo, ke nun, kiam mi ekiros nuda, mi eble alvenos 
vestita, sed tio ja neniel okazis, kaj jen mi plu nudis kaj senharis, 
ve! 

Mi antaŭe estis tiel preciza pri mia alven-loko kaj -epoko, 
ke vere estis sufiĉe pravigebla tio, ke mi reaperis meze de 
rivero... Kaj tia rivero povus esti neniu alia ol Jordano... Kaj la 
riveron plenigis amaso da homoj, kiuj aŭskultis kaj obeis la 
vortojn de krianto: 

— Venu al mi, pekuloj! Pentu pri viaj pekoj, kaj mi vin 
baptos por via saviĝo! Pentu! Pentu! 

Temis kompreneble pri Johano, la Baptisto, kiu staris 
meze de la rivero, kaj kiu baptis kaj purigis, per la akvo de 
Jordano, ĉiujn pekulojn, kiuj alproksimiĝis al li... 

Kion mi faris ĉi-foje por kovri mian nudecon? Mi devas 
konfesi, ke ankaŭ ĉi-okaze mia unua ideo estis vere absurda, ĉar 


antaŭe venis al mi en la kapon la ideo peti de Johano, la Baptisto, 

ian veston... Tamen, mi tuj konjektis, ke, se la Baptisto posedus 
alian veston, ĝi estus eĉ pli terura ol tiu, kiun li surhavis dum la 
baptado... Ho, Dio mia! Johano, la Baptisto, vere impresis min, 
ne nur pro siaj kriegoj al la homoj, sed ankaŭ pro sia malpura 
aspekto... Mi neniam antaŭe vidis iun, kiu, eĉ meze de la akvo, 
ŝajne ŝatis ĝin nur por bapti kaj trinki, sed neniel por purigo de 
siaj korpo kaj vestoj... 

Dume, jen mi ekvidis ion, kio tuj preterflosos min, kaj mi 
ja kaptis la okazon por preni ĝin. Temis pri nenio alia ol sufiĉe 
eta teksajo blanka, neniel malpura, sed antaŭ nelonge purigita... 
Ĝi ŝajnis al mi tiel malmulte utila, ke mi preskaŭ ellasis ĝin, sed 
subite mi ekkomprenis ĝian funkcion, kaj ke tia tuko, almenaŭ 
provizore, certe utilus al mi... Min surprizis la lerteco, kun kiu 
mi aranĝis kaj surmetis tiuspecan kalsonon INRI-stilan,”” eĉ 
sidante surfunde kaj meze de rivero, ĉar, ne necesas tion diri, mi 


neniam antaŭe surmetis tian simplan teksaĵon kiel kalsonon... 


35 -INRI: akronimo de la latinaĵo ZESVS NAZARENVS REX 
IUDAEORVUM (“JESUO NAZARETA, LA REĜO DE LA 
JUDOJ”), titolo, kiun Pilato skribigis latine, greke kaj hebree kaj 
alfiksigis al la kruco, sur kiu oni pendigis Jesuon (Johano 19:17— 
22). Per “kalsono INRI-stila” la aŭtoro ŝerce aludas la zontukon, 
kiun Jesuo tradicie surhavas en bildoj pri la krucumito, kvankam 
plej probable la romianoj krucumis lin nudan, same kiel la du 
apudajn rabistojn. (La trad.) 

Dum mi kovris miajn subkalsonajn korpopartojn, mi povis ja 


tion konfirmi: nenia haro ie ajn. 





Saint Jean-Baptiste prechant dans le desert (“Sankta 
Johano, la Baptisto, predikanta en la dezerto”, 1849), 
oleopentraĵo de Alexandre Cabanel (1823—-1889), 
franca artisto, reprezentanto de la Akademia 
Novklasikismo. 

Ĉapitro 12 


Kiam mi rimarkis, ke neniu plia homo pretas alproksimiĝi 
al la Baptisto, por esti baptita de li, mi mem aŭdacis stariĝi kaj 
iom post iom alproksimiĝi al la sankta viro, por lin saluti. Mi 
sentis min almenaŭ iom vestita, dank” al la kalsono, ĵus 
improvizita kaj surmetita. 

— Pentu, pekulo! Pentu pri viaj pekoj, kaj venu ĉi tien, por 
ke mi baptu vin! — Johano, la Baptisto, volonte invitis min. 

— Ho, ne, amiko! Mi jam estas baptita — respondis mi 
ĝentile. 

— Ne mensogu, pekulo! Se mi jam baptus vin, mi certas, 
ke mi ne plu forgesus vian kapon! 

Ĉu mian kapon? Tiam mi ne povis ne rigardi aparte atente 
la kapon de la kompatinda Baptisto kaj imagi ĝin kuŝanta sur 
luksa pleto; tamen mi ne estis tie por provi ŝanĝi estontajn 
eventojn, eĉ se mi povus tion fari. Jen tu Herodo kaj lia edzino 
kaj bofratino Putifar igos senkapigi kaj mortigi Johanon, la 
Baptiston, post kiam oni malliberigos lin... Ho, jes! Mi tion 


scias! Mi bone scias, ke la edzino de Herodo ne nomiĝis Putifar 

99 
? 


(vira nomo el alia biblia rakonto),”” sed mi ĉiam nomas ŝin tiel; 


kaj tiamaniere mi jam povas aserti, ke ŝia filino, nome Salomeo, 
estis vera idino de Putifar, kiu postulis la kapon de la Baptisto 
kiel dancopremion. 

— Mi venas el fora lando kaj estonta tempo, kaj mi jam 
baptiĝis en mia tempo kaj mia lando, kiu situas ekstreme de la 
granda maro, ĉe plej profunda Okcidento — mi provis klarigi. 

— Sed kion vi diras, frenezulo? Pentu, pekulo! Pentu! 
Neniu povas veni el tempo estonta! —ekkriis la Baptisto. 

— Ĉu vere, Johano? Bone. Mi scias, kiu vi estas, kaj mi 


sciiĝis eĉ pri viaj gepatroj, Zeĥarja kaj Elizabeto — klarigis mi. 


36 Putifar (Potifar, laŭ la Londona Biblio) estis egipto, “kortegano de 
Faraono, estro de la korpogardistoj” (Genezo 39:1), kiu aĉetis 
Jozefon, filon de Jakobo, kiel sklavon. Rimarkinte lian lertecon pri 
ĉiaj aferoj, Putifar “estrigis lin super sia domo, kaj transdonis en 
liajn manojn ĉion, kion li havis” (39:4). Tamen post kelka tempo la 
edzino de Putifar “ĵetis siajn rigardojn sur Jozefon” (39:7) kaj 
plurfoje penis venigi lin en sian liton, sed vane, ĉar Jozefo ĉiam 
rifuzis. Tamen ŝi senpacienciĝis kaj tuj post plia sensukcesa invito 
ŝi publike akuzis lin pri seksperforta provo, kio igis Putifaron ordoni 
lian malliberigon. La Biblio ne mencias la nomon de la edzino de 
Putifar, sed Bulthuis (1926: 31) helpis sin per la nomo Jempsar, 
kiun li prenis el la dramo Joseph in Egypte (1640), de Joost van den 
Vondel (1587-1679), nederlanda poeto kaj dramisto. Tamen laŭ 
juda kaj islama tradicio ŝia nomo estis Zulejka (el la araba L3)), 
kiun nomon citas 1.a. Nordenstorm (2015). (La trad.) 

— Sed kiel?! Kiel vi sciiĝis eĉ pri miaj gepatroj? — 
demandis li, gratante la kapon kaj larĝe malfermante la okulojn 
—. Ho, pardonu! Ĉu vi estas tiu, kiun ni atendas? — aldonis li. 

— Mi ne scias, ĉu vi min atendas. Ĉu iu avertis vin pri mia 
alveno ĉi-tempa? 

— Ho, pardonu! Pardonu! Ĉu vi estas la Mesio? 

— Ĉu mi, la Mesio? Ho, ne! Mi nomiĝas Partakael, kaj mi 
ne estas la Mesio, kredu min! 

— Se tiel estas, pentu, pekulo! Pentu pri viaj pekoj kaj ne 
plu mensogu! Mi baptos vin! — regajnis la Baptisto sian 
parolon. 

— Ho, ne, Johano! Mi ne mensogas! Vi baptos 
Emanuelon, ne Partakaelon. Vi baptos la Mesion. Mi vere jam 
baptiĝis. 

— Ĉu plia frenezaĵo, profetaĉo? Mi neniel meritas bapti la 


Mesion, sed mi devus esti baptita de Li! — ekkriegis li. 

Ĉapitro 13 


Tiam okazis io vere stranga: jen, subite, la Baptisto ĉesis 
rigardi kaj paroli al mi, kvazaŭ li jam perdus sian tutan intereson 
pri mia persono... Krome, lia mieno fariĝis eĉ pli serioza ol 
kutime, kaj li direktis siajn okulojn al iu, kiu tiam alproksimiĝis 
malantaŭ mi.. La Baptisto, kiu stariĝis firme, sen ajna 
palpebrumo, komencis saltegi vertikale supren, supren, supren, 
supren... Kiel klarigi tion!? Ĉu vi iam spektis, kiel saltas la 
masajoj“” en Afriko? Nu, la saltado de la Baptisto multe pensigis 
min pri tiaj unikaj saltoj alsupraj, kvankam tiu estis eĉ pli 
malfacila, ĉar li saltadis meze de rivero kaj kun akvo ĝisgenue... 
Mi tuj ekkomprenis la okazaĵon, kiam mi turnis mian kapon kaj 
ekvidis Jesuon el Nazareto, kiu venis al ni... Ŝajne, ĉiufoje, kiam 
Jesuo kaj la Baptisto renkontiĝis, tiu ĉi ne povis ne eksalti en ties 
ĉeesto; eĉ antaŭ ol naskiĝi, Johano jam saltis en la ventro de sia 


patrino, kiam ŝin vizitis Maria, kiu tiam ankaŭ gravedis. 


3' La masajoj estas nomade vivanta paŝtista etno en Afriko, kiu hejmas 
en la vastaj ebenaĵoj en la sudo de Kenjo kaj en la nordo de 
Tanzanio. (La trad.) 

La Baptisto, tute rigida, ne ĉesis salti supren, ĝis Jesuo 
tuŝis liajn ŝultrojn per siaj manoj... Tiam, la nazaretano petis 
Johanon, ke tiu ĉi baptu lin, kaj la Baptisto diris al li rifuze: 

— Mi ja bezonas, ke vi baptu min... Kaj vi venas al mi? 

Kaj Jesuo respondis al li per jenaj proksimumaj vortoj: 

— Permesu nun, ke ni agu tiel, ĉar ni devas respekti kaj 
obei la tutan justecon! 

Kaj tiam Johano akceptis bapti Jesuon. Kaj tuj kiam tiu 
baptis lin, malfermiĝis la ĉielo, kaj jen blanka kolombo 
malsupreniris, ĝis ĝi eksidis sur la kapo de Jesuo Kristo. (Tio 
memorigis min, ke ankaŭ mi havis mian blankan kolombon 
preskaŭ surkape, kiam mi aĝis du jarojn kaj oni fotis min en la 
Placo de la sankta Virgulino en Valencio). 

Kaj poste eksonis la laŭtparolilo de la ĉielo kaj aŭdiĝis 
voĉo aparte grava kaj persona (ĉu aparte grava kaj dia?), kiu 
diris: 

— Vi estas Mia Filo, la amata; en vi mi havas plezuron. 

Tie staris amaso da homoj, kiuj vidis kaj aŭdis ĉion 
okazantan; tamen, kiam oni juĝis kaj mortkondamnis Jesuon, jen 
neniom da atestantoj sin prezentis por rakonti, defende de 
Kristo, ke ili vere aŭdis la voĉon de Dio voki Jesuon Filo, kaj ke 


Li malsuprenigis Sian Propran Spiriton, kiel blankan kolombon, 

sur la kapon de la Filo. Multe da atestantoj, sed neniom da 


atestantoj. Tre strange, ĉu ne? 





Jesus Dove (“Jesuo-Kolombo”, 2018), pentraĵo de O Jerry Bacik, usona artisto. 

Ĉapitro 14 


Jesuo el Nazareto, post la baptiĝo, jam eliris el la rivero, 
kaj mi tuj ekmarŝis malantaŭ li, adiaŭinte la Baptiston: 

— Adiaŭ, Johano! Mi devas akompani Jesuon. Pacon al 
vi, amiko! 

— Tru! Iru kun li! Mia tempo ĉi tie jam finiĝis — respondis 
Johano. 

Kiam mi atingis la bordon, kaj Jesuon, kaj la blankan 
kolombon sur lia ŝultro, mi alvokis lin, kiu plu marŝis senhalte: 

— He, Jesuo! Atendu, mi petas! Ĉu vi ne memoras min? 

— Ho, jes! Mi bone memoras vin. Kiel mi povus forgesi 
vian voĉon! — ekkriis li, haltinte, sin turninte kaj atentinte mian 
kapon. 

— Mi estas ĉi tie por akompani vin ĉien, kien vi iros, 
Jesuo. 

— Mi tion bedaŭras, Partakael, sed neniu rajtas akompani 
min nun, ĉar min devas konduki la Spirito en la dezerton, kie mi, 
sola, fastos dum kvardek tagoj kaj kvardek noktoj... Post mia 
reveno, mi volonte invitos vin akompani min. 

— Ho, ne! Kaj kion mi faros ĉi tie, sola, dum tiu longa 


tempo? Mi havas nenion: nek vestojn, nek manĝaĵon, nek 

monon, nek amikojn... Kion mi faros ĉi tie ĝis via reveno? — mi 
plendis. 

— Iru en la vilaĝon Betanio kaj serĉu iun Lazaron kaj liajn 
fratinojn, Martan kaj Marian. Vi ja povos gasti ĉe ili dum mia 
tuta foresto — diris Jesuo. 

— Ĉu vere? Dankon, Jesuo! Nur plian aferon, mi petas! 
Ĉu vi povas helpi min rericevi vestojn kaj sandalojn? Mi 
sukcesos iri nenien, se mi restos nur enkalsona kaj senŝua. 

Tiam ŝajnis al mi, ke la blanka kolombo malkvietiĝis kaj 
rigardis al mi okulangule, sed Jesuo respondis al mi ĝentile: 

— Laŭiru tiun vojeton alsupran kaj eniru la duan domon, 
kiun vi renkontos. Tie vi trovos ĉion bezonatan. 

— Ho, dankon! Dankon, Jesuo! Mi ne plu ĝenos vin. 
Bonan vojaĝon kaj bonan faston! Adiaŭ, Jesuo! Adiaŭ, Spirito! 
— ekkriis mi aŭdace, dum mi simpatie rigardis al la blanka 
kolombo. 

— Iru kun Dio, Partakael! Bonvolu saluti mianome 
Lazaron kaj lian familion! — adiaŭis min Jesuo. 

“Ho! Kiom multe kaj kiel rapide kreskis tiu ĉi homo!”, mi 
pensis, dum mi rigardis la forirantan nazaretanon. “Ŝajnas al mi, 
ke mi renkontis lin hodiaŭ, kiam li aĝis dek du jarojn, kaj jen, 
nun, apenaŭ iom pli malfrue por mi, li fariĝis almenaŭ 


tridekjara”, mi konjektis. “Eble tiuj pasintaj dek ok jaroj estis 

longa tempo por li, sed, miaflanke, mi havas la impreson, ke mi 
transiris ilin dum ne pli ol dek ok minutoj, ve! Ho, tempo!”, mi 


plu pensis. 





Jesus in the Desert (“Jesuo en la dezerto”), surrealisma oleopentraĵo 
de O Anton Kalemeniev (AHToH KanemeHEB, n. 1978), ukraina 
artisto. 

Ĉapitro 15 


Mi marŝis ĝis la domo indikita de Jesuo, kaj tie oni donacis 
al mi tunikon, sandalojn kaj kaptukon; kvankam ili jam antaŭe 
vestis allan homon, ĉio estis almenaŭ purigita kaj sufiĉe 
laŭmezura por mia tiama korpo, kiu jam fariĝis tute magra. 

Survoje al la tre proksima vilaĝo Betanio, mi rememoris 
mian iaman vojaĝon kaj restadon en la Sankta Lando — nome 
la nuna Israelo/Palestino —, kiam mi vizitis Betanion, kaj kiam, 
dum mi serĉis la sepultejon de Lazaro, mi mispensis, ke mi 
alvenis al la vilaĝo, dum, fakte, mi nur atingis Abu Dis, vilaĝeton 
apud Betanio... Tiam, ĉar mi renkontis neniun por pridemandi, 
mi trairis la supraĵon de tre stranga loko, ia alta fermilo, kiu 
kondukis al granda pordo... Tie troviĝis maljunulino, kaj mi 
demandis ŝin pri la sepultejo de Lazaro, kaj ŝi, plej afable, invitis 
min eniri la domon kaj prezentis min al alia maljunulino, al kiu 
mi ripetis mian demandon... Subite, mi ĉie ekvidis maljunulinojn 
— ĉiu el ili pli olda ol la antaŭa — kaj nur tiam mi ekkomprenis, 
ke mi eniris ian oldulinejon... Ho! Kaj mi tie insiste demandis 
pri sepultejo! Tamen tiuj virinoj informis min, ke mi alvenis ne 
al Betanio, sed al apuda Abu Dis, kaj ili krome tre ĝentile 


kondukis min ĝis grandega fenestro kaj invitis min admiri la 

nekredeble belan panoramon de la apuda Jerusalemo, kun ĝia 
orkolora kupolego kiel ĉefa protagonisto. 

Post kiam mi fine atingis Betanion kaj alproksimiĝis al la 
sepultejo, jen viro sur memoraĵvenda ĉaro, kiu gardis la ŝlosilon, 
akompanis min ĝis la pordo de la iama tombo de Lazaro kaj petis 
de mi monon por eniri tien... Mi tuj diris al li, ke mi ne rajtas uzi 
monon por eniri sanktan lokon, kaj tiam li ekbruligis lumon kaj 
invitis min malsupreniri sola por viziti la sepultejon... Kiam mi 
revenis kaj redonis al la viro la ŝlosilon, jen li invitis min aĉeti 
memoraĵon, kiu neniel sakralis, sed mi respondis al li, ke mi ne 
estas turisto, sed vojaĝanto, kaj ke mia malmulta mono estas por 
aferoj nepre necesaj, kaj ne por memoraĵoj... Mi ne povas ne 
rideti nun, kiam mi konjektas, ke tiu viro, plej probable arabo, 
eble pensis pri mi: “Ho! Tiu ĉi fremdulo estas aŭ judo aŭ pli Juda 


ol la judoj mem!” 

Ĉapitro 16 


Dum mia serĉado de la domo de Lazaro kaj de liaj fratinoj, 
mi povis ankoraŭfoje konstati, ke mi plue ne nur komprenas, sed 
eĉ parolas senprobleme la lingvon aramean. Kaj krome, mi 
denove konsciis, ke miaj sensoj pleje disvolviĝis kaj pliboniĝis, 
kaj ke mi vere kapablas aŭdi, vidi aŭ flari ion ajn, eĉ de tre fore. 
Kaj aliflanke mia marŝado plu estis aparte leĝera, kvazaŭ 
ŝveba... 

Kvankam, kiel skribite, mi jam vizitis Betanion fine de la 
20a jarcento, mi sukcesis rekoni nenion en la vilaĝeto, eĉ ne la 
zonon de la domo de Lazaro, kiam mi fine atingis ĝin... Ĉio estis 
absolute malsama de tio, kion mi vidis tiam; tamen estas tute 
kompreneble ke, post 2000 jaroj, eĉ vilaĝeto povas transformiĝi 
ĝis nerekonebleco, ĉu ne? 

Ŝajne mi plej oportune alvenis al la hejmo de Lazaro, ĉar, 
kiam mi prezentis min tie, ĉiuj tri gefratoj estis hejme, kaj miaj 
gastigantoj min akceptis ne nur plej afable, sed eĉ entuziasme... 
Ili tuj demandis min senhalte pri Jesuo kaj pri mi mem... Ili ja 
deziris ekscii ĉion pri io ajn... Kaj jen, iumomente, Maria, kiu 


antaŭe iom silentis kaj tiam aparte atente observis mian vizaĝon, 

dum mi direktis miajn okulojn al ŝiaj fratoj, subite ekkriis tute 
spontane: 

— He, gefratoj, rigardu! Li movas siajn okulojn kiel 
Joroboam!“S 

— Ho, jes! — Marta kaj Lazaro konsentis, post kiam mi 
rigardis al Maria, kiu tiam aldonis jenon: 

— Tamen Joroboam estas ĝiba, malpura kaj freneza 
almozulo, dum nia nova gasto aspektas verdire kiel tute normala, 
agrabla kaj klera vojaĝanto, ĉu ne? 

“Ĉu mi, normala? Ha, se vi scius ĉion pri mi!”, mi pensis. 
Kaj tiam, mi klarigis al ili ĉion rilate al mia okula danco: ke ĝi 
nomiĝas nistagmo, kaj ke mi ĉiam asertas, ke ĝi estas optika 
gracio, kiun mi havas denaske, dum aliaj preferas kredi, ke ĝi 
estas difekto ĉe miaj okuloj; fakte, jen iama specialisto asertis, 
ke mia nistagmo estas muskola patologia kazo... Tamen mi 
demandas min: kial, se mia vidkapablo pleje pliboniĝis, mi plu 
konservas mian karan nistagmon, kvazaŭ mi bezonus ĝin por esti 
plene mi mem? Kaj mi tuj respondas iom humure mian ĵusan 
demandon: ĉar mia kara nistagmo estas optika gracio, kiun mi 


ne perdu dum mia tuta vivo, ve! 


3 Anstataŭ Jerobeam, nomo de biblia persono (vidu Reĝojn 1, 12; I, 14). 
Ci tie la aŭtoro ŝerce aludas la hispanan joroba (“ĝibo”). (La trad.) 

Ĉapitro 17 


Jam instalita ĉe Lazaro, mia tempo tie pasis pli rapide ol 
mi atendis... Post la unuaj tagoj, mi kutimis eliri el la domo por 
ekskursi, almenaŭ dum la tago, ne nur en Jerusalemo, sed ankaŭ 
en apudaj vilaĝetoj, kaj eĉ en Betleĥemo, ne tiel proksima, kiam 
iutage mi vekiĝis kaj ellitiĝis tre frue por vojaĝi tien kaj reveni 
hejmen ne tro malfrue, ĝustatempe por vespermanĝi kun miaj 
ĝentilaj gastigantoj. 

Marta, la pli aĝa fratino, ĉiam pretis prepari kaj proponi al 
mi kelkajn manĝaĵojn, por ke mi povu ekskursi sen malsato dum 
la tuta tago... Ŝi ĉiufoje ripetis, dum ŝi enmanigis al mi la 
nutroprovizojn: “Prenu! Prenu ĉi tion por manĝi survoje!”... Kaj 
ĉiutage, kiam mi revenis hejmen feliĉa, sed laca, tie estis miaj tri 
afablaj gastigantoj por donaci al mi ion ajn bezonatan, kaj por 
plu demandi min pri ĉio imagebla, kaj eĉ neimagebla. 

Maria, la malpli aĝa fratino, estis aparte spontana, scivola 
kaj atentema, kaj ŝi ofte sidis ĉe miaj piedoj kaj aŭskultis min 
kun malfermita buŝo... Dume, jen Marta, kelkfoje grumble, 
aranĝadis ĉion por la vespermanĝo... Kaj Lazaro, kies sanstato 
ŝajnis al mi ne tro bona, kutimis demandi min, ĉu mi scias ion 


pri lia estonteco, kaj ĉu li vivos dum multaj jaroj aŭ ĉu lia 

malfortika sano, fine, kondukos lin tombejen. Mi ja nenion rajtis 
riveli al Lazaro, sed mi almenaŭ provis lin trankviligi pri liaj 
zorgoj. Nenia problemo, Laĉjo! Ne suferu! 

Kaj jen, dum unu el miaj ekskursoj en Jerusalemo, kiu tiam 
plenis de romiaj soldatoj, mi naive provis aliri certan lokon, 
ŝajne malpermesitan, kiam soldato subite min haltigis kaj laŭte 
ekkriis antaŭ ol puŝegi min: 

— He, vi! Kien vi iras? Foriru de ĉi tie, hundaĉo! 

— He, vi! — respondis mi, koleriĝante, dum mi rigardis 
rekte en liajn okulojn. — Sed... kion vi faras, soldataĉo? Kiel vi 
aŭdacas tiel min puŝegi kaj insulti? 

— Sed... kiel!? Ĉu vi parolas la latinan? Kie vi lernis mian 
lingvon? — demandis li, kaj tuj ŝanĝiĝis lia sinteno al mi. 

— En la sama loko, kie mi rafinite edukiĝis, kaj kie vi certe 
neniam ĉeestis — diris mi, ne sukcesante kalmigi mian koleron. 

— He! Vi estas fremdulo, ĉu ne? De kie vi venas? — 
daŭrigis li. 

— El Iberio, el Hispania Citerior Tarraconensis,”” el la 
urbo Valencio — diris mi, por ion komprenigi al tiu bruto. 

— Ho! Ĉu vere? Kaj kion vi faras ĉi tie? Kial vi venis en 


tiun ĉi damnitan landon? 


39 Iama romia iberia provinco, kies ĉefurbo estis Tarraco, la nuna 
Taragono (Tarragona). (La trad.) 

— Ha, nur por promeni! Kaj nun, mi devas daŭrigi mian 
promenadon, ve! Jupitero vin protektu! — respondis mi. 

— Ho, fremdulo! Atendu! Ne estu rankora kaj iom restu 
kun mi... Mi ege enuas en tiu ĉi landaĉo! — plendis li. 

Tamen mi jam ekpaŝis, kaj mi nur turnis la kapon, por 
adiaŭi la soldaton per mangesto, sed mi ne haltis denove. 
(Parenteze: mi mem ekmiris, kiam mi aŭskultis min paroli latine 
tute flue... Sed... kie kaj kiam mi lernis ĝin? Mi scias nur ke, 
same kiel antaŭe okazis al knabo Jesuo pri la aramea, ĵus 
aŭskultinte la unuajn plurajn vortojn de la soldato, mi tuj 


kapablis kompreni kaj eĉ paroli lian lingvon). 





“Mozaiko pri la Meduzo” (detalo). Romia planka mozaiko el la 
2a jc. p. K., eltrovita dum konstrulaboroj en la strato Reloj Viejo 
(Valencio) en 1949, nun en la Historia Muzeo de la urbo. 

Ĉapitro 18 


Kvankam mi vizitis sufiĉe ofte Jerusalemon, mi ne 
sukcesis trovi ion, kio pensigus min pri miaj tieaj vidaĵoj okaze 
de mia normala ekskurso en la Sankta Lando, kiu okazis ne 
longe antaŭ mia mensa... Mi memoras, ke, dum tiu normala 
restado en Israelo/Palestino, mi eniris la Esplanadon de la 
Moskeoj kaj faris ion, kio plej ĝojigis min: ĉiu tie deziris viziti 
la konstruaĵon sub la Orkolora Kupolo, la moskeon kaj pliajn 
turismaĵojn... Dume, mi trairis la Esplanadon kaj atingis la 
parton de la murego, kie situas la fama Orkolora Pordego, kiu 
restas fermita kaj kiun laŭdire trapasos la Mesio (la Mesio, plu 
atendata de la judoj), kiam li eniros Jerusalemon... Mi renkontis 
neniun survoje kaj, kvankam mi konjektis, ke mi faros ion tute 
ne permesitan, mi kuraĝis supreniri etan ŝtonan ŝtuparon, kiu 
kondukis min ĝis la supra parto de la murego, kaj mi rigardis de 
tie eksteren... Ho! Kian fortan emocion mi sentis, dum mi 
admiris la monton Olivarban kaj ekkonsciis, ke mi staras super 
la Orkolora Pordego kaj la monto de la Templo! Mi restis tie nur 
kelkajn minutojn, sed mi sentis min vere rekompencita... Tie 


kuŝis eĉ matraco, en iu budo, kiun plej probable kutime uzis 

sentinelo, sed feliĉe tiam neniu gardostaris, escepte de mi mem, 
kiu pleje ĝuis tian subliman situon. 

Jam pasis unu monato post mia unua nokto ĉe Lazaro... 
Mian kapon jam rekovris haroj, kaj ankaŭ mian ceteran korpon, 
kiu eĉ iom bruniĝis... Mi tiam surhavis pli bonajn vestojn, 
ankoraŭfoje dank” al la malavaro de miaj gastigantoj... Kaj 
tiutage mi estis promenanta en Jerusalemo, kiam mi decidis 
sidiĝi sur ĉe-doma benko roka... Post kelke da sekundoj, jen Juna 
bela virino eniris la domon kaj, tuj poste, ŝi diskrete salutis min 
el apenaŭ duonmalfermita pordo: 

— Hola, belulo! Ĉu vi venas viziti min? Ĉu mi jam konas 
vin? Ho, ne! Se mi konus vin, vian korpon mi ne forgesus! Venu 
kun mi! Eniru! 

— Ha, ne, dankon! Mi sidiĝis nur por iom ripozi, sed... 

— Atendu, fremdulo! Estas ja pli bonaj lokoj por ripozi... 
Venu kun mi, kaj mi donos al vi plezuron kaj ripozon! Eniru, kaj 
mi garantias al vi plezuron per mia “Sodomo kaj Gomoro”! 

— Dankon, sed nun mi devas pluiri — diris mi, stariĝante 
por ekiri. 

— Atendu! Mi estas bela! — ekkriis ŝi, dum, per sia mano 
en ora braceleto, ŝi prenis mian maldekstran pojnon, por reteni 


min. 

— Ho, jes, mi konsentas! Tre bela! — agnoskis mi, kiam 
mi turnis min al ŝi, kaj mi admiris ŝian vizaĝon kaj ŝian dekstran 
mamon, kiu subite aperis antaŭ miaj okuloj, mi ne scias kiel. 

— Do, kion vi atendas, viro? Eniru kaj ekkonu“ min 
ĝisfunde! Mi deziregas ekkoni vin! — aldonis ŝi, deglitigante 
sian veston. 

10 


— Vi vidos min, vi vidos min, sed vi ne ekkonos min 


mi iom ŝercis antaŭ ol foriri kaj forlasi la nudan belulinon sen 


ekkono. 

— He, vi! Ĉu vi ne ŝatas virinojn? Mi estas bela! — ekkriis 
ŝi. 

— Ho, jes! Kaj mi estas Partakael. Ĝuu plej bonan tagon! 
Ĝis! 


49 Ĉi tie la aŭtoro evidente uzas la verbon ekkoni en la biblia senco 
“sekskuniĝi kun”, aperanta, ekzemple, en Genezo 4:1: “Kaj Adam 
ekkonis Evan, sian edzinon, kaj ŝi gravediĝis, kaj ŝi naskis Kainon;” 
Tamen, en la Biblio, ekkoni havas ankaŭ alian sencon, tute 
senseksan (“distinge koni”), troveblan, ekzemple, en la Psalmoj 
(9:16): “Oni ekkonas la Eternulon laŭ la juĝo, kiun Li faris;”. (La 
trad.) 

Ĉi tie la aŭtoro parodias la hispanan diraĵon Lo verdis, lo verds, pero 
no lo catards! (“Vi vidos ĝin, vi vidos ĝin, sed vi ne gustumos 
ĝin!”), sed, kurioze, ĉe miaj oreloj, ĝi senintence iom memorigas 
pri profetaĵo de Jesaja (6:9), jene citita ĉe Mateo (13:14): “Kaj por 
ili plenumiĝis tiu profetaĵo de Jesaja, kiu diras: / Aŭdante, vi aŭdos, 
sed ne komprenos; / Kaj vidante, vi vidos, sed ne rimarkos;” 
(preskaŭ sama teksto en Agoj 28:26). (La trad.) 


41 

Ĉapitro 19 


Tamen mi devas agnoski ke, post mia kurta sed intensa 
renkontiĝo kun tiu juna kaj bela prostituitino, kiu verdire ne estis 
tiel diskreta kaj prudenta kiel ŝi unue ŝajnis al mi, mi ne ĉesis 
pensi pri tio, kio estas la menciita seksa specialaĵo, nome 
“Sodomo kaj Gomoro”, pri kiu mi neniam aŭdis antaŭe. Mi 
fariĝis scivola, ĉu ĝi rilatas nuran sodomion, aŭ ĉu ĝi estas 10 
tute malsama kaj originala. Kaj jen, eĉ sen mia antaŭvido, mia 
penso kondukis min al la biblia raporto pri Sodomo kaj Gomoro 
kaj ilia diboĉa loĝantaro. 

Ŝajne, tie, ĉiu estis seks-avida ĝisekstreme, escepte de 
nevo de patriarko Abrahamo, nome Lot, kaj lia tuta familio. 
Tiam, Dio decidis puni, detrui kaj malaperigi Sodomon kaj 
Gomoron, kaj sendis paron da homeskaj anĝeloj por averti Loton 
pri la okazontaĵo, kaj por ke li kaj lia familio povu forlasi la 
urbon ĝustatempe, antaŭ ol ĝi detruiĝos... Lot antaŭe renkontis 
du homojn ekster la murego, kaj insiste invitis ilin gasti ĉe li, 
kion ili finfine akceptis... Kaj nun venas la plej stranga afero 
miajuĝe: jen pluraj viroj prezentiĝis ĉe Lot, kaj diris al li, ke ili 
volas ekkoni liajn gastojn (kaj kompreneble, ni ĉiuj scias, kion 


signifas “ekkoni” en biblia kunteksto, ĉu ne?). Tiam, Lot pleje 

nervoziĝis kaj ofertis al ili, anstataŭe, eĉ siajn du filinojn, kiuj 
ankoraŭ ne ekkonis viron... Ĉu Lot ankoraŭ ne sciiĝis, ke liaj 
gastoj estas anĝeloj? Se ne: ĉu paro da gastoj estas pli 
respektinda ol paro da virgaj filinoj? Se jes: ĉu li ne informiĝis 
antaŭe, ke anĝeloj estas senseksaj kaj aparte potencaj, kaj ke ili 
povus perfekte defendi sin mem senprobleme? Fakte, ili devis 
defendi sin, post kiam tiaj viraĉoj insistis “promocii ilin”: ili 
simple blovegis, kaj ilia blovado blindigis la ekkonemularon tie. 
Tamen: kio okazus, se niaj du anĝeloj prokrastus sian blovadon 
ĝis pli delikata momento? Mi povas nur imagi la sekvan scenon 
kaj konversacion: 

— He, ĉefo! Ĉi tiuj knaboj havas nenion sub siaj vestoj! 

— Ho! Eble ili estas eĉ pli seks-avidaj ol ni mem! 

— Ho, ne, ĉefo! Ili estas senseksaj! Ili estas nur aero! 

— Sed kion vi diras, idioto? Ni volas ekkoni ilin tuj! 

— Ne eblas, ĉefo! Ili havas nek antaŭon nek malantaŭon! 

— Ĉu vere? Ne tiel gravas! Ni estas Sodomo kaj Gomoro! 


Ni do ekkonu al ili la buŝon! “? 


4 Ĉi tie la aŭtoro aludas malnovan praktikon, kiun en antikva Romo 
oni nomis irrumatio, tradukebla kiel “perforta midzigo”: la 
irrumator devigis la irrumatus midzi lin, t.e. leki kaj suĉi lian 
penison. La respondan verbon (irrumare) uzis i.a. Katulo en la unua 
verso de sia fama 16a poemo, celante la poeton Marko Furio 
Bibakulo (kiu havis am-aferon kun Juvencio, juna amanto de 
Katulo) kaj la politikiston Marko Aŭrelio Mesalino: Pedicabo ego 

Kaj nun jes, nia paro da anĝeloj blindigis siajn 
svatiĝantojn kaj invitis Loton, lian edzinon (kies nomon ne 
mencias la Biblio, sed kiun mi baptis Sally) kaj ceteran familion 
tuj forlasi la urbon, kaj eĉ neniel turni la kapon malantaŭen, dum 
la detruiĝo de Sodomo kaj Gomoro. Nu, kaj vi ĉiuj jam scias, ke 
la kompatinda Sally ne povis ne ekrigardi malantaŭen por spekti 
la okazaĵon, kaj ŝi fariĝis salstatuo... 

Kaj mi demandas min: ĉu en Sodomo kaj Gomoro ne loĝis 


geknaboj kaj infanoj senkulpaj? Ĉu ankaŭ ili ĉiuj pereis tie? 





Malnovstila ilustraĵo pri la detruado de Sodomo kaj Gomoro. 
Fonto: Biblische Geschichte des alten und neuen Testaments, 
Germanio, 1859 (Genezo 18-19). 


vos et irrumabo. Tiun ĉi verson prenis kaj rekte tradukis Camacho 
(2014: 92) en sia poemo “Laŭ Katulo”, kie ĝi aperas dufoje: “Mi 
kacos vin en pugon kaj en buŝon”. (La trad.) 

Ĉapitro 20 


Mi ĉiutage kalkulis la tempon pasintan de post la foresto 
de Jesuo, dum kiu li fastis en la dezerto... Kiam, post kvardek 
tagoj kaj kvardek noktoj, kompletiĝis la fasto-tempo antaŭvidita, 
mi forlasis la domon de Lazaro kaj de liaj fratinoj, kaj iris 
renkonte al Jesuo... Ŝajne, dum lia soleco, lin insiste tentis la 
diablo mem, kiu proponis al li ion ajn deziratan; tamen, la 
malignulo tiam neniel sukcesis faligi Jesuon, kiu rezistis ĉiujn 
tentojn. Tion ni eksciis pli malfrue, post kiam Jesuo mem diris 
al ni, kio okazis en la dezerto... Alie, ni neniel povus ekscii tion, 
ĉar neniu alia estis tie kun li, escepte de la diablo (kaj de kelkaj 
bonkoraj anĝeloj, kiuj servis Jesuon, sed nur post kiam li trapasis 
sian malfacilan ekzamenon kvardek-tagan). 

Ni sciiĝis ankaŭ, ĉi-okaze ne de Jesuo, ke Johanon, la 
Baptiston, oni kaptis kaj enprizonigis ordone de Herodo... Kaj ni 
ekiris survoje al Galileo, kie, post tre kurta restado en Nazareto 
(dum kiu Jesuo tiel skandalis siajn samvilaĝanojn, ke ili lin 
energie elpelis kaj eĉ preskaŭ mortigis), ni devis tuj ekiri al 
Kapernaumo, vilaĝeto apud la Tiberiada lago. 

Ho, Nazareto! La Nazareto, kiun mi vizitis fine de la 20a 


jarcento, estis vere nenia vilaĝeto, sed urbeto kun 80.000 

loĝantoj kaj disponanta, minimume (mi ja kalkulis ilin), ok 
benzinejojn, unu je ĉiu ekstremo de ĝiaj ĉefaj ŝoseoj. 

Jen, dum mia restado en Tiberiado, mi decidis petveturi al 
Nazareto, kiu estus mia sekva restadejo... Anekdote mi volonte 
raportos, ke la aŭton, kiu haltis por enlasi min, stiris sufiĉe juna 
kaj gaja negro, kiu, krom gaja, estis ankaŭ geja... Ĝis tiam, mi 
neniam renkontis negran samseksemulon, kaj min ege ŝokis lia 
tro rekta kaj tute senhonta sinteno seksa rilate mian personon, eĉ 
post mia klarigo, ke mi estas aliseksema, kaj ke mi ŝatas virinojn 
kaj neniel virojn... Tamen, li rigardadis min kvazaŭ li enamiĝis... 
Kiel klarigi tion, por ke vi komprenu? Mi esperas ofendi neniun, 
se mi diros, kun absoluta sincereco, pri kio tia rigardado pensigis 
min: la brilo kaj intenso de la okuloj de mia kunveturanto 
memorigis min pri sufiĉe malnova versio de la filmo King Kong, 
konkrete pri tiu aperinta en 1933... Ho, jes! Mi sentis, ke mia 
negro rigardadas min same dolĉe kaj ename kiel King Kong sian 
belulinon. 

Kaj kiam ni atingis Nazareton, mi finfine sukcesis spiri 
kun korfaciliĝo, post kiam mi eliris el la veturilo kaj dankis kaj 


adiaŭis ĝian gajan kaj aparte tuŝeman gejan stiranton. Haleluja! 

Ĉapitro 21 


Alveninte kun Jesuo al Kapernaumo (belega nomo, ĉu 
ne?), mia unua impreso estis tute kontraŭa al tiu, kiun mi havis 
en iu ajn alia loko: mi sentis, ke, kvankam vere ne tro granda, 
Kapernaumo estas pli hom- kaj vivo-plena ol la Kapernaumo, 
kiun mi vizitis ne tiel longe antaŭe, kaj kiu tiam akceptis min per 
stranga grego da vicigitaj kaj preskaŭ senmovaj lacertoj grizaj, 
kiuj restis buŝ-aperte sub la suno... Kaj ne multo plia, escepte de 
kelkaj gravaj ruinoj kaj la lago. 

Ho, jes! La lago. Kaj jen, apud la Tiberiada lago aŭ la 
Galilea maro, Jesuo komencis elekti siajn ĉefajn disĉiplojn, 
kelkajn el ili inter la fiŝkaptistoj de la vilaĝo, kiuj estis tie: 
Simon-Petro kaj lia frato Andreo, Jakobo kaj lia frato Johano... 
Kaj, baldaŭ poste, la listo kompletiĝis per pliaj homoj, kiel 
Filipo, Mateo, Tomaso, Bartolomeo, Judaso Tadeo, alia Simono, 
alia Jakobo kaj Judaso Iskarioto... Tiuj dek du homoj fariĝis liaj 
apostoloj. Kaj tiam komencis ĉie prediki ne Johano, la Baptisto, 
sed Jesuo, kiu proklamadis la samon kiel antaŭe lia kompatinda 
kuzo, unue enprizonigita kaj poste murdita de Herodo: “Pentu! 


1? 


Pentu pri viaj pekoj, ĉar la Regno de la Ĉieloj estas jam ĉi tie 

Kaj jen ĉio ĉi memorigis min pri mia knabaĝo en mia 
valencia vilaĝo, kaj pri iu jaro, kiam oni ludis tie la teatraĵon 
titolitan “La Suferado de Jesuo Kristo”, en kiu oni donis al mi tri 
aŭ kvar rolojn triarangajn, preskaŭ negravajn, el kiuj nur unu 
havis tekston apenaŭ unulinian... Mi ludis apostolon Simono, 
Nikodemon, Jozefon el Arimateo kaj civitanon... La plej bonaj 
roloj disdoniĝis al la organizantoj de la teatraĵo, nome, al grupo 
da junaj adoltoj de la vilaĝo... Ili prenis la rolojn de Jesuo, de la 
Virgulino, Petro, Johano, Maria Magdalena, Judaso Iskarioto, 
Anas, Kajafas, Pilato ktp... Ho, jes! Mi estis nura knabo, kaj eĉ 
ekstergrupano, do mi ja rajtis aspiri nenion plian... Kaj tamen, 
mi ne povas ne rideti nun, kiam mi rememoras la homon, kiun 
oni petis ludi Jesuon Kriston dum lia fama eniro en Jerusalemon 
okaze de Palmodimanĉo... Ho, jes! Tiam, oni petis min mem ludi 
Jesuon el Nazareto, kion mi ja neniel atendis... Kaj, ĉar mi 
akceptis la defion, oni vestis min kiel Jesuon Kriston, algluis 
barbon kaj lipharojn al mia tiama knaba vizaĝo, apenaŭ lanuga, 
kaj igis min iri, meze de la kriegantaj homoj, surdorse de azeno 
blanka, kies grandegan spinon mi neniam plu forgesis... Drole, 


ĉu ne? Hosana! Hosana! 

Ĉapitro 22 


Nun kaj ĉi tie, karaj legantoj, mi devas averti vin ke, dum 
la tuta tempo, kiun mi pasigis kun Jesuo kaj liaj disĉiploj, mi 
skribis nenion pri la tieaj eventoj, do mian nunan raporton ne 
interpretu laŭ rigora ordo kronologia. Kaj, aliflanke, mi volonte 
informas vin, ke mia celo ne estis raporti pri ĉiuj mirakloj kaj 
eventoj, kiujn cetere vi bone konas, precipe dank” al Mateo, 
Marko, Luko kaj Johano. 

Tamen, unu el la unuaj mirakloj, kiujn mi ĉeestis, estis tiu 
okazinta en Kana Galilea, vilaĝo proksime de Nazareto, kie oni 
invitis nin partopreni nuptofeston... Jen, mi jam antaŭe vizitis 
Kanan, dum mia vojaĝo kaj restado en la Sankta Lando: tiam mi 
piediris el Nazareto kaj tien revenis samtage... Kaj jen, survoje 
al Kana, mi tiam pensis: “Kion mi povus vidi ĉi tie, kio almenaŭ 
iom similus tion, kion Jesuo Kristo vidis antaŭ 2000 jaroj?”... 
Kaj tiam, mi rigardis tiun puran kaj bluan ĉielon kaj la profilon 
de kelkaj ne tro foraj montoj, kaj mi konjektis, ke la pejzaĝo ne 
multe ŝanĝiĝis... Kaj mi ja sentis plej fortan plezuron dum mi 
marŝis kaj admiris ĉion. 

En Kana Galilea, do, oni celebris grandan nuptofeston, en 


kiu oni akceptis amason da gastoj, inter kiuj estis Jesuo kaj lia 

patrino, pluraj disĉiploj kaj mi mem, kiu dume iĝis tute intima 
kun la nazaretano... Meze de la festo, Johano demandis min: 

— He, Partakael! Ĉu vi ne trinkas vinon hodiaŭ? Strange, 
ĉu ne? 

— Ha, ne, Johano! Mi preferas trinki poste, ve! — mi diris. 

Tamen, jen, pli malfrue, kaj tute neatendite por la 
gastigantoj, la vino elĉerpiĝis, eble pro la multenombra 
ĉeestantaro... Kaj jen, tiam, Maria urĝe diris al sia filo Jesuo: 

— Mankas al ili vino, filo! Bonvolu helpi! 

— Virino: kial vi entrudiĝas en miajn aferojn? Mia horo 
ankoraŭ ne venis — Jesuo respondis. 

— He! Ne tiel respondu al mi ! Mi estas via patrino, kaj 
ekzistas nur unu patrino. Agu! Agu nun! — Maria ordonis. 

Kaj tiam Jesuo igis la servistojn plenigi plurajn kuvojn per 
akvo, kaj jen tiu akvo fariĝis vino... Kaj vino ege pli bona ol la 
antaŭa! Tiam, mi mem komencis trinki tiun bonegan vinon, kiun 
mi oportune baptis “Miraklo de Kana”, dum Johano, kiu rigardis 
min kun evidenta suspekto, ekkriis: 

— He, Partakael! Vi jam sciis, ke ĉi tio okazos, ĉu ne? Jen 
kial vi ne trinkis antaŭe.. La alia vino estis ege pli 
malbonkvalita... Venontfoje, bonvolu averti min, por ke ankaŭ 


mi povu profiti de via antaŭscio, frato! 


Z 


— Mi tion bedaŭras, Johano, sed mi ne rajtas ŝanĝi la 
tempon pasintan, eĉ ne kiam tio pasinta estas pasonta. Ĉiu trinku 
kaj agu laŭvole aŭ laŭpove! — mi iom filozofaĉis. 

— Ĉu vi povus ŝanĝi akvon en vinon? — Johano estis 
scivola. 

— Ho, ne! Mi povus, en la plej bona okazo, ŝanĝi vinon 


en akvon — mi spontane respondis ŝerce. 


————~—~ RL m 





La miraklo de Kana: ilustraĵo en la Codex Egberti (ĉ. 980), fol. 20v, Kod. 24 en la 
Ŝtata Biblioteko de Trier, Germanio. 

Ĉapitro 23 


Post tia grandioza nuptofesto, ni estis survoje al 
Kapernaumo, kiam, dum kurta ripoztempo, mi faris ion (eble pro 
nura petolemo), kio igis Johanon antipatii min de tiam: mi 
aŭdacis ludi kaj ŝerci kun Jesuo por sciiĝi, ĉu li vere estas tiel 
serioza kaj prudenta, kiel oni supozigis al ni en postaj jarcentoj... 
Mi pensis: “Se Jesuo estas inteligenta, certe ne mankas al li 
humura sento... Se Jesuo estas homo, li ja rajtas ludi kaj ridi kiel 
iu ajn alia homo.” Kaj tiam, komunikinte al li lian menciitan 
reputacion de tro serioza homo, mi komencis mian frenezan 
eksperimenton, agante kiel ni, ordinaraj adoltoj nuntempaj, 
kutimas agi, kiam ni deziras amuzi kaj ridigi bebon: mi puŝetis 
kaj repuŝetis la supran parton de la ventro de Jesuo per la pinto 
de mia dekstra montrofingro, ridetante al li, plej larĝe 
malfermante miajn okulojn kaj ekkriante samtempe (eble 
ankoraŭ iom sub la efekto de tiu bonega kaj neforgesebla vino, 
nome, la “Miraklo de Kana”: 

— Ho, jes! Tro serioza vi! Jes, vi, Jesuo! Jesuo! Tro 
serioza vi! Sed vi faris miraklon, he? Jes, vi! Vi! Ĉar vi estas tre 


saĝa! 

Kaj jen Jesuo unue ridetis, poste ridis, kaj fine eĉ ridegis, 
dum daŭris mia eta frenezaĵo... Ĉiu restis silenta kaj 
atendoplena... Petro senĉese gratis al si la kapon, sed Johano 
ordone laŭtis: 

— He, vi, Partakael! Ne plu ĝenu la Majstron! Lasu lin 
ripozi trankvile! 

— Ĉu ĝeni? Ĉu vi mem ne vidas kiel ni ludas, amuziĝas 
kaj ridas? — mi defendis min. — Kio okazas, Johano? Ĉu vi 
deziras, ke mi ludu ankaŭ kun vi, nun? 

— Ĉu kun mi? Neniel! Se vi min tuŝos, mi vin frapos per 
mia sako! 

— Ĉu vere, Johano? Venu! Ne fuĝu! Mi volas ludi kun vi, 
sed alimaniere... 

— Ne tuŝu min! Se vi min tuŝos, mi vin gratos! — Johano 
ekkriis per sia tipa voĉo akuta, dum mi devis haltigi liajn ungojn, 
tenante liajn pojnojn per miaj manoj. 

— Ellasu min! Vi min dolorigas, bestio! Mi ne deziras ludi 
kun vi! 

Tamen, mi tuj faligis Johanon kaj, sen liberigi liajn 
brakojn, mi diskrure sidiĝis sur lia ventro, kaj mi iom post iom 
alproksimigis mian vizaĝon al lia, kaj miajn lipojn al liaj, sed 
sen kisi lin... Kaj jen Johano, kiu antaŭe paliĝis, nun ruĝiĝis tute 


plene, dum ĉi-foje estis Petro kiu ridegis pro nia drola sceno... 

Kaj pli malfrue, kiam mi liberigis Johanon, tiu ĉi private avertis 
min: 

— Ne plu ĝenu la Majstron! Ne vi estas la disĉiplo, kiun li 
amas! 

— Sed Jesuo amas ĉiujn disĉiplojn, Johano! — mi diris. 

— Ho, jes! Sed estas disĉiplo, kiun Jesuo aparte amas, ve! 

— Do, kara Johano, se ne mi estas tiu aparte amata 
disĉiplo, nenia problemo, ĉu ne? Kion vi timas? Ĉu vi eble 
ĵaluziĝis? 

— Nenia ĵaluzo, Partakael! Vi ne apartenas al tiu ĉi tempo, 
do bonvolu reveni en vian veran mondon, kaj ĉesu ĝeni! 

— Sed mi estas ĉi tie, inter vi, kaj mi eĉ parolas vian 
lingvon! 


— Vi parolaĉas la aramean per via akĉentaĉo el Samario! 

Ĉapitro 24 


Kvankam ni jam ĉeestis plurajn kaj diversajn, tiel 
nomatajn, miraklojn de Jesuo, jen, unu el la plej impresaj estis 
tiu pri la revivigo de la juna filino de Jairo, unu el la ĉefoj de la 
sinagogo. Ŝajne, la menciita Jairo havis freŝan adoleskan filinon 
dekdu-jaran, kiu grave malsaniĝis kaj estis preskaŭ mortonta... 
Tiu viro petis Jesuon, ke li provu resanigi ŝin, sed, kiam Jesuo, 
kune kun Petro, Jakobo, Johano kaj mi mem, alproksimiĝis al la 
domo de Jairo, oni informis nin, ke la knabino ĵus mortis, kaj 
ĉiuj ploradis... Jesuo diris do: 

— Kial vi ploras? La knabino ne mortis, ŝi nur dormas. 

Tiam, la plorantoj komencis moki Jesuon pro tiaj vortoj, 
ĉar 1li jam konstatis, ke la filino de Jairo vere mortis, dum Jesuo, 
ĵus alproksimiĝinte al la domo, ankoraŭ eĉ ne vidis la knabinon... 
Tamen, Jesuo insiste esprimis sian deziron viziti ŝin, kaj li petis 
permeson eniri sola la ĉambron, kie la mortintino kuŝas... 
Malgraŭ miaj novaj kapabloj, mi ankoraŭ ne povis vidi tramure, 
sed mi sukcesis almenaŭ aŭdi tramure, kvankam la bruo de la 
homoj sufiĉe malfaciligis mian celon... Kaj tiam, mi pensis: “Kaj 
nun, mi aŭdos de Jesuo la faman frazon Talita kumi (“Leviĝu, 


knabino!”), kaj ŝin revivigos li, ve!”... Kaj jes, mi vere aŭdis tiun 


82 


Talita kumi, sed, tuj poste, mi aŭdis ankaŭ akutan voĉon, kiu 
kriĉis kaj kriis pro timego: 

— Helpu! Estas viro en la ĉambro! Viro en la ĉambro! 

Kaj ne, ĉi-foje la aŭtoro de la akutaj kriegoj estis ne 
Johano, sed la knabino mem, kiu ĵus reviviĝis kaj vidis, apud si, 
adoltan viron nekonatan; li rekte rigardis ŝin, kio, ŝajne, timigis 
ŝin, ĉar neniu alia estis enĉambre... Tiam, la gepatroj de la 
knabino eniris tuj la resurektejon, kaj ili komencis ŝin karesi kaj 
trankviligi per jenaj vortoj: 

— Filino! Filino! Timu nenion! Tiu ĉi sinjoro estas amiko, 
kaj li volonte resanigis vin, ĉar vin atingis serioza malsano! 
Danku lin, kisu lin kaj venu manĝeti! 

Kaj jen la ĉeestantoj apenaŭ povis kredi tion ĵus okazintan, 
kiam ili vidis la knabinon ne nur vivantan, sed eĉ resanigitan kaj 
irantan proprapiede... Kaj tiam mi pensis pri aparta nekredemulo 
kia Tomaso, kaj kion li dirus pri ĉio ĉi: “Ho! Nekredeble! La 


knabino estis vere dormanta!”. 

Ĉapitro 25 


Iutage, kiam ni pasis apud vilaĝo nomata Magdala, 
proksime de la urbo Tiberiado kaj ĉeborde de la Galilea maro, 
mi rememoris ankoraŭfoje mian vojaĝon en la Sankta Lando kaj 
mian kurtan viziton en tiu loko, fine de la 20a jarcento... Tiam, 
mi vere atingis neniun vilaĝon nomatan Magdala, sed nur plakon 
surŝosean, kiu tiun nomon indikis; tamen, mi tiam trairis 
vojeton, meze de agroj kun altaj tabakplantoj, kiu ĝisiris la 
bordon de la granda lago, kie mi trovis nur unu ŝnurfiksitan 
remboaton, unu fermitan kiosketon, kaj neniun alian homon... 
Nur kelkajn minutojn mi tiam restis tie, sed mi ja spertis plej 
fortan plezuron pro la serena beleco, per kiu tiu mirinda loko 
min regalis. 

Aliflanke, jen, mencii Magdalan invitas mencii Marian 
Magdalenan, kiu estis nedisigebla parto de la fama trio “La tri 
Mariaj”, apud Maria (la patrino de Jesuo) kaj Maria de Klopas, 
kuzino de ĉi lasta, onklino de la nazaretano kaj patrino de pluraj 
apostoloj... Kaj jen, tiam, ĉar ĉiuj tri havis la saman nomon, mi 
sugestis al ili, ke mi povus nomi ilin Manjo, Magda kaj Klo... 
Tamen, Maria de Klopas tuj reagis per jena respondo al mi: 


— Ho, ne! Ne nomu min Klo, mi petas! 

— Sed kial? Ĝi estas tre bela nomo, ĉu ne? — mi diris. 

— Ĉar... Ĉar mi mem nomas “Klo” mian edzon Klopas ĉe 
nia intimeco — ŝi klarigis ricevinte ruĝajn vangojn. 

— Ĉu vere? Do mi nomos vin Ria, ve! Manjo, Magda kaj 
Ria. 

— Ni konsentas, sed nur ĉar vi venas el tre estonta tempo... 
Ne misjuĝu, ke, nun kaj ĉi tie, iu ajn viro rajtas agi tiel — Maria 
Magdalena klarigis al mi per firma voĉo, sed simpatie. 

Kaj tiam, nia konversacio finiĝis, ĉar “La tri Mariaj” 
adiaŭis min kaj tuj iris kune en specon de necesejo, konjekteble 
pro kaj por iliaj necesaĵoj fiziologiaj... Kaj tio pensigis min, ke, 
eĉ post 2000 jaroj, multaj virinoj plu eniras kune la necesejojn, 
kiam ili troviĝas en publikaj lokoj. 

Krom “La tri Mariaj”, estis pliaj virinoj, kiuj sekvis nin 
ĉien, kaj kiuj eĉ kontribuis per mono por la misio de Jesuo... 
Kvankam Judaso Iskarioto estis nia oficiala kasisto, tamen li 
neniam disponis tre multan monon ensake, sed nur tiun baldaŭ 
bezonotan; sed mi konjektis, ke, malgraŭ ĉio, frapo fare de 
Judaso per lia monsako estus vere ege pli danĝera ol frapo fare 


de Johano per lia mansako. 

Ĉapitro 26 


Mi iris kun Jesuo en Jerusalemon maksimume trifoje, kaj 
ĉiam proksime de la Paskotempo... Tiujare, dum unu el tiuj 
vizitoj, mi havis la okazon spekti ne nur la seriozecon de Jesuo, 
sed eĉ lian koleron kaj violenton... kiuj eksplodis, kiam li eniris 
la sanktan templon kaj konstatis, ke ĝi fariĝis speco de 
komercaĉa halo... Mi spektis plurajn epizodojn violentajn de 
Jesuo, sed nenion kompareblan kun tio okazinta tiutage interne 
de la templo... Jen, unue, Jesuo paliĝis, sed tuj poste ekkoleris, 
ruĝiĝis kaj komencis frapegi ĉion tie per ia skurĝo, kiun li mem 
faris... Li renversis tablojn kaj faligis birdkaĝojn kaj amason da 
moneroj surplanken... Ĉu nur birdojn? Krome, jen, iu malfermis 
la lokon, kie oni entenis la pli grandajn bestojn, kaj ĉi tiuj 
komencis iri, tute libere, meze de la templo kaj inter la homoj, 
kio kaŭzis nekredeblan kaoson... Pluraj apostoloj de Jesuo imitis 
lian ekzemplon kaj partoprenis la bruan kaj pasian spektaklon 
per frapoj kaj kriegoj... Ĉio tio memorigis min, unuflanke, pri 
konata ludo konsistanta en provoj rompi per bastono, kun 
vinditaj okuloj, kruĉojn, kiuj pendas de ŝnuro kaj enhavas 


plurspecajn donacojn, kaj aliflanke, pri tipa sceno en trinkejo el 

la tempo de Billy the Kid,” okaze de pugnolukto ĝenerala... Mi 
mem devis vere peni resti neŭtrala kaj ne partopreni ĝin... Kaj 
jen, meze de la kaoso, oni aŭdis la voĉon de Jesuo, kiu laŭte 
ekkriis: 

— Estas skribite: Mia domo estos nomata domo de preĝo; 
sed vi faris ĝin kaverno de rabistoj! Ĉesu komercaĉi ĉi tie! 

Tia sinteno kaj violento mirfrapis ĉiujn, ĉar ĝi estis 
absolute neatendebla de rabeno; tamen, rabeno Jesuo estis 
evidente alia, ĉu ne? Mi devas agnoski kaj konfesi, ke mi ege 
ŝatis ĉeesti tian spektaklon, eĉ sen partopreni ĝin, sed mi 
konjektas, ke mi neniel ŝatus ĝin, se mi estus unu el la batitaj kaj 
mon-avidaj komercistaĉoj, kiuj troviĝis en la templo, kaj kiujn 
draŝis Jesuo... En tiu okazo, plej probable, mi frapus kruĉan 
rabenokapon per mia bastono por sciiĝi, kiujn donacojn ĝi 
enhavas... Ĉiaokaze, ni ĉiuj sukcesis eliri el la templo sanaj kaj 


sekuraj, malgraŭ la granda kaoso, kiu tie estiĝis. Haleluja! 


“3 Henry McCarty (1859-1881), ofte konata kiel Billy the Kid (“Vilĉjo 
la Bubo”), estis usona bandito, kiu vivtenis sin per forrabo de 
ĉevaloj kaj bovoj. Li murdis ok homojn, antaŭ ol li, nur 21-jara, 
estis pafmortigita. (La trad.) 

Ĉapitro 2 


Kaj, ĉar mi ĵus aludis Jerusalemon kaj ĝian templon, 
permesu al mi, nun, rakonti ion okazintan ankaŭ tie, kaj pri kio 
vi ĉiuj plej probable informiĝis, sed sen la grava kaj preciza 
nuanco, kiun mi deziras komuniki al vi, kaj pri kiu neniu alia 
evangeliisto raportis... Jen, kiel kutime dum niaj restadoj en 
Jerusalemo, ni pasigis la nokton sur la monto Olivarba, sed, 
frumatene, ni revenis al la urbo kaj denove iris al la templo... Pli 
kaj pli granda nombro da homoj venis aŭskulti Jesuon, kaj li 
komencis paroladi kaj instrui la hom-amason... Subite, jen trupo 
da bigotaj fariseoj prezentiĝis kun virino, kiun oni akuzis pri 
adulto, kaj per kiu ili provis almenaŭ malhelpi kaj senprestiĝigi 
Jesuon. Kaj ili diris jenon: 

— Tiun ĉi virinon oni kaptis ĉe freŝa faro adulta kaj, laŭ la 
leĝo de Moseo, ni devas ŝtonumi ŝin. Kion vi diras? 

Jesuo ŝajnis absorbita en siaj pensoj, dum li fingre 
desegnis aŭ skribis ion surtere... Tiam, ĉar li ne respondis la 
demandon, la fariseoj insistis kaj persistis, ĝis finfine Jesuo levis 
la kapon, rigardis ilin ĉiujn kaj diris, antaŭ ol pluigi sian surteran 
desegnadon: 


— Kiu el vi estas senpeka, tiu unua ĵetu sur ŝin ŝtonon! 

Kaj dum Jesuo, ankoraŭ cerbumante, daŭrigis sian fingran 
desegnadon surteran, jen okazis io verdire rimarkinda... Ĉiam 
kaj ĉie estis homoj aparte stultaj, kaj vi sciu, ke ankaŭ 
Jerusalemo havis, tiam, sian “stultulon de la kvartalo”, 
ekvivalentan al nia nuna, kaj pli ordinara, “stultulo de la 
vilaĝo”... Tiel, tuj post kiam Jesuo eldiris sian saĝan frazon, jen 
aŭdiĝis laŭta kaj aparte ridinda krio, venanta de la stultulo de la 
kvartalo, kies brakon forte retenis Tomaso, kiu estis malantaŭ li, 
ĝustatempe por malhelpi, ke tiu idioto ĵetu sur la virinon la 
unuan ŝtonon, kiun li havis jam preta... Sen tia oportuna 
interveno de Tomaso, eble, la adultulinon oni tuj priĵetus per 
ŝtonoj; tamen, la parolo de Jesuo, kaj la drola kriego de la 
kreteno, kiu ridigis la homojn, komprenigis al ĉiuj tie, ke nur 
vera stultulo povus opinii sin tute senpeka kaj inda priĵeti 
pekulinon per ŝtonoj... Kaj tiam, ili ĉiuj rezignis puni la virinon 
kaj, iom post iom kaj po unu, ili foriris de la scenejo... Kaj Jesuo 
alproksimiĝis al la tremanta virino, kaj diris al ŝi: 

— Kie ili estas? Ĉu neniu vin kondamnis? 

— Neniu, Majstro — respondis la virino. 

— Ankaŭ mi vin ne kondamnas. Iru, kaj de nun ne plu 
peku! 

Kaj pli malfrue, viro, kiun mi demandis pri la afero, diris 


al mi ion vere teruran (eble li trompis min): ke tiu virino ne estas 

edzino, sed nur fianĉino, kaj ke, se ŝi estus edzino, ŝia gorĝo jam 


estus tratranĉita senplie, laŭlege. 





Christus und die Ehebrecherin (“Kristo kaj la adultulino“, 1917), 
oleopentraĵo de Max Beckmann (1884-1950) germana 
ekspresionisma pentristo kaj grafikisto, kies verkaro transdonas 
pesimisman vidpunkton pri la socio. 

Rimarkindas i.a. Kristo senbarba kaj kalva (kvazaŭ aŭgure pri la 
estonta senhariĝo de Partaka...) kaj la teniĝo de la adultulino, 
alkroĉiĝinta al lia maldekstra kruro. 

Ĉapitro 28 


Kvankam oni asertas, ke estis du mirakloj de Jesuo rilate 
la multobligon de panoj kaj fiŝoj, mi povas atesti nur unu el ili, 
sed ĝi estis vere impresa... Tiutage, ni planis transŝipi la 
Tiberiadan lagon por provi iom ripozi sur vasta solecejo 
proksime de Betsaida, la vilaĝo de Petro kaj Andreo; tamen, jen 
la homoj nin vidis kaj sekvis, piedire, ĝis ni atingis tiun 
solecejon, kien, fakte, multaj el ili alvenis eĉ antaŭ ol nia ŝipeto... 
Tiam, volonte kaj malavare, Jesuo ankoraŭfoje parolis kaj 
instruis la hom-amason... Mi baldaŭ intuiciis, ke tiutage okazos 
multobligo de panoj kaj fiŝoj, kaj mi gratulis min mem pro mia 
antaŭvidemo kunporti preskaŭ ĉiam mian propran 
nutroprovizon, por eviti suferi pro malsato... Sed, malfeliĉe, mi 
miskalkulis ion: antaŭ ol la miraklo okazis, mi de longe jam 
malsatis, kiel la ceteraj homoj tie, mi konjektis; tamen, la 
problemo estis, ke mi neniel aŭdacis ekmanĝi antaŭ ol la 
multnombra kaj malsata hom-amaso, kiu sidis ĉie ĉirkaŭ mi... 
Mi do devis plu malsati, ĝis la ebenaĵon plenigis abundo da 
panoj kaj fiŝoj (kiujn, ŝajne, Jesuo mirakle multobligis el nur 
kvin panoj kaj du fiŝoj entute), kaj ĉiuj homoj ekmanĝis ilin 


avide... Nur tiam mi sukcesis satigi kaj kontentigi mian 

stomakon per mia nutroprovizo, ĉar mi preferis cedi al la hom- 
amaso la tutan miraklan manĝaĵon, kvankam ĝi ne nur sufiĉis, 
sed eĉ trois... Ho, jes, tiun miraklon mi nomis ankaŭ: Katering 
Kristo. 

Aliflanke, oni asertas, ke tie kunvenis pli ol kvin mil viroj, 
krom virinoj kaj infanoj... Ho! Sed kial tia maniaĉo ne kalkuli 
virinojn kaj infanojn?! Ĉu ili ĉiuj ne manĝis? Ĉu nur viroj 
manĝas? Kaj krome, se vi permesos al mi esprimi min jene, mi 
diros al vi, ke tie estis pli ol kvin mil homoj, sed nur laŭ la 
organizintoj, dum, laŭ la Romia Gvardio, tie kunvenis ne pli ol 
kvin cent homoj, kaj laŭ mi mem, ni estis nek tiom multaj, nek 
tiom malmultaj, kvankam eĉ kvin cent homoj, fakte, jam estus 
sufiĉe granda nombro da personoj, ĉu ne? 

Pli malfrue, Jesuo invitis nin reveni al la ŝipeto kaj ekiri, 
dum li restis ankoraŭ sur la ebenaĵo por finadiaŭi la homojn kaj, 


poste, por iom preĝi en kompleta soleco. 

Ĉapitro 29 


Ni do enŝipiĝis kaj ekvelis al Betsaida, sed, jen, pro la 
malbonega vetero, kiu subite nin sturmis, ni apenaŭ sukcesis 
antaŭeniri, kaj ni restis preskaŭ senmovaj meze de la lago, kun 
fortega vento kontraŭa... Dume noktiĝis, kaj Jesuo, kiu restis 
surtere, vidis nin kaj ekkonsciis nian problemon, sed nenio 
okazis... Tamen, post noktomezo, mi unua ekvidis Jesuon 
alproksimiĝi al ni... Li paŝis sur la akvo, kvankam, fakte, krom 
paŝi, li ankaŭ ludis, kvazaŭ surfe, per la sufiĉe grandaj ondoj, 
kiuj atingis liajn piedojn... Mi tuj informis la ceterajn, ke Jesuo 
alproksimiĝas al ni paŝante surakve... Kiam ili finfine povis 
ekvidi ion, ili ektimis, ĉar ili konjektis, ke tio ŝajne estas 
fantomo, sed mi insistis, ke tio estas nenia spirito, sed ja la 
Majstro... 

— Mi neniel kredas, ke tio estas nia Majstro. Homoj ne 
povas paŝi sur la akvo, ĉar ĝi estas nesolida kaj ne eltenas la 
pezon de nia korpo — asertis Tomaso. 

— Tamen, tio estas ebla, kvankam unue oni devas lerni 
iom levi sin kaj flosi. Mi mem neniam provis tion, sed mi scias, 
ke tio eblas, kiel eblas tio, ke mi estas inter vi, nun kaj ĉi tie, 


veninte el tre fora estonta tempo — mi diris. 

— Mi ankaŭ ne kredas tion, ke vi venis el estonta tempo, 
Partakael. Neniu povas veni el tia tempo, ĉar ĝi ankoraŭ ne 
alvenis, ĉu ne? — Tomaso daŭris, kun sia fama nekredemo. 

Intertempe, Jesuo estis Jam proksime de la ŝipeto, kaj 
ŝajnis ke li eĉ preterpasos ĝin; tamen, kiam li konstatis la 
timegon de siaj disĉiploj, li parolis al ni jene: 

— Timu nenion! Estas mi mem! Ne faru al vi zorgojn! 

Tiam Petro, plej aŭdace, ekkriis: 

— Se estas vere vi, Majstro, ordonu, ke mi venu al vi sur 
la akvo! 

— Venu! Venu al mi! — Jesuo invitis Petron, post eta 
paŭzo, por iom kalmigi la fortan ŝtormon. 

Kaj jen Petro eliris el la ŝipeto kaj ekpaŝetis sur la akvo, 
dum Tomaso prenis remilon kaj enakvigis ĝin, furioze, kvazaŭ 
serĉante ion solidan sub la piedoj de Petro. 

Tamen, post pluraj paŝoj, la vento iom revenis, kaj jen 
Petro ektimis, ĉesis paŝeti kaj komencis subakviĝi... 

— Majstro! Helpu min! Savu min, mi petas! 

— Ho, malgrandfidulo! Kial vi dubis kaj hezitis? Ĉu pro 
nura ventopuŝo? — diris Jesuo, kaptante la manon de Petro. 

Kaj tiam, ili ambaŭ paŝetis surakve, ĝis ili atingis la 


ŝipeton kaj, tuj kiam Jesuo ĝin eniris, la ŝtormo tute malaperis, 

kaj ni ĉiuj alvenis sanaj kaj sekuraj al la punkto de la lago, kiun 
ni celis. 

Mi aldonu nur, ke, ĉi-okaze, Jesuo ne devis riproĉi la 
ŝtormon, por ke ĝi malaperu; tamen, alifoje, mi ĉeestis severan 
riproĉon de la nazaretano al la vento, kio, anekdote, pensigis min 
pri mia propra kutimo riproĉi venton kaj pluvon, kiam ili tro 
daŭras... La sola kaj grava diferenco estas, ke Jesuo riproĉis en 
la aramea kaj tuj sukcesis, dum mi (kaj jen plia enigmo), riproĉas 
angle (kaj eble eĉ ne tute ĝuste), tute sensukcese, krom la ĝuo 
laŭti: Stop winding! Stop raining! (“Ĉesu la vento! Ĉesu la 


pluvo!”). 





Jesuo paŝanta sur la akvo: oleopentraĵo (2018) de Yim Maukun (H-E FE, n. 1942), ĉina- 
tajvana artisto kaj verkisto. 

Ĉapitro 30 


Ĉiam, kiam ni vojaĝis el Galileo al Judeo, ni kutimis viziti 
Lazaron kaj liajn fratinojn, kiuj estis plej gastigemaj kaj ĝentilaj 
al ni ĉiuj. Kaj jen, iutage, jam en Judeo, iu venis al ni, sendita de 
Marta kaj Maria, por urĝe informi Jesuon, ke Lazaro grave 
malsaniĝis, kaj por peti la Majstron iri al Betanio kiel eble plej 
baldaŭ... Tiam, Jesuo petis, ke la sendito revenu al la vilaĝo kaj 
diru al la fratinoj, ke li estas jam survoje al Betanio... Tamen, jen 
Jesuo neniel hastis iri al Lazaro, kvankam liaj disĉiploj, de 
tempo al tempo, insiste memorigis lin pri la malbona sanstato de 
la amiko... Nur mi mem sukcesis kompreni tiam, kial Jesuo 
reagis tiel, kvazaŭ li havus vere nenian intereson alveni al 
Betanio ĝustatempe por vidi kaj helpi Lazaron... Kiam ni finfine 
atingis la vilaĝon kaj la domon de niaj karegaj geamikoj, Marta 
haste venis al ni kaj informis Jesuon pri la morto de sia frato: 

— Majstro: se vi estus ĉi tie, mia frato ne estus mortinta. 

— Kie vi lin kuŝigis? — ŝin demandis Jesuo. 

— Venu, kaj mi tion montros al vi, Majstro! 

Tiam, survoje tien, aperis la fratno de Marta, Maria, 
plorante, kaj ŝi diris al Jesuo vortojn similajn al tiuj de ŝia 


fratino... Kiam ni estis apud la tombo de Lazaro, jen Jesuo, kiun 

mi vidis ankaŭ larmi, ordonis, ke oni formovu la ŝtonegon, kiu 
ŝtopis ĝian enirejon, kaj li insistis prie, kvankam oni informis 
nin, ke Lazaro estas mortinta jam de kvar tagoj, kaj ke la 
kadavro, plej probable, malbonodoras... Estis tie ĉiam pli 
multnombra hom-amaso, kiu volis sciiĝi pri la sekvaj agoj de 
Jesuo... Se li estus alveninta ĝustatempe, la probabla resanigo de 
Lazaro ne naskus apartan admiron ĉe la homoj; tamen, la 
revivigo de kvartaga mortinto estigus admiron senliman... Kaj 
tiam, kiam oni malfermis la tombon de Lazaro, Jesuo petis Dion, 
kaj poste ordonis laŭte: 

— Lazaro! Elvenu! Elvenu ĉi tien! 

Aŭdinte tiajn vortojn, ĉiuj spektantoj ricevis fortan 
impreson, kaj Tomaso, kiu staris apud mi, mire ekkriis: 

— Sed kion la Majstro faras?! Ĉu li freneziĝis tial, ĉar li 
perdis sian amikon? Lazaro estas mortinta jam de kvar tagoj, kaj 
mortinto ne povas reviviĝi kaj eliri el sia tombo. Ho, mia Dio! 

Tamen, jen Lazaro vere eliris el sia tombo kaj aperis antaŭ 
ni ĉiuj, kaŭzante miksaĵon de nekredebleco kaj admiro... Mi 
devas konfesi, ke, ĉar la aspekto de la reviviginto estis iom 
mumia kaj timiga, mi neniel hastis lin saluti kaj brakumi, kiel mi 
antaŭe faris al liaj fratinoj... Kaj jen Tomaso, kiu gapis tiom, 


kiom la tombo, sukcesis balbuti nur jenon: 

— Ho! Mi komprenas nenion. Se Lazaro estis nur 
dormanta, kiel la filino de Jairo, aŭ kaŝita en la tombo..., kial oni 


asertis, ke li mortis? Cio ĉi estas tre stranga, ĉu ne? 





Jesus Raises Lazarus from the Dead (“Jesuo revivigas Lazaron”, 2014), 
akrila pentraĵo de O Ann Lukesh, usona artistino. 

Ĉapitro 31 


Se ĉio ĉi ŝajnis stranga al amiko Tomaso, multe pli stranga 
kaj nekredebla li trovus ion, kio laŭdire okazis kelkajn jarcentojn 
poste, kaj kion mi preferis ne raporti al la apostolo, sed jes al vi 
ĉiuj, karaj legantoj. 

Jen, dum mezepoko, mia samlandano sankta Vicent 
Ferrer, religiulo dominikana, kaj fama, i.a. pro siaj preskaŭ mil 
mirakloj atestitaj (840 mirakloj, se mi ĝuste memoras), estis en 
la urbeto Morella, kiu situas nordokcidente de Valencilando, kaj 
atinginte domon, li petis de virino, doni al li ion por manĝi, ĉar 
li malsatis... Tiu malriĉa virino havis nenion por doni al li, sed ŝi 
akceptis inviti pastron Vicent... Tiel, la kompatinda ino, kiu aŭ 
frenezis, aŭ freneziĝis tiam, oferis sian propran freŝan bebon, 
dispecetigis ĝin, kaj kuiris ĝin por kontentigi la sanktulon per 
eskvizita plado, nome, per speco de paella de fill tendre 
esquarterat a la morellana (“paeljo kun freŝa filo dispecetigita 
Morella-stile”). Kiam tiu virino pretis tranĉi la viandon por servi 
sanktan Vicent, li tuj divenis la okazontaĵon kaj mirakle sukcesis 
revivigi la bebon... Mi mem vidis enskribon surmuran, kiu 


atestas la konkretan domon, kie tia prodaĵo okazis... Kaj jen 10 

plia: ŝajne, simila miraklo, sed eĉ triobla, jam antaŭe okazis 
alilande, fare de sankta Nikolao, ankaŭa miraklofakulo. 

Ho, jes! Sankta Vicent Ferrer estis pleja miraklisto... Oni 
asertas, ke li predikis en granda parto de Eŭropo, ĉiam per sia 
lingvo valencia, kaj ke liajn vortojn ĉiu komprenis senprobleme, 
precipe la latinidoj, sed ankaŭ la britoj kaj eĉ la germanoj... Iuj 
diras, ke tiu fenomeno estis unu el liaj plej gravaj mirakloj... 
Aliaj argumentas, ke tiam la latina estis bone konata en Eŭropo, 
kaj ke la lingvoj latinidaj estis multe pli proksimaj inter si (kaj 
al la latina mem), ol ili estos en postaj epokoj... Kaj fine ekzistas 
tria grupo, kiu asertas, ke la valencia de mia samlandano estis tre 
facile komprenebla, kaj ke per ĝi li sukcesis konverti amason da 
homoj al kristanismo, ĉar, dumpredike, li indikis la krucon, 
unuflanke, kaj la ŝtiparon, aliflanke... Ho! Se tiu lasta teorio 
estus vera, mi certas, ke ĉiuj homoj tiam komprenus ne nur la 
valencian, sed ankaŭ volapukon kaj eĉ la lingvon Kotava, se tiuj 
helpolingvoj jam ekzistus tiutempe... Kaj fakte, kvankam ili 


ankoraŭ ne estis kreitaj, ĉiuj homoj same komprenus ilin, ĉu ne? 

Ĉapitro 32 


Kaj tiel, post amaso da vojaĝoj, paraboloj, mirakloj kaj 
aliaj, la tempo jam pasis kaj, iutage, kiam ni eliris el Jeriĥo 
survoje al Jerusalemo, mi forte konsciis, ke Jesuo vizitos tiun ĉi 
urbon lastfoje, ĉar li ne plu sukcesos forlasi ĝin kiel vivanto, 
krom se ni konsiderus lian forlason alsupran kiel reviviĝinto. 
(Parenteze: ĉiam, kiam mi pensas pri Jeriĥo, mi ne povas ne senti 
etan konsciencriproĉon ĉe la rememoro, ke, dum mia ekskurso 
tie, fine de la 20a jarcento, mi vizitis parton de la antikva urbo, 
kaj mi tuŝis kaj kunpremetis ion teran, kio teorie aĝis pli ol tri 
mil jarojn, kaj kio tuj diseriĝis en mia mano). 

Kiam ni estis proksime de Betanio, Jesuo petis de du 
disĉiploj, ke ili ekiru al iu loko, kaj revenu kun azeno, kiun ili 
renkontos tie, kaj kiun li bezonos por eniri Jerusalemon sur ĝia 
dorso... Kiam ili revenis kun la besto, Jesuo sidiĝis sur ĝi, kaj ni 
ĉiuj plu marŝis survoje al la urbego... La multaj prodaĵoj faritaj 
de la nazaretano jam multobligis lian popularecon, kaj ĉiuj streĉe 
atendis lian alvenon, por akcepti lin kaj pleje honori lin... Inter 
Betanio kaj Jerusalemo, la homoj sternis mantelojn sur la vojo, 
kiun Jesuo laŭiros, kaj oni salutis lin per branĉoj de palmo kaj 


de aliaj arboj. 

Kiam ni finfine atingis la muregon de Jerusalemo, ŝajnas 
al mi (kvankam mi verdire ne tute certas), ke ni eniris ĝin tra la 
Orkolora Pordego, ĉar ni venis, rekte kaj sendevie, el la monto 
Olivarba... Antaŭ ol trairi la pordegon, mi rigardis ĝian supran 
parton kaj rememoris mian kurtan, sed intensan kaj plezuran, 
aventuron tie, dum mia iama vizito en la Esplanado de la 
Moskeoj... Tiam, mi decidis ke, precize de tie, el la supro de la 
Orkolora Pordego, kiun mi tiel ŝatis, mi provos mense reveni en 
mian tempon, kvankam mi devis ankaŭ konsideri eventualan 
flankan riskon: oni asertas, ke, el loko nur kelkajn metrojn pli 
fore, la profeto Mohamedo supreniris al la ĉiela paradizo... Ho! 
Kaj se mi erarus kaj, anstataŭ reveni en mian vilaĝon kaj mian 
tempon, mi irus rekte en la Paradizon? Ĉiaokaze, mi neniel 
hastus iri tien, ĉu ne? La Ĉielo plu atendu min! 

Nia eniro en Jerusalemon estis glora, apoteoza, kaj ĝi 
denove pensigis min pri mia iama propra reprezento de tiaj 
momentoj en mia vilaĝeto, kiam mi mem ludis la rolon de Jesuo 
el Nazareto kaj iris inter la homoj sur azendorso kurba-spina: 


“Hosana! Hosana, filo de Davido! Hosana!”” 

Ĉapitro 33 


Nu, amikoj: mi ne estis absolute rigora, kiam mi asertis, 
ke Jesuo ne plu eliros el Jerusalemo post tiu lasta vojaĝo tien; 
fakte, ni ĉiuj forlasis la urbon por viziti ankoraŭfoje niajn karajn 
betanianojn, kaj ankaŭ por iri dormi, ekster la murego, en la 
apudan ĝardenon Getsemane, ĉe la bazo de la monto Olivarba. 

Aliflanke, miaj rilatoj kun la dek du apostoloj estis pli- 
malpli bonaj, escepte de tiuj kun Johano, kiu min plu antipatiis, 
ne permesante, ke mi tro alproksimiĝu al la Majstro: li ja agis 
kiel bojema korthundo. Ho, kia fervoro! 

Jen, Petro, Andreo, Jakobo, kaj Johano mem, ŝajnis al mi 
la plej fidindaj apostoloj de Jesuo. Filipo kaj Bartolomeo estis 
aparte bonaj kamaradoj, kaj ili ĉiam estis kaj agis kune. Tomaso, 
mi neniam malkovris kial, ŝategis mian kuneston kaj ordinare 
apudis min, aŭ ne tro foris. 

Ankaŭ Judaso Iskarioto jam montris apartan intereson pri 
mia persono, kaj mi konjektis la kialon nur okaze de nia lasta 
eniro en Jerusalemon, kiam li afable invitis min, kaj nur min, 
promeni, ĉar li volis montri al mi iun lokon... Judaso kondukis 
mi sur kampon, haltis apud granda arbo tie, kaj konfesis al mi 


solene: 

— Jen mia loko preferata, Partakael. Ĉiam, kiam mi havas 
problemojn solvendajn, aŭ kiam mi bezonas plene klarigi miajn 
pensojn, mi venas ĉi tien cerbumi, mediti. Mi ege ŝatas arbojn, 
kaj plej aparte tiun ĉi konkretan arbon, kiun vi povas admiri ĉi 
tie. Belaĵo, ĉu ne? 

— Ho, jes, tre bela, kara Judaso! — mi respondis kaj tuj 
konjektis, por kio tia speciala arbo baldaŭ servos. 

Kaj iom pli malfrue, jen, Judaso demandis min, ĉu lia 
nomo kaj persono estos historie konataj kaj agnoskataj, aŭ ĉu li 
estos unu plia homo senfama kaj nekonata, kiel la plimulto... Mi 
tuj ekskuzis min, ke mi ne rajtas doni al li tian informon, kaj 
kvankam li insistege volis sciiĝi prie, ankaŭ mi insistis pri mia 
nerajto informi lin rilate estontajn eventojn... Ho! Kial, ĉie kaj 
ĉiuepoke, ĉiu deziregas sciiĝi pri sia estonteco?! 

Eĉ la diskreta Jakobo, iam, diris al mi, ke li ege ŝatus 
iutage pilgrimi tra la fora Hispanio, kaj demandis min, ĉu lia 
revo fariĝos realaĵo... Kaj poste tio apudarbe: Judaso Iskarioto, 
kiu volis sciiĝi, ĉu li havigos al si reputacion kaj popularecon. 


Ho, kia granda egocentreco! 

Ĉapitro 34 


Dum la Paskotempo, Jerusalemo fariĝis eĉ pli homplena 
ol kutime, ĉar ĝin vizitis homoj el ĉiuj punktoj kaj direktoj. 
Tiujare, mi vidis enurbe amason da popolanoj kaj bestoj, same 
kiel grandan kvanton da romiaj soldatoj, kiuj ĉie patrolis kaj 
vaĉis. Ĉi-rilate, min ja frapis nova surprizego, kiam mi salutis 
paron da tiaj soldatoj kaj iom konversaciis kun ili, ĉar ili asertis, 
ke ili estas ne romianoj, sed nur romiaj laborantoj... Ili diris al 
mi, ke estus ja strange renkonti veran romianon tie, ĉar ili 
preskaŭ ĉiuj venas precipe el Grekio, Sirio kaj aliaj landoj 
najbaraj... Eble, ili trompis min per tia aserto, kaj ĉio estis nura 
ŝerco por naivaj fremduloj kiel mi mem, sed unu el la soldatoj 
eĉ parolis al mi greke, por ke mi plene kredu lin... Kaj tamen, 
min neniel ŝokis la fakto, ke mi komprenas kaj iom parolas la 
grekan kun li, kvazaŭ mi tiun lingvon antaŭe studus kaj nun 
regus... Fakte, nenio rilate lingvojn sukcesis mirigi min, post 
kiam mi de longe konstatis, ke mi povas kompreni eĉ la hebrean, 
kiun mi antaŭe aŭskultis plurfoje en diversaj sinagogoj. 

Jesuo malavare predikis en la templo per siaj famaj 
paraboloj kaj, krome, li respondis la trompajn demandojn, kiujn 


iuj potenculoj starigis al li, inter kiuj, tiun pri Tiberio, la tiama 

cezaro de la Romia Imperio: “Redonu do al Cezaro la propraĵon 
de Cezaro, kaj al Dio la propraĵon de Dio!”. 

Kaj pli malfrue, sur la monto Olivarba, Jesuo plu predikis 
kaj paroladis, sed, ĉi-okaze, nur al siaj disĉiploj, kiuj aŭskultis, 
pli atente ol kompreneme, ĉion, kio, laŭ la Majstro, okazos al li 
dum la venontaj horoj kaj tagoj, kaj eĉ ĉion, kio okazos dum la 
lastaj tempoj de nia mondo... Jesuo, ŝajne, vere konsciis, ke lia 
tempo jam finiĝas, kaj li provis pleje informi nin, longe kaj 
detale, pri la estonteco. 

Tamen, tiunokte, mi endormiĝis kun penso plej ordinara, 
ĉar mia lasta medito temis pri mia staturo imperiestra, kiu, 
malgraŭ ĉio, superis tiun de preskaŭ ĉiuj homoj tie, escepte tiun 
de Jesuo mem, kiu elstaris ege pli ol mi kaj, sekve, ol la ceteraj. 


Ho, jes! Jesuo estis eterna escepto. 

Ĉapitro 35 


Kaj venis la tago, kiam la nazaretano deziris celebri kun 
siaj plej proksimaj disĉiploj la Sanktan Manĝon, kiu estus la 
lasta, kiun li povus dividi kun ni. Tiam, Jesuo transdonis al Petro 
kaj Johano la taskon serĉi la plej konvenan lokon kaj aranĝi ĉion 
koncerne la manĝon. 

Akurate, ni ĉiuj supreniris ŝtuparon, kiu kondukis al 
teraso, kie situis la ne tro granda ĉambro, elektita por okazigi la 
manĝon... Jesuo haltis apudporde, vokis kaj enirigis po unu la 
tutan apostolaron, ĝis nur li kaj mi restis ekstere, kaj diris al mi: 

— Partakael, gravas, ke vi restu ĉi tie, surterase. Mi petas. 

Mi devas agnoski, ke mi tute desapontiĝis, kiam mi aŭdis 
tiujn vortojn, sed Jesuo parolis al mi tiel dolĉe kaj simpatie, ke 
mia frustracio estis nur relativa; tamen, mi demandis min, kial 
mi ne rajtas eniri kaj festi la Sanktan Manĝon, se mi ĉiam ĉeestis 
ĉie... Se tio okazus en alia epoko de mia vivo, mi konjektus, ke 
Jesuo, kun tre bona kriterio, eble volis eviti lavi al mi la piedojn, 
kiuj havis vere tre fortan odor-personecon; sed, jen, tio ne plu 
estas problemo, do, kial mi restu ekstere? Ĉu eble ĉar gravas, ke 
ili estu dek tri, kaj nur dek tri entute, por ke ĉio okazu kiel 


antaŭvidite? Ciaokaze, mi rezignis, sidiĝis surterase kun la dorso 

surmure kaj, ĉar mi ankoraŭ ne estis kapabla trairi murojn per 
mia potenca vido-senso, mi pleje malfermis mian same potencan 
aŭdkapablon, por almenaŭ aŭskulti ĉion eblan. 

Jesuo lavis iom post iom la piedojn de ĉiuj apostoloj... Pli 
malfrue, li prenis panon kaj disdonis ĝin al ĉiuj, por ke 1li manĝu, 
kaj poste li pretigis kalikon da vino, kaj pasigis ĝin al ĉiuj, por 
ke ili trinku... Tiam, mi kaptis la okazon por manĝi mian propran 
panon kaj trinki mian propran vinon, dum mi plu aŭskultis ĉion, 
kio okazis en la ĉambro, eĉ sen alproksimiĝi al ĝi... 

— Vere mi diras al vi, ke unu el vi min perfidos kaj 
transdonos al la aŭtoritatoj, por ke mi estu juĝota — Jesuo 
informis. 

— Ho, ne, Majstro! Ĉu tiu perfidulaĉo estas Partakael, kaj 
pro tio li ne estas ĉi tie, inter ni, sed ekstere? — Johano ekkriis 
kaj demandis. 

— Ne. Mi vere diras al vi, ke Partakael, kvankam starante 
ekstere, troviĝas ankaŭ ĉi tie kaj inter ni, sed neniu homo, en 
estonta tempo, mencios lian nomon aŭ raportos pri lia tempo 
apud ni. 

“Ĉu vere? Krom mi mem en tre fora tempo”, mi pensis. 

— Krom li mem en tre fora tempo — tuj aldonis Jesuo, 


kvazaŭ li ekzakte estus leginta mian penson. 

— Majstro: vi tristigis min. Ĉu mi perfidos vin? — Johano 
diris. 

— Majstro: ĉu en estonta tempo oni raportos pri mi? — 
Judaso interrompis. 

— Kion vi faros, tion faru senprokraste! — Jesuo 
respondis al Judaso Iskarioto, konjekteble dum li rigardis la 


disĉiplon kun mieno plej serioza, sed serene. 





Jesuo lavanta la piedojn de siaj disĉiploj: pentraĵo (1898) de Albert Gustaf 
Aristides Edelfelt (1854-1905), finna artisto konata pro sia naturalisma 
stilo kaj realisma aliro al arto. 

Ĉapitro 36 


Subite, venis ankoraŭfoje en mian menson “La Suferado 
de Jesuo Kristo”, tiu teatraĵo, kiun mi partoprenis knabaĝe en 
mia vilaĝo; en ĝi, kiam oni venis al tiu ĉi punkto, jen, Judaso 
furioziĝis kontraŭ Jesuo, sputante al li la sekvajn vortojn (ĉi- 
okaze hispane), kiujn mi ankoraŭ ne forgesis, dum li ĵetis 


planken, plej violente, la panon donacitan de la Majstro: 


„NO QUIERO NADA DE TI! 
;DESPRECIO EL PAN QUE ME DAS! 
„JURO QUE TE ACORDARAS 

MUY PRONTO, JESUS, DE MI! 


(“DE VI MI VOLAS NENION! 
RESTU FOR KUN VIA PANO! 
MI ĴURAS, NAZARETANO, 

KE BALDAŬ MI FAROS ION!”) 


Tamen, reale, jen Judaso nenion respondis al Jesuo, kaj li 


nur obeis ĉi lastan kaj eliris el la ĉambro. 

— He! Kion vi faras tie? Ĉu oni punis vin? — Judaso 
ŝercis. 

— Ĉu puno? Nenia puno! Min simple la Majstro petis, ke 
mi restu ĉi tie — mi respondis. 

— Ankaŭ min ĵus invitis la Majstro, ke mi faru tion, kion 
mi faros. 

— Kaj kion vi faros nun, Judaso? Ĉu vi iros aĉeti figojn? 

— Ho, ne! Mi planas promocii la Majstron, prezentante lin 
al iuj aŭtoritatoj, kiujn mi frekventas. 

— Ĉu vere? Kaj kial vi ne promocias ankaŭ vin mem, se 
vi tiel deziregas famiĝi? 

— Nu, mi agos nur kiel ia reprezentanto, kaj mi ja ricevos 
pagon por mia laboro — Judaso diris. 

— Ĉu Jesuo vere sciiĝis kaj konsentas pri tiu promocio? 

— Ho, jes! Kompreneble! Li ĵus ordonis, ke mi faru tion, 
kion mi faros! 

— En ordo, frato! Pacon al vi! Mi devas resti ĉi tie, 
kvankam mi sincere ankoraŭ ne scias la kialon. 

— Ĉu vi almenaŭ scias, ĉu ni tranoktos, ankaŭ hodiaŭ, en 
la ĝardeno Getsemane? — min demandis Judaso. 

— Ne, mi ne informiĝis prie — mi spontane kaj naive 
mensogis, kvazaŭ per mia mensogo mi povus eviti la 


neeviteblon. 

— Bone, mi haste ekiru, ĉar mi havas multon farendan! 


— Iru kun Dio, Judaso! 


— Restu kun Dio, Partakael! 





Judaso Iskarioto (dekstre) eliranta el la ĉambro de la Lasta Manĝo: pentraĵo 
de Carl Bloch (1834-1890), dana artisto. 

Ĉapitro 37 


Post la Sankta Manĝo, Jesuo estis la unua homo, kiu eliris 
el la ĉambro. Mi tuj stariĝis kaj iris al li. Jesuo ridetis al mi kaj 
amike ripozigis sian dekstran brakon sur miaj ŝultroj, dum 
ankoraŭfoje ĵaluzeta Johano, kiu estis ĉiam apud la Majstro, 
prenis lian maldekstran brakon kaj, tute senhonte, metis ĝin sur 
siajn proprajn ŝultrojn. Tiam, la nazaretano demandis min: 

— Ĉu ĉio en ordo, Partakael? Ĉu iu novaĵo? 

— Ĉio en ordo, Majstro. Neniu novaĵo — mi respondis. 

Kiam ni atingis la ĝardenon Getsemane, Jesuo haltigis la 
grupon, sed li vokis Petron, Jakobon, Johanon kaj min mem, por 
ke ni akompanu lin iom pli foren, dum la ceteraj apostoloj restis 
tie. Poste, li apartigis sin eĉ de ni kvar kaj iris preĝi... Pli malfrue, 
kiam li revenis al ni, ĉiu estis dormanta, escepte de mi mem. 
Tiam, Jesuo invitis min, kaj nur min, sekvi lin... Li plu preĝis al 
Dio, kaj li ŝajnis al mi vere timigita: “Patro: se Vi volas, formetu 
de mi ĉi tiun kalikon! Tamen plenumiĝu ne mia volo, sed Via!”... 
Subite, mi vidis aperi anĝelon, kaj mi spontane kaŝis min... Mi 
devas konfesi nun, ke mi ĉiam timis renkonti ĉefanĝelon 
Gabriel, por la okazo, ke li havos ion komunikendan al mi... 


Gabriel estis granda fakulo pri anoncoj de tute neeblaj 

gravediĝoj, kaj do mi timis eĉ jenon: “Saluton, Partakael! Dio 
estas kun vi. Kaj por ke vi kaj ĉiu povu admiri Lian senliman 
kapablon, jen vi gravediĝos kaj naskos ĝemelojn. Vi fariĝos la 
unua graveda viro.” Kaj tiam, mi demandus: “Kiel estos tio, ĉar 
mi ne konas viron?” Kaj Gabriel aldonus: “Neniel zorgu! La 
Sankta Spirito venos sur vin.” 

Feliĉe, nia ĉiela vizitinto estis ne ĉefanĝelo Gabriel, sed 
nur anĝelo malaltranga kaj, krome, li venis ne al mi, sed al Jesuo; 
tamen, mi tiel nervoziĝis, ke mi ne sciiĝis, kial nek por kio tiu 
anĝelo aperis, do bonvolu ne demandi min prie! 

Poste, dum la tuta apostolaro plu dormis profunde, mi 
aŭdacis iom paroli kun Jesuo: 

— Kial vi tiom timas? Ĉu pro via baldaŭa morto? Ĉu vi ne 
kredas, ke vi resurektos post nur tri tagoj? Ĉu eble vin timigas la 
intensa doloro fizika, kiun vi suferos? Nu, vi certe scias, kiel 
deturni vin de la doloro, ĉu ne? Ha! Ŝajnas ke mi komprenas... 
Vi certe povus, sed eble vi ne rajtas, ne senti doloron, ĉar vi 
devas suferi kiel ordinara homo, ĉu ne? 

Fakte, mi faris nuran monologon, ĉar Jesuo nenion 
respondis al mi kaj plu preĝis al Dio, kvankam pli serene ol 


antaŭe. 

Ĉapitro 38 


Tamen, ekster la ĝardeno Getsemane, estis apostolo, nome 
Judaso Iskarioto, kiu neniel dormis, kiam li eniris ĝin, nokte, 
akompanate de la Gvardio de la Templo. Ĉar mi reagis unua, mi 
mem tuj alproksimiĝis al la grupo, kaj Judaso, kiu ŝajnis al mi 
aparte nervoza, salutis min kaj provis kisi min kiel kutime, sed 
mi sukcesis eviti lian kison kaj ekskuzi min pro mia 
malvarmumo, dum la Gvardio rigardis min suspekteme, kvazaŭ 
mi mem estus Jesuo, la celo. Fakte, Jesuo staris tiam dorse de 
mi, kaj kiam mi iom translokis min, Judaso lin ekvidis kaj iris 
lin saluti kaj kisi: 

— Saluton, Majstro! Bela nokto, ĉu ne? 

— Ho, Judaso! Ĉu per kiso vi perfidas vian Majstron? — 
Jesuo ekkriis kaj demandis. 

Tiam, jen voĉo aŭtoritata ordonis kapti la nazaretanon, kaj 
la Gvardio de la Templo pretis obei kaj iri preni lin por 
forkonduki lin... Tamen, jen Petro, kiu subite furioziĝis kaj 
ŝajnis freneziĝinta, kiam li komprenis la okazintaĵon, eltiris 
kurtan spadon, ian glavon, kaj atakis unu el la vizitantoj, al kiu 
li fortranĉis orelon... Tiu kompatinda viro, kiu estis servisto de 


la ĉefpastro, komencis kriegi kiel porko en buĉejo, kaj li eĉ multe 

pli kriegus, se Jesuo ne haltigus ĝustatempe la manon kaj la 
koleron de Petro, kiu, plej furioza, ŝajne volis pluigi la atakon 
ĝis li havigos al si, almenaŭ, la du orelojn kaj la voston...“ Poste, 
la Majstro remetis la orelon al ĝia posedanto, kvazaŭ li gluus ĝin 
magie, dum ĉi tiu, subite muta kaj mirfrapita, tuŝis kaj retuŝis 
sian aŭd-organon ĝis plena konvinkiĝo... Tamen, kvankam tio 
devis esti plia miraklo, kiu fariĝis antaŭ ni ĉiuj, oni denove 
ordonis la Gvardion de la Templo kapti Jesuon, kiu povis eviti, 
maksimume, ke oni arestu kaj forkonduku ankaŭ Petron kaj la 
ceterajn. 

Ĉio pasis tiel rapide, ke kiam niaj noktaj vizitantoj foriris 
kun la Majstro, mi sukcesis trovi neniun en la ĝardeno 
Getsemane, eĉ ne Petron, kiun mi vidis apenaŭ antaŭ kelkaj 
sekundoj. Ĉiu jam malaperis kaj fuĝis... Kaj mi restis tute sola, 
timigita kaj kaŝita, en tiu ĝardeno, sed neniu, ĉu amiko, ĉu 


malamiko, revenis al la olivarbaro. 


A Ĉi tie la aŭtoro aludas la plej grandan premion de matadoro, kiu, 
post bona plenumo, rajtas detranĉi la du orelojn kaj la voston de la 
taŭro, kiun li ĵus mortigis. Ĉar temas pri la plej granda premio, la 
vorto “almenaŭ” aldonas sarkasman nuancon. (La trad.) 

Ĉapitro 39 


Tamen, ĉar mi, pro troa ekscitiĝo, neniel sukcesis 
endormiĝi, mi fine ankaŭ forlasis la ĝardenon kaj eniris la urbon 
por sciiĝi pri tio, kio okazis... Ŝajne, Jesuo estis forkondukita al 
ĉefpastro Kajafas, kaj al la Saĝaj Pliaĝuloj, por esti 
pridemandata. Kaj ŝajne, Jesuon, kiun oni demandis, ĉu li estas 
la Mesio, la filo de Dio, kaj kiu respondis “Vi diris”, oni akuzis 
pri grava blasfemo, kaj poste batis, insultis kaj elirigis el la 
kunvenejo kiel vere danĝeran krimulon, nepre mortpunendan. 

Kiam mi atingis la korton, kiu estis apud la menciita 
kunvenejo, mi vidis Petron, kaj mi alproksimiĝis al li en la 
preciza momento, kiam iu ŝajne lin rekonis kiel unu el la 
disĉiploj de la blasfeminto, kvankam Petro tuj negis tion kaj iom 
deiĝis... Tamen, jen ankaŭ alia rekonis lin, sed Petro plu negis 
kaj plu paŝis... Kiam tria homo asertis, ke li rekonas Petron, tiu 
ĉi negis, ke li konas Jesuon, kio okazis en la sama momento, 
kiam mi alvenis tien, kaj ankaŭ iu rekonis min kiel 
akompananton de la nazaretano, kion mi neniel negis, kaj mi 
aldonis, ke mi estas alilanda sendito, kiun oni komisiis verki kaj 


informi pri ĉio rilatanta Jesuon el Nazareto... Kaj Petro, kies 


45 Mateo 26:64. (La trad.) 

nervozeco kaj timo estis evidentaj, eĉ sen tio, ke tu demandis lin, 
aŭdacis aserti pri mi mem, kiu staris antaŭ li: 

— Mi ankaŭ ne scias, kiu estas ĉi tiu sinjoro. Mi neniam 
vidis lin ĝis nun. Mi ĵus alvenis ĉi tien kaj scias nenion pri iu ajn. 

Kaj jen Simon-Petro komencis fuĝeti el la korto, dum 
Jesuon oni devigis eniri ĝin, kaj dum koko kokerikis kaj 
ekkantis... Kaj nur tiam Petro rememoris tion, kion Jesuo 
antaŭdiris al li: “Ĉi-nokte, antaŭ ol la unua koko kantos dufoje, 
vi trifoje negos, ke mi estas via Majstro”... Mi volonte sekvis 
Petron, kiun mi renkontis en apuda strateto, kaj kiu estis sola kaj 
ploregis, dum li senĉese frapis sian kapon kontraŭ muron... Mi 
provis lin konsoli, sed li singultis kaj asertis, ke li ne estas inda 
je Jesuo, ne meritas tiun... Tiam mi diris al Petro, ke la Majstro 
certe pardonos lian homan malforton; kaj krome mi faris alion, 


nome, mi kantis al li frazon, kiun li ĉiam ŝategis aŭskulti de mi: 


TU ES PETRUS, ET SUPER HANC PETRAM 
AEDIFICABO ECCLESIAM MEAM. 


(“VI ESTAS PETRO, KAJ SUR ĈI TIU ROKO 
MI KONSTRUOS MIAN EKLEZION.”)“$ 


46 Mateo 16:18. (La trad.) 

Ĉapitro 40 


Mi ankoraŭ ne finis konsoli Petron, kiam iu alia, eĉ pli 
nervoza kaj afliktita ol li, preterpasis nin kuretante kaj kriegante 
senĉese: 

— Oni trompis min! Oni trompis min! Kaj mi perfidis la 
Majstron! 

— He, Judaso! Kien vi iras? Venu ĉi tien! Haltu! — mi 
diris. 

— Ne! Ne! Mi liveris la Majstron kaj mi perfidis lin! Mi 
meritas nenion! — Judaso ekkriis malespere. 

Kvankam Judaso ege ŝatis la monon, ŝajne li neniel 
atendis, ke Jesuon oni kondamnos kiel vulgaran krimulon, sed 
tute male, ĉar li ĉiam fidis la Majstron. Do, kiam Judaso vidis, 
ke oni kondukas Jesuon kiel arestiton, ŝajne li vere malesperis, 
kaj ni ne plu revidis lin. Pli malfrue, ni sciiĝis, ke li mortigis sin 
per pendumo ĉe sia preferata arbo. Kompatinda Judaso 
Iskarioto. 

Kaj veninte al tiu ĉi punkto, mi ne povas ne rememori tion, 
kio okazis dum la teatraĵo “La Suferado de Jesuo Kristo”, kiun 
mi partoprenis iam en mia vilaĝo... (Plej probable, karaj 


legantoj, vi ne scias, ke ankaŭ Judaso resurektis, kaj eĉ pli baldaŭ 

kaj pli rapide ol Jesuo mem). La teatro de mia vilaĝo estis 
plenplena. La publiko ĉeestis la spektaklon kun vera intereso kaj 
respekta silento... Tamen, jen alvenis la plej impresa sceno, kiam 
Judaso, sola, prononcinte iujn vortojn, sin pendumis, kaj lia 
korpo ekbalanciĝis antaŭ la publiko, ĝis la kurtenoj kuntiriĝis, 
ĉar per tia sceno finiĝis unu el la pluraj aktoj de la teatraĵo... 
Subite, kaj tute neatendite, la publiko entuziasme ekaplaŭdis kaj 


eĉ insiste ekkriis en la Hispana: 


;QUE LO REPITA! ;QUE LO REPITA! 
(“LI RIPETU! LI RIPETU!”) 


Kaj jen, tiel granda estis la entuziasmo kaj la insisto de la 
fervora ĉeestantaro, ke fine la kurtenoj ree distiriĝis, kaj nia 
revivigita Judaso nepre devis ripeti sian scenon kaj denove 
pendumi sin kaj morti. Ĉi-foje, definitive. 

Ne necesas diri, ke, kvankam la aktoro, kiu ludis la rolon 
de Judaso, vere volvis ŝnuron ĉirkaŭ sia kolo, la pezon de lia 


korpo kontraŭstaris plia ŝnuro kaj harniso,“ kiujn li antaŭe 


“7 harniso: strukturo el rimenoj kaj bukoj, kiun oni alligas al korpo, 
kaj kiu servas por fiksi, firmigi aŭ transporti ion aŭ iun (ofte uzata, 
ekzemple, de montgrimpistoj). Vorto mankanta en PIV; Vatrĉ 
(1987:26) inkludas la vorton (kun du referencoj), sed donas al ĝi 
alian sencon, ankaŭ validan, sed pli malnovan: “la tuta ekipaĵo de 

surmetis sub sia tuniko, kaj kiuj plej sekure subtenis lin sub- 
aksele... Male, nia reala Judaso Iskarioto havis nenian publikon, 
nenian aplaŭdon, nenian harnison kaj nenian ripeton, kiam li 


decidis pendumi sin. 





Remorso de Judas (“Konsciencriproĉo de Judaso”, 1880), 
oleopentraĵo de Jose Ferraz de Almeida Junior (1850—-1899), 
brazila pentristo kaj desegnisto. 





rajd- aŭ ŝarĝ-besto”. Ankaŭ la Ido-vortaroj donas al la oficiala vorto 
harneso (ekvivalenta al harniso en Esperanto) nur tiun ĉi malnovan 
sencon. (La trad.) 

Ĉapitro 41 


Kaj jen oni sendis Jesuon al Poncio Pilato, kiu sendigis lin 
al Herodo, kiu resendigis lin al Pilato, ĉar neniu el tiuj gravuloj 
trovis iun ajn gravan motivon kondamni la nazaretanon al 
mortpuno, ĉar ili opiniis lin ia paca kaj kompatinda frenezulo, 
kies sola delikto aŭ krimo estus kredi, ke li mem estas la filo de 
Dio. Tamen, la ĉefpastro kaj la ceteraj membroj de la Saĝaj 
Pliaĝuloj insistis antaŭ Pilato (kiu provis liberigi Jesuon eĉ per 
publika konsulto al la hebrea hom-amaso), por ke oni ne nur ne 
liberigu tian blasfemulaĉon, sed eĉ krucumu lin. Tiam, Poncio 
Pilato, plu opiniante, ke Jesuo estas senkulpa, cedis al la voĉo de 
la hom-amaso, kiun manipulis ĝia ĉefaro, kaj ordonis krucumi 
lin sur Golgoto, la kutima loko. 

— Mi trovas nenian kulpon ĉe tiu ĉi viro, sed ni agu laŭ 
via deziro! Mi ne responsas pri lia sango. Mi lavas miajn manojn 
pri ĉio koncernanta tiun ĉi proceson — proklamis la romia 
guberniestro. 

Pli malfrue, oni ŝarĝis Jesuon per peza lignobloko 
transversa, kiun oni alligis sur liaj ŝultroj, kaj oni devigis lin eliri 
el la strato survoje al la ne tro fora Golgoto, kie li fine estis 


krucumota... Laŭirante la mallarĝajn stratojn, Jesuo, kiu ŝajnis 

aparte malfortigita, antaŭeniris malfacile kaj eĉ falis almenaŭ 
trifoje, kvankam lin oni tuj devigis restariĝi kaj plu marŝi... La 
vojo estis homplena, kaj Jesuon insultis iuj kaj laŭdis kaj benis 
aliaj... Profitante mian privilegian vidkapablon, mi sukcesis 
kapti la mallongan renkontiĝon de Jesuo kun lia patrino, liajn 
kelkajn vortojn al pluraj virinoj amikaj, kaj eĉ la momenton, 
kiam plia virino, nome Veronika, provis viŝi la ŝviton kaj la 
sangon de sur lia vizaĝo per sia kaptuko, kiun ŝi alproksimigis 
al la nazaretano; tamen, se vi permesas al mi uzi esprimon 
taŭrbatalan, mi diros al vi, ke tio estis maksimume 
“duonveroniko”,“ ĉar la virinon oni tuj haltigis, kaj Jesuon oni 
piedfrape devigis restariĝi kaj plu marŝi... Kaj jen iun inter la 
publiko, nome Simonon el Cireno, la romianoj devigis helpi 
Jesuon, kiu ne plu kapablis piediri kun la peza lignobloko 
surŝultre... Meze de la tragedio, ŝajnis al mi komika la sinteno 
de tiu Simon, kiu ne ĉesis informi ĉiujn, kiujn ni renkontis 


survoje al Golgoto: 


88 Veroniko (hispane: verĉnica) estas la fundamenta manovro de pieda 
toreisto, kiu ambaŭmane tenas grandan mantelon, ordinare 
fuksikoloran, kaj ĝin svingas flanken, iom turnante la korpon, por 
eviti la taŭron, kiam ĉi tiu impetas kontraŭ lin. Duonveroniko 
(hispane: media verdnica) estas varianto, kiu komenciĝas kiel la 
antaŭa, sed poste finiĝas kvazaŭ duone plenumita veroniko. (vd. la 
bildojn sur la sekva paĝo.) (La trad.) 

— Mi nur helpas iun, kiu ne povas porti tiun ĉi 
lignotrabon, sed mi estas nenia krimulo, ve! Bonvolu ne insulti 
min! 

Kaj tiel ni ĝisvenis Golgoton, kaj la romiaj soldatoj, kiuj 
estis tie kaj ne sciiĝis antaŭe, ke Simon el Cireno estas nura 
helpanto, kaptis lin kaj preskaŭ komencis lin surkrucigi, post 
kiam li, plej naive, diris al la soldatoj: 

— Kie mi lasu tiun ĉi lignoblokon? Mi devas tuj ekiri. 

Feliĉe, ĉio rapide klariĝis, kaj la devigita helpanto povis ja 


ekiri sana kaj sekura. 





Maldekstre: El Cid a la veronica (“El Cid dum veroniko”, 2011), pentraĵo de 0 Andres 
Morales Sanchez, hispana artisto. 


Dekstre: Enrique Ponce, media veronica (Enrique Ponce, duonveroniko, 2014) guaŝo de 
O Peter Bojthe (n. 1968), hungara aŭtodidakta artisto loĝanta en Hispanio, licenciulo pri 
industria inĝenierio (maŝinaro kaj ilaro), profesia pentristo ekde 2002, specialiĝinta pri toreaj 
scenoj. 

Ĉapitro 42 


Kaj tiam paro da soldatoj kaptis Jesuon kaj plej violente 
deŝiris liajn vestojn, tiel ke li iĝis duonnuda, en nura kalsono 
INRI-stila, kaj oni alligis kaj alnajlis lin al la kruco... Mi preferas 
ne raporti detale la senmezuran doloron kaj suferadon, kiujn tia 
krucumo faris al la nazaretano, ĉar vi ja povas perfekte imagi 
prie. Kaj ĉar mi tute ne estas sadisto. 

Tie estis la tri Mariaj: sankta Virgulino Maria, Maria de 
Klopas kaj Maria Magdalena. Kaj tie estis ankaŭ du pliaj Mariaj, 
nome Johano kaj mi mem, kiuj surmetis inajn mantelojn, sub 
kiuj ni kaŝis al ni la vizaĝon, por povi iom alproksimiĝi al la 
kruco senprobleme. La preskaŭ tuta cetera apostolaro jam 
malaperis kaj sin kaŝis, ĉar ili verdire timis, ke oni arestos ilin. 

Tiu tagmezo estis aparte malluma, kaj la vetero ŝajnis 
minaci nin ĉiujn per io konjekteble maltrankviliga... De tempo 
al tempo, Jesuo parolis jen al ni, jen al sia Patro, kiu estas en la 
Ĉielo... “Patro, pardonu ilin, ĉar ili ne scias, kion ili faras!”... Eli! 
Eli! lama sabaĥtani? (“Mia Dio! Mia Dio! Kial Vi forlasis 
min?”)... Kaj tiam, li diris al sia patrino kaj al la travestiita 
Johano, kiun li ja rekonis sub lia ina vesto “Patrino, jen via filino. 


Filino de Zebedeo, jen via patrino.”... Kaj poste, Jesuo diris al 

mi: “Partaka, karulino: tre bela via nova mantelo.” (Tio estis la 
unua kaj lasta fojo, kiam la Majstro nomis mi kiel miaj amikoj: 
Partaka, anstataŭ Partakael)... Kaj pli malfrue: “Mi soifas”... 
“Estas finite”... “Patro: al Vi mi konfidas mian spiriton.” 

Kaj Jesuo mortis. Kaj romia soldato ekkriis: “Ĉu tiu viro 
jam mortis? Ho! Kiel malfortis tiu ulaĉo!”... Kaj tiam ekestis 
granda ŝtormo, kaj la tero ektremis. Kaj soldato enpuŝis tre 
longan lancon en la korpon de Jesuo, kiu certe atingis kaj eĉ 
trapikis lian koron. Kaj el la korpo de Kristo elvenis neniu sango, 
sed nur ia akvo rozkolora, kiu memorigis min pri tiu elirinta el 
la kapo de mia avino, kiam ŝia kadavro, forglitinte de la du 
funebristoj, kiuj ŝin transportis, subite falis sur la duran grundon. 
Ho, jes! Tiam, tiu sceno tiel impresis min, ke la novan 
kolornuancon mi eĉ eknomis “avina rozkoloro”... Kaj ni devis 


foriri pro la ŝtormo. 

Ĉapitro 43 


Kiam la vetero kalmiĝis, ni revenis por reakiri la korpon 
de Kristo kaj sepulti ĝin en tombo, kiun Jozefo el Arimateo 
posedis kaj disponigis al ni por tia nobla celo... Kiam mi tuŝis la 
korpon de Jesuo, malgraŭ ĉio, mi havis momentan impreson, ke 
li estas ne tute mortinta, kaj tiam venis en mian kapon la vortoj 
de la romia soldato, kiu asertis, ke la nazaretano mortis tro 
rapide, ĉar, ŝajne, krucumatoj, antaŭ ol morti, ordinare rezistas 
pli multajn horojn ol la Majstro rezistis. Tamen, mi tuj 
konvinkiĝis, ke Jesuo estas absolute mortinta, kiam mi vidis la 
vundon, kiun la lanco de la soldato faris en lia flanko, lanco, kiu 
sendube trairis lian korpon, ĝis ĝi atingis eĉ lian koron, kio ja 
estus per si mem mortiga. Kaj krome, homa korpo sensanga 
estas homa korpo mortinta, ĉu ne? Tiam, Jozefo el Arimateo, 
Nikodemo kaj pluraj el ni viŝis la korpon de la Majstro, ĝin vestis 
kaj kondukis ĝis la menciita tombo, kien ni ĝin enmetis, antaŭ ol 
fermi la aperturon per grandega ŝtono. 

La hebrea ĉefaro antaŭe demandis Pilaton sendi plurajn 
romiajn soldatojn gardostari ĉe la tombo de Jesuo, ĉar ili timis, 
ke lian korpon eventuale forŝtelos liaj partizanoj, por poste 


proklami, ke li vere resurektis, ĉar li ja estas la Mesio... Tamen, 

tia gardostaro romia estis tute sensukcesa, ĉar, malgraŭ la ĉeesto 
de la soldatoj, la ŝtonpordegon malfermis mistera kaj potenca 
energio, kaj la korpo de la mortinto malaperis, kaj tio vere 
timigis la soldatojn, kiuj fuĝis de tie. 

Estis dimanĉo, kaj pluraj virinoj iris viziti la tombon de 
Kristo, sed, kiam ili atingis ĝin, jen ili vidis ĝin aperta kaj 
malplena, kio pensigis ilin, ke iu forŝtelis la korpon de la Majstro 
kaj ie ĝin kaŝis. Tamen, Maria Magdalena raportis poste, ke estis 
tie paro da anĝeloj, kiuj informis ilin, ke Jesuo ne plu estas 
mortinta, sed vivanta. Ŝi eĉ asertis, ke Jesuo resurektinta aperis 
antaŭ ŝ1, parolis al ŝi kaj invitis ŝin transdoni al ni ĉiuj la bonan 
novaĵon pri lia reviviĝo... Kiam Maria Magdalena venis viziti 
nin en la loko, kie ni kaŝe kunvenis, neniu kredis ŝian version pri 
la faktoj, kio ŝin malĝojigis kaj kolerigis, kaj ŝi, puŝmalferminte 
la pordon, forlasis la ĉambron. Ĉu mi diris “neniu”? Nu, Simon- 
Petro finfine kredis, ĉar li rememoris, ke ĝuste tion anoncis la 
Majstro. Kaj ankaŭ mi, Partakael, kredis, ĉar ĉio tio skribiĝis 
iam, por ke tiel okazu iutage. Jesuo mortis kaj resurektis kiel 


antaŭvidite. 

Ĉapitro 44 


Ĉiuj, kiuj ne kredis, ke la Majstro resurektis kaj aperis 
antaŭ Maria Magdalena, tre baldaŭ devis tion kredi, ĉar 
tiudimanĉe, vespere, Jesuo mem prezentis sin en nia kaŝejo kaj 
nin ĉiujn salutis: 

— Pacon al vi! Kial vi timas? Ĉu vi ne fidas min kaj tion, 
kion mi diris al vi? Mi ne estas fantomo, sed mi mem, via 
Majstro. Venu al mi! Ĉu vi havas ion, por ke mi manĝu? 

Tamen, jen Tomaso ne ĉeestis tiutage (eble, li tiam 
preparis sian revatan vojaĝon al Hindio), kaj kiam ni komunikis 
al li, ke la Majstro vere reviviĝis, kaj ke ni ĉiuj vidis lin okaze 
de lia antaŭnelonga vizito al ni, Tomaso respondis: 

— Mi bedaŭras, sed mi ne povas kredi tion, kion vi diras. 
Mi mem vidis la Majstron mortinta, kaj ni entombigis lin. Li 
estis ja mortinta, do li ne povas nun esti vivanta. Eĉ se li revivigis 
aliajn homojn, nun, kiel mortinto, li neniel povus revivigi sin 
mem, ĉu ne? Tion mi kredus nur se mi vidus lin, tuŝus lian 
korpon, esplorus liajn vundojn kaj ŝovus miajn fingrojn en ilin. 
Nur tiel mi kredus. 

Pasis apenaŭ sep aŭ ok tagoj de post la vizito de Jesuo al 


ni, kiam ni aŭdis voĉon, kiu nin salutis, kaj ni tuj ekvidis Jesuon, 

kiu estis denove inter ni, sed, ĉi-foje, li eĉ eniris trairante la 
murojn, anstataŭ frapi je la pordo... (Ho! Mi ĉiam certis, ke tia 
prodaĵo eblas, kvankam mi mem ankoraŭ ne sukcesis trairi 
murojn, krom per mia speciala aŭdkapablo). Kiam Tomaso aŭdis 
la voĉon kaj ekvidis Jesuon, lin frapis mirego, sed, eĉ tiel, li 
neniel rifuzis la inviton de la Majstro, kaj li tuj tuŝis lian korpon 
kaj observis kaj palpis liajn vundojn. 

— Ho, Majstro! Pardonu min! Vi estas mia Sinjoro kaj mia 
Dio — ekkriis la nekredemulo, dum li surgenuiĝis ĉe la piedoj 
de Kristo. 

— Aj, Tomaso! Ĉar vi vidis min, vi kredas. Feliĉaj estas 
tiuj, kiuj ne vidis, kaj tamen kredas. 

Kaj tiam mi demandis al mi ion ŝajne tute absurdan, sed 
kion mi volonte deziras raporti al vi: “Kiun sangotipon havis 
Jesuo? Kie li akiris tian grandegan kvanton de ĝi por renutri kaj 


revivigi sian korpon?” Stultaĵoj, ĉu ne? Ve! 

Ĉapitro 45 


Tiutempe, reviviĝinte, Jesuo plu aperis antaŭ ni, eĉ 
plurfoje: survoje al Emauso, ĉe la Galilea maro ktp. Ni ne ĉiam 
estis kune, sed li prezentis sin jen al unuj, jen al aliaj. Tamen, la 
plej lastan fojon, kiam ni vidis Jesuon, ni ĉiuj estis kune kaj, post 
nia plej speciala kunveno, li kondukis nin, la tutan apostolaron, 
al la monto Olivarba, proksime de Betanio. Tie li predikis al ni, 
benis nin, levis siajn brakojn kaj komencis supreniĝi iom post 
iom ĉielen... Vidante, kiel li apartiĝas de ni kaj supreniras — kio 
ne tro multe impresis min, ĉar mi mem antaŭe vojaĝis ne nur en 
la spaco, sed eĉ malantaŭen en la tempo —, mi subite pensis pri 
mia patrino kaj pri tio, kion ŝi povus komenti, se ŝi estus tie, kun 
ni, dum ni spektis tian ascendon: “Ho! La ĉielo tre multe foras... 
Se li plu tiel supreniĝos, iom post iom, li neniam atingos ĝin... 
Kaj krome, li sentos malvarmon survoje, ĉar li ne prenis apartan 
vestaron... Kaj kiel li povos spiri ekster la oksigenzono? Mi 
neniel certas, ĉu li sukcesos pri sia celo.” 

Estis granda nubo super niaj kapoj, kaj ni spektis Jesuon 
eniri ĝin kaj malaperi en ĝian internon... Bonvolu ne demandi 
min, ĉu estis io aŭ iu kaŝita en la nubo! Mi vere vidis nenion tie. 


Tamen tio, kion ni ĉiuj spektis poste, estis ne plu Jesuo 

ascendanta, sed intensega lumo, kiu eliĝis el la nubo kaj sagis 
ĉielen... Mi ne povis ne pensi kaj konkludi, ke tian intensegan 
lumon, eble, estigis eventuala ŝipo ekstertera, kiu deturnis 
Jesuon kaj kondukis lin ekster nian limigitan planedon Tero, kio 
pravigus ĉiujn liajn miraklojn, inkluzive lian resurekton. Sed, 
aliflanke, ĉar ankaŭ nia ĉiopova Dio estas eksterterano, ĉio eblis 
kaj, kiu scias, estis Dio mem kiu kondukis Jesuon en la ĉielon 
eksterteran. Ĉiaokaze, ni ne plu povis ĝui tian spektaklon, ĉar 
grupo da romiaj soldatoj alvenis intertempe al ni, kaj ili 
komencis puŝegi nin ĉiujn, dum ili laŭte kriis: 

— He! Kion vi faras ĉi tie? Foriru kaj ne grupiĝu! Foriru! 


Foriru! 





Ascension of Christ (“Ascendo de Kristo”, 2014), akrila 132 
pentraĵo de O Eric Cunningham (n. 1973), usona artisto. 


Ĉapitro 46 


Post tia ascendo kaj definitiva malapero de Jesuo for de la 
Tero, ankaŭ mi mem komencis pensi pri mia propra reveno al 
mia kutima tempo kaj epoko, nome al la 20a jarcento, ĉar neniu 
aŭ nenio plia retenis min tie, dum familianoj, amikoj, najbaroj 
kaj konatoj de mia jarcento, plej probable, suferis pro mia longa 
foresto, aŭ ili eĉ konjektis, ke mi mortis kaj, sekve, ke mi ne plu 
revenos. 

Mi do decidis anonci al la tri Mariaj kaj al la tuta 
apostolaro, kiuj estis bonegaj kunvojaĝantoj kaj kolegoj dum la 
lastaj tri jaroj, mian baldaŭan kaj necesan eliron. Anekdote, 
tiutage, kiam min akompanis nur la tri Mariaj kaj Johano, okaze 
de mia adiaŭo al ili, jen mi demandis Marian, la patrinon de 
Jesuo: 

— He, Manjo! Ĉu mi plu timigas vin, same kiel okaze de 
nia unua renkontiĝo en Jerusalemo, kiam vi kaj via edzo, Jozefo, 
serĉadis vian fileton? 

Kaj tiam sankta Virgulino Maria, patrino de Jesuo, faris 
ion, kio vere min impresis kaj ege mirigis; ion, kion neniu 
ordinara virino kuraĝus fari, eĉ se endome, kaj antaŭ nur du pliaj 


virinoj kaj Johano... Ŝi, kun sanktega kaj serenega rideto, sidiĝis 

sur mia sino, ĉirkaŭprenis miajn ŝultrojn per sia brako, kvazaŭ 
mi jam fariĝis por ŝi ia ĉefanĝelo, sankta Partakael, kaj diris al 
mi: 

— Mi devas konfesi, ke min timigis via tiama aspekto, sed 
vi de longe ne plu min timigas. Vi estas bonkora homo, kaj mi 
ja tute fidas vin. 

— Ho, dankon, Manjo! Ĉu vi do ne plu opinias, ke mi estas 
stranga homo? — mi demandis, dum Maria plu sidis sur mia 
sino. 

— Ha, ne, Partakael! Mi absolute plu opinias, ke vi estas 
homo stranga, eĉ strangega! — ŝi respondis, dum ŝi stariĝis kaj 
ekridis (kiel nur tre malofte ŝi faris), eble aparte kontenta pro la 
antaŭnelonga resurekto kaj fulme rapida “labora ascendo”” de 
la kara filo en la Ĉielon. 

Tia komento de Maria, kaj mia pli kaj pli granda miro, 
ridigis ankaŭ ĉiujn ceterajn. Kaj tiam mi volonte deziris precizigi 
ion, por iom pravigi min: 

— Nu, fakte, mi ne estas stranga, sed nur mi mem. Ĉu tio 


estas la strangeco? Esti mi mem? Ke iu estas li mem? 


3 En la Ido-originalo: acenso laboral (inter citiloj). Ĝi paŭsas la oftan 
hispanan esprimon ascenso laboral, per kiu oni indikas la 
promocion de funkciulo aŭ laboristo al pli grava posteno, kun pli 
bonaj kondiĉoj kaj pli alta salajro. Ĉi tie, evidente, la aŭtoro ĝin 
uzas ŝerce. (La trad.) 

Ĉapitro 47 


Poste, mi rigardis Marian Magdalenan kaj ŝin demandis: 

— He, Magda! Ĉu ankaŭ vi opinias, ke mi estas bonkora 
homo? 

— Ho, jes! Mi tute konsentas, ke vi estas bonkora homo, 
sed vin mi ne tute fidas, do ne atendu, ke mi sidiĝu sur via sino. 
Ŝajnas al mi, ke vi estas viro, kiu vere havas grandan memregon; 
tamen, eĉ tiel, vi ja viras. 

— Mi nenion atendas, amikino. Ĉiaokaze, mi ĝojas, ke mi 
ekkonis vin. 

— He, vi! Ne ĝoju! Vi neniam ekkonis min! — ŝi protestis. 

— Ho, pardonu, Magda! Mi provas diri, ke mi ĝojas, ke 
mi ĝuas vian respekton kaj amikecon. 

Dume, Maria de Klopas jam tute ruĝiĝis, kaj kiam mi 
rigardis ŝin, ŝi balbutis jenon: 

— Ankaŭ mi konsentas pri via bonkoreco, sed ankaŭ mi 
ne tute fidas vin kaj vian ŝajnan serenecon, do mi neniel kuraĝus 
ripoZi sur Via sino. 

— Ne zorgu, Ria! Tion mi neniel atendas. Mi dankas 


ankaŭ vin pro via helpo kaj amikeco. 

Kaj tiam, kiam mi preskaŭ jam reakiris mian kutiman 
trankvilon, jen okazis io, kio min ege mirigis eĉ pli ol antaŭe, 
kiam mia sino akceptis la sanktegan postaĵon de Maria el 
Nazareto... Jen, subite, Johano sidiĝis sur mia sino, ĉirkaŭprenis 
miajn ŝultrojn per sia brako kaj diris al mi, dum li palpebrumis 
kaj vibrigis la okulharojn almenaŭ trifoje sinsekve: 

— Kara Partakael: ankaŭ mi devas konfesi, ke vi estas 
bonkora homo, kaj mi ankaŭ tute fidas vin. Ne foriru, mi petas! 
Restu ĉi tie kun Patrino kaj kun mi! 

— Ho, Johano! Ĉu vi nun petas de mi, ke mi restu ĉi tie? 
Ĉu vi mem ne volis resendi min, eĉ plurfoje, en mian tempon? 
Kio okazis? 

— Pardonu, amiko! Mi estas tre ordinara kaj simpla homo, 
sed mi nun komprenas. Vi estas iu, kiu igas sin estimi de la 
ceteraj. 

— Ĉu vi “komprenas”, Johano? Ĉu pro tio vi min petas, 
ke mi restu? Mi bedaŭras, kara kompano, sed mi ne povas 
permesi al mi resti. Mi devas ekiri kaj reveni en mian epokon 
por renkonti miajn familianojn kaj amikojn. Mian vivon. 

Kiam Johano stariĝis kaj forlasis mian sinon, mia menso 
tuj flugis al la urbo Efezo, kie, post kelkaj jaroj, li kaj lia dua 
patrino, nome Maria el Nazareto, alinome Patrino, rezidos... Kaj 


tiam mi rememoris kun plezuro mian iaman vojaĝon en Turkio, 

fine de la 20a jarcento, kaj mian tre specialan eniron tra la barilo, 
kiu ĉirkaŭis la faman, malnovegan kaj akustike perfektan teatron 
grekromanan de Efezo... Tiuokaze mi preferis eniri tra la barilo 
ne kiel turisto, sed kiel efezano, ĉar mi intuiciis, ke, ne tro fore 
de la oficiala enirejo, mi trovos truon alireblan... Kaj jes! Apud 
la vojeto, kiu ĉirkaŭas la barilon, mi baldaŭ trovis ne nur truon 
facile alireblan al homo, sed truegon, kiun povus trairi eĉ 
kamiono... Mi eniris tra ĝi, kaj mi iom post iom atingis la teatron 
kaj ĉion alian tie. Pli malfrue, mi preferis eliri ankaŭ tra la 


truego, kaj ne tra la oficiala elirejo. 


The three Marys (“La 
tri Mariaj”, 1864), foto 
de Julia Margaret 
Cameron (1815- 
1879), brita 
fotografistino, 
rigardata kiel unu el la 
plej gravaj portretistoj 
de la 19a jc. Tiu ĉi 
bildo, krom prezenti 
biblian scenon, duoble 
pravigas sian titolon, 
ĉar la tri modeloj ja 
nomiĝis Maria: Mary 
Kellaway, Mary Ryan 
kaj Mary Hillier. Foto 
ekspoziciata en 

O Scottish National 
Portrait Gallery. 

Ĉapitro 48 


Kaj tiel, senhaste sed senpaŭze, mi adiaŭis ĉiujn 
apostolojn, inkluzive Matiason, kiu ĉiam estis tie, sed kiu 


sukcesis eniri la “Direktantan Komitaton”? 


nur post la malapero 
de Judaso Iskarioto, kiam oni elektis Matiason por kompletigi la 
dekduon. Aparta kazo estis, ankoraŭfoje, tiu de Tomaso, kiu, 
krom montri sian intereson vojaĝi al Hindio, deziris viziti ankaŭ 
Hispanion kaj havis la “brilan ideon” proponi al mi, ke Jakobo, 
li kaj mi iru tien kune: 

— Ho, jes, kara Partakael! Jakobo kaj mi mem volonte 
profitus vian nunan revenon al Hispanio por akompani vin tien. 

— Ho, Tomaso! Ĉu vi ankoraŭ ne komprenis tion? Mi 
venis el tre fora estonta tempo, kaj mi nun revenos al ĝi. Mi ne 
vojaĝos al la nuna Hispanio, sed al tiu estonta, kien neniu povas 
akompani min. Mi bedaŭras. 

— Ĉu vi insistas pluigi viajn fantaziaĵojn? — ekkriis 
Tomaso —. Mi ja kredas, ke vi venis el Hispanio, kaj ke vi 


revenos tien, sed mi neniel kredas, ke vi vojaĝis el tempo estonta 


50 Ĉi tie la aŭtoro ŝerce aludas la Direktanta Komitato, la gvidorganon 
de ULI (Uniono por la Linguo Internaciona), la ĉefa Ido-organizo. 
(La trad.) 

al tempo pasinta, ĉar la estonteco ankoraŭ ne alvenis, dum la 
pasinteco jam pasis kaj ne plu ekzistas. Nur la nuna tempo 
ekzistas. 

— Ĉu vi mem ne spektis la Majstron levi sin kaj supreniĝi 
Ĉielen? Kial do vi ne kredas, ke mi povas iri antaŭen kaj retro 
en la tempo? Kion plian vi bezonas vidi por kredi? — mi diris. 

— Mi kredas la Majstron, ĉar li pruvis al ni, ke li estas ne 
nura homo, sed ankaŭ Dio mem; tamen, vi estas kiel ni ĉiuj: nura 
homo. Vi ne estas Dio, ĉu ne? — Tomaso aŭdacis. 

— Konsentite, Tomaso! Kvankam mi povus diri al vi, ke 
ni ĉiuj estas Dio, ĉar ni ĉiuj estas parto de Dio, mi konsentas, ke 
mi mem ne estas Dio. Mi estas Partakael, kaj mi volonte invitus 
vin spekti mian propran malaperon for de la nuna tempo, se mi 
ne timus fiaski provante agi antaŭ iu. Mi saltis malantaŭen en la 
tempo nur unufoje, kaj mi ankoraŭ ne provis reveni al mia 
epoko. Temas pri mia unua vojaĝo en la tempo. 

— Mi sincere vin simpatias kaj estimas, Partakael, sed vi 
estas nura rakontisto vere fantazia — Tomaso aldonis. 

— En ordo, Tomaso! Nun, mi sola suriros la monton 
Olivarban, kaj vi ne plu vidos min, ĉar mi revojaĝos al mia fora 
estonta tempo. Se vi tion deziras, vi ja povos facile gardostari ĉe 
ĉiuj vojoj kaj vojetoj de la monto. Mi ne plu descendos de la 


monto Olivarba. Pacon al vi ĉiuj, estimataj! Adiaŭ! 


139 


Ĉapitro 49 


Efektive, mi jam ŝanĝis mian unuan ideon ekiri de la supra 
parto de la Orkolora Pordego de la murego de Jerusalemo, ĉar, 
kiam mi vidis kaj esploris la lokon, mi ne sentis la samon, kiel 
kiam mi vizitis ĝin antaŭe, fine de la 20a jarcento, dum mi trairis 
la tutan Esplanadon de la Moskeoj kaj supreniris ĝis la murego- 
budo. Mi do decidis, post esploro, ŝanĝi mian ekiro-punkton de 
apud la loko, el kiu la profeto Mohamedo vojaĝos al la Ĉielo, al 
apud la loko, el kie Jesuo el Nazareto supreniĝis, ankaŭ Ĉielen, 
ĉirkaŭ 600 jarojn antaŭe. Fakte, mia timo erari kaj iri devige en 
la Ĉielon, pli frue ol antaŭvidite, neniel malaperis, sed mi forte 
intuiciis, ke mi devas serĉi neniun alian ekirejon ol tiun de la 
monto Olivarba. 

Dum mi suprenpaŝis, mi ne povis ne demandi min, kion 
mi trovos ĉe mi, kiam mi revenos al mia tempo, por la okazo se 
nenio fiaskos kaj mia salto estos ankoraŭfoje sukcesa... Mia 
longa foresto trijara, sen ajna ebla komuniko kun miaj familianoj 
kaj amikoj, estis vere kvazaŭa tomboŝtono, kiun mi sentis sur 
mi, kaj pri kiu mi ne konsciis ĝis mi vidis, ke alproksimiĝas la 
momento, kiam mi revenos al mia epoko, nome, al la 20a 


jarcento... Tamen, tuj post kiam mi atingis la tre specialan lokon 

elektitan, kiu ebligis al mi agi nevidate de iu ajn, mi subite 
konsciis ion, kio igis min tuj emociiĝi kaj ne plu fari al mi 
zorgojn pri miaj familianoj, amikoj, laboro ktp. Kial mi ne 
konsciis tion antaŭe, se tio estas tute logika? Kial suferi pro 
foresto trijara, post kiam mi sukcesis transiri, mense, preskaŭ 
2000 jarojn en la spaco kaj en la tempo? Tiam, mi tute 
trankviliĝis. 

Kiam mi estis absolute certa, ke neniu min sekvis, mi 
sidiĝis kaj komencis prepari min por ekiri... Mi konstatis, ke 
nenia nubo ŝvebas super mia kapo; se jes, mi ne kuraĝus eĉ provi 
ekiri, ĉar, kiel skribite, mi tute ne hastis iri al la Ĉielo aŭ al iu ajn 
alia stranga loko ne antaŭvidita de mi... Mi spiris plej profunde, 
dum mi provis esti plej konkreta kaj detala ĉe la penso pri mia 
alven-tempo kaj -loko... Kvankam mia ekiro-punkto estis tre 
malsama de tiu de mia vilaĝo en Valencio, ĉio, kion mi spertis, 
okaze de mia reveno, estis vere tre simila... Mi spiris ankoraŭfoje 
plej profunde... La bluega ĉielo. Ĉio ĉirkaŭ mi. Miaj novaj 
kapabloj. Mia koro. Mia cerbo. MI. Mal-MI. LUMO. 

Tiam, mi fermis miajn okulojn kaj atendis. Kaj ekspektis. 
Kaj esperis. Kaj subite, mi sentis denove tiun specon de “klaŝ- 
kla$” en mia cerbo, kaj jen mian korpon io deprenis, ĉi-okaze 
antaŭen kaj supren, dum mi ekvidis lumajn punktetojn flavajn, 


oranĝajn, ruĝajn kaj violajn, kaj dume mi spertis, ke mia korpa 

strukturo disfragmentiĝas kaj ĉio fariĝas mallumo. Kaj mi ne 
povas raporti tion, kio okazis poste, ĉar mi ĉesis konscii kaj 
svenis; aŭ almenaŭ tio ŝajnis al mi. Ĉu eblas sonĝi dum svenado? 
Kial mi sentis, ke, malgraŭ ĉio, mia vojaĝo estas vere neniel 
longa, sed male, kvazaŭ oni simple transportus min ĝis ne tro 
fora loko, proksime de mia ekirejo, eble tra nevidebla truo, kiu 
rekondukos min el alia dimensio spacotempa al la nia? Miaj 


vortoj ripetiĝas, kiel ankaŭ la fenomeno ripetiĝis. 





Time Travel (“Tempvojaĝo”, 2007), akrila pentraĵo de O Steve Hester. 

Ĉapitro 50 


Kiam mi finfine kapablis malfermi la okulojn, mi devis 
remalfermi ilin, ree kaj ree, ĉar mi vidis nenion: mi ne scias kial, 
sed ĉio ĉirkaŭ mi estis plena mallumo; tamen, tia efekto daŭris 
nuran momenton, ĉar mi baldaŭ ekkonsciis vidi lumon: la lumon 
de la tago. Ho, jes! De la tago. Sed... de kiu tago, de kiu jaro?... 
Jen mi remateriiĝis, kiel antaŭvidite, en la granda manĝoĉambro 
kaj apud la longa balkono malantaŭa de la domo de miaj 
gepatroj... Nenia surprizo, kiam mi konstatis, ke mi ankoraŭfoje 
tute nudas, kaj ke mia tuta korpo senharas... Tiam mi stariĝis, 
kaj ŝajnis al mi, ke ĉio tie estas senŝanĝa, tia, kia mi ĝin lasis 
antaŭ ol ekiri... Ho, jes! Mi sukcesis reveni ĝustatempe! Sur la 
ligna tablo de la manĝoĉambro, mi vidis la mesaĝon, kiun mi 
antaŭe skribis al miaj familianoj, kaj kiun, ŝajne, neniu legis ĝis 
nun, ĉar, malgraŭ mia foresto, teorie trijara, mi sukcesis reveni 
dum la sama tago kaj la sama horo kiel tiuj de mia ekiro... Dum 
mi relegis mian surpaperan mesaĝon (kiun mi tuj detruis), mi 
malkovris, ke mi ne plu posedas mian eksterordinaran 
vidkapablon, kiu jam malaperis, same kiel mia ne malpli 
eksterordinara aŭdkapablo kaj mia ŝveba malpezeco, kvankam 


mi revenis magra, sengrasa... Estis neniu en la domo. Subite, mi 


143 


sentis min iom malsata kaj tre laca, do mi manĝis ion kaj iris 
ripozi en mia lito.. Kaj jen mia ripozo fariĝis profunda 
dormado... 

— He, Knaĉjo! Knaĉjo! Kion vi faras ankoraŭ en la lito? 
Ĉiam, kiam vi venas en Valencion, vi faras nenion krom manĝi 
kaj dormi! Mi vetas, ke vi hodiaŭ ankoraŭ ne eliris el la domo! 
Estas tempo tagmanĝi, nun! — min vekis riproĉe mia fratino. 

— Hola, Knanjo! Ĉu ĉio en ordo? Ankaŭ mi ĝojas vin 
revidi kaj saluti, karulino — mi respondis al ŝi. 

— Sed..., kio okazis al via kapo? Kie estas via hararo kaj 
via barbo? Kie viaj brovoj kaj viaj okulharoj? Kial tia aspekto 
nikilaŭda?”! Ĉu vi tute freneziĝis? Kaj kial vi tiel blankiĝis? Vi 
bezonas pli da suno kaj malpli da lito! 

Feliĉe, mia kara fratino ne vidis mian ceteran korpon, 
same blankan kaj tute senharan; alie, ŝi certe devigus min viziti 
kuraciston, por ke oni faru al mi ekzamenon ne nur korpan, sed 
ankaŭ mensan... Ho, fratineto! Se vi ekscius ĉion, kion mi faris 
“hodiaŭ”, vi neniel povus tion kredi! Vi certe rekomendus al mi 


eniri ripozdomon, ĝis mi tute resaniĝos! 


5! Ŝerca aludo pri Andreas Nikolaus Lauda (1949-2019), konata kiel 
Niki Lauda, aŭstra piloto de Formulo 1, trifoje mondĉampiono, kiu 
perdis siajn brovojn kaj okulharojn kaj parton de sia hararo sekve 
de preskaŭ mortiga akcidento dum la Granda Premio de Germanio 
en 1976, kiam lia aŭto, post kolizio, ekbrulis. (La trad.) 

Mi sukcesis vojaĝi en la tempo kaj fariĝi samtempano de 
Jesuo Kristo kaj de liaj apostoloj, kun kiuj mi vivis dum tri 
jaroj... Estas tiel evidente, ke ni ĉiuj, homoj, ne profitas la tutan 
potencialon de nia cerbo, ke tiu temo ne meritas eĉ apartan 
diskuton. Mi ne scias, ĉu ni uzas nur 1090, 2099 aŭ 5099 de nia 
cerbo, sed mi mem povis konstati, ke ĝi kaŝas eblojn preskaŭ 
senlimajn. Aliflanke, tiuj, negantaj la nunan subevoluon de la 
homa cerbo, fakte, posedas cerbojn proksimume tiel 
subevoluintajn kiel tiuj de la ceteraj, do iliaj asertoj ne valoras 
pli ol tiuj de la homoj, pensantaj malsame. Kaj por tiuj, kiuj, kun 
tre bona kriterio, pensas malsame, malfermiĝas longa kaj ekscita 


vojo trairenda. Ni provu trairi ĝin! “Amen!”, 


FINO 

Imagu dudekjarcentulon el Valencio, kiu, nur per la forto 
de sia cerbo, decidas vojaĝi en la spaco kaj en la tempo ĝis 
la Palestino de Jesuo Kristo, kiam ĉi lasta predikis, 
parabolis, miraklis, mirigis la romianojn kaj siajn 
samrasanojn. Partaka — tiel nomiĝas la vojaĝanto: konata, 
sed iom mistera, Ido-verkisto — sukcesas fariĝi unu el la 
apostoloj de Jesuo kaj iom post iom rangiĝas kiel unu el 
haj fideluloj, sen ke tio malhelpas lin observi la tiamajn 
eventojn laŭ la perspektivo de transtempulo kaj ilin rakonte 
spici per ekvilibra dozo da fajna humuro, kiu fontas 1.a. el 
liaj vojaĝaj spertoj kaj filozofia sinteno. Ĉio ĉi estigas 
romanon certe fikcian, sed historie ŝarĝitan, trempitan en 
amuza transkultureco. Per la nuna traduko, ĝi fariĝas ankaŭ 
la unua Ido-romano esperantigita, post disduiĝo, kiu daŭras 
jam pli ol cent jarojn en la historio de interlingvistiko. 


Komentariita eldono. Detala 
prefaco de la tradukinto, kun 
historia revuado de tradukaj 
kontaktoj inter la du lingvoj. 
Ilustrita per 25 bildoj, inter kiuj 
elstaras 21 desegnaĵoj kaj 
pentraĵoj de 20 artistoj el 

13 landoj aŭ regionoj: 

